[](https://liberalarts.utexas.edu/southasia/)

**Open Educational Resources**

**for South Asian Language Research**

Language: Sanskrit



**Searchable Electronic Edition of Chapter 7 of the *Manubhāṣya commentary of Medhātithi on the Mānava-dharmaśāstra***, transcribed, edited, formatted, and color-coded by Patrick Olivelle, is licensed under a [Creative Commons Attribution 4.0 International License](https://creativecommons.org/licenses/by-sa/4.0/).

*Last updated: May 2021*

Patrick Olivelle (jpo@austin.utexas.edu)

University of Texas at Austin

**atha saptamo 'dhyāyaḥ**

 **rājadharmān pravakṣyāmi yathāvṛtto bhaven nṛpaḥ |**

 **saṃbhavaś ca yathā tasya siddhiś ca paramā yathā || 7.1 ||**

**dharma**śabdaḥ kartavyatāvacana ity uktam | yad rājñā kartavyaṃ tad idānīm ucyata iti pratijñā | kartavyaṃ ca dṛṣṭārthaṃ ṣāḍguṇyādi, adṛṣṭārtham agnihotrādi | tatreha prādhānyena dṛṣṭārtham upadiśyate | tatraiva ca rājadharmaprasiddhiḥ |

 **rāja**śabdas tu neha kṣatriyajātivacanaḥ, kiṃ tarhy abhiṣekādhipatyādiguṇayogini puruṣe vartate | ata evāha: **yathāvṛtto bhaven nṛpaḥ** | nṛpagrahaṇena janapadaiśvaryavato 'dhikāram āha | pramāṇāntaramūlā hy atra dharmā ucyante, na sarve vedamūlāḥ | anyamūlatve ca yad atra dharmaśāstrāviruddhaṃ tad ucyate | tathā ca kātyāyanaḥ:

 arthaśāstroktam utsṛjya dharmaśāstroktam āvrajet || iti |

**yathāvṛttaḥ** yad vṛttaṃ yat prakāraṃ vāsyeti ca bahuvrīhiḥ | anyapadārtho rājā | yathārthaprādhānye 'vyayībhāvaḥ syāt | **vṛttaṃ** paripālanārtho vyāpāro 'dṛṣṭārthaś ca | **saṃbhavaś ca** utpattiḥ | sa ukto "rājānam asṛjat prabhuḥ" (MDh 7.3) ityādinā | **paramā** prakṛṣṭā siddhir vijigīṣor aikādhipatyam | rājavṛttasya phalapratijñeyam || 7.1 ||

 **brāhmaṃ prāptena saṃskāraṃ kṣatriyeṇa yathāvidhi |**

 **sarvasyāsya yathānyāyaṃ kartavyaṃ parirakṣaṇam || 7.2 ||**

brahma vedaḥ | tatra śrutaḥ[[1]](#footnote-0) saṃskāro **brāhmaḥ** | sa vedādhyayanajanyo grahaṇavato 'rthalakṣaṇo vedasya, svādhyāyavidhir[[2]](#footnote-1) nirvartya ity arthaḥ | upanayanaṃ tu brahmagrahaṇārthatvād **brāhmam** iti yuktam | tathā ca vakṣyati: "traividyebhyas trayīṃ vidyām" (MDh 7.43) iti | itarathā viditaveditopadeśaḥ syāt | garbhādānādi smṛtiśāstrād aṣṭācatvāriṃśasaṃskāram | **kṣatriyeṇeti** | etena kṣatriya eva rājyādhikārīti sūcitam | kṣatriyābhāve tadatideso 'pi grāhyaḥ | anyathā prajālopaḥ syād iti bhāvaḥ | **sarvasya** karadasya dīnānāthadeś ca | **asyeti** svaviṣayavāsināṃ yathāsvaṃ janapadapuranirdeśaḥ | **yathānyāyaṃ** | nyāyaḥ śāstraṃ dharmaśāstrarūpam, nārthaśāstram auśanasādipraṇītam, tam anatikramya | **parirakṣaṇaṃ** paripālanam | apāyaparihāraḥ, durbalānāṃ balavadbhir anabhibhavaḥ, śāstramaryādānatikramaś ca | duḥkhatrāṇaṃ **parirakṣā** | śāstrātikrame cādṛṣṭaṃ duḥkham | atas tadanatikrame rājabhayena rakṣitā bhavanti | rājadaṇḍe duḥkham iti cen mahato narakādiduḥkhād rājadaṇḍanam alpīyaḥ | **kartavyam** iti vidhiḥ | adhikāraś cāṣṭame nirūpitaḥ || 7.2 ||

 **arājake hi loke 'smin sarvato vidrute bhayāt |**

 **rakṣārtham asya sarvasya rājānam asṛjat prabhuḥ || 7.3 ||**

**vidrute** pīḍite 'pratiṣṭhite vā | **prabhuḥ** prajāpatiḥ | stutir iyam || 7.3 ||

 **indrānilayamārkāṇām agneś ca varuṇasya ca |**

 **candravitteśayoś caiva mātrā nirhṛtya śāśvatīḥ || 7.4 ||**

**anilo** vāyuḥ | **vitteśo** dhanapatir vaiśravaṇaḥ | **mātrā** avayavāḥ | **śāśvatīḥ** sārabhūtāḥ | **nirhṛtya** niṣkṛṣya || 7.4 ||

 **yasmād eṣāṃ surendrāṇāṃ mātrābhyo nirmito nṛpaḥ |**

 **tasmād abhibhavaty eṣa sarvabhūtāni tejasā || 7.5 ||**

**eṣām** indrādīnāṃ suraśreṣṭhānāṃ **mātrābhis** tejoṃśair **nirmitas** **tasmād** dhetor **abhibhavati** durnirīkṣyamukho bhavati | **tejasā** hetunā | niṣkṛṣya **nirmita** utpāditaḥ yataḥ kṛṣir utpādane[[3]](#footnote-2) dhātur vartate | tenāpāyāvadhitvān **mātrābhya** iti pañcamī tṛtīyā vā paṭhitavyā || 7.5 ||

 **tapaty ādityavac caiṣa cakṣūṃṣi ca manāṃsi ca |**

 **na cainaṃ bhuvi śaknoti kaścid apy abhivīkṣitum || 7.6 ||**

**tapati** tapatīva | saṃmukho 'śakyadarśanatvād evam ucyate | tad āha: **na cainaṃ bhuvi śaknoti** | brāhmaṇā jātyutkṛṣṭā[[4]](#footnote-3) brahmavarcasvino 'pi **nainam** **abhi**mukhaṃ **vīkṣituṃ** śaknuvanti | tad uktam "tam upary āsīnam adhastād upāsīran" (GDh 11.7) || 7.6 ||

 **so 'gnir bhavati vāyuś ca so 'rkaḥ somaḥ sa dharmarāṭ |**

 **sa kuberaḥ sa varuṇaḥ sa cendraḥ svaprabhāvataḥ || 7.7 ||**

**agnyā**didevatānāṃ mātrāśayatvāt[[5]](#footnote-4) tacchaktiyogitayaivam ucyate | **prabhāvaḥ** alaukikī yā śaktiḥ || 7.7 ||

 **bālo 'pi nāvamantavyo manuṣya iti bhūmipaḥ |**

 **mahatī devatā hy eṣā nararūpeṇa tiṣṭhati || 7.8 ||**

**manuṣyo** 'yam **ity** evaṃ **bālo 'pi** **bhūmipo** rājā **nāvamantavyaḥ** | kiṃ tarhi, **mahatī** kācid **eṣā** **devatā** etena mānuṣeṇa **rūpeṇa** sthiteti | ato 'dṛṣṭenāpi doṣeṇa rājany avajñā na yujyeta || 7.8 ||

 **ekam eva dahaty agnir naraṃ durupasarpiṇam |**

 **kulaṃ dahati rājāgniḥ sapaśudravyasaṃcayam || 7.9 ||**

asya vidher arthavādaślokā ete | rājadharmo 'pi san sarvapuruṣārtho 'yam | yo[[6]](#footnote-5) 'gniṃ hastādinā spṛśati, samiddhasyāpy antikavartī[[7]](#footnote-6) bhavati, sa **durupasarpī** naraḥ[[8]](#footnote-7) pramādaskhalito dahyate | rājā tu kruddhaḥ saputradhanadārabāndhavaṃ dahati | **kulaṃ** ye kecid jñātayaḥ svajanāś ca | tān apy aparādhasaṃbandhāt paśubhir dhanasaṃcayaiś ca saha nāśayati || 7.9 ||

 **kāryaṃ so 'vekṣya śaktiṃ ca deśakālau ca tattvataḥ |**

 **kurute dharmasiddhyarthaṃ viśvarūpaṃ punaḥ punaḥ || 7.10 ||**

naitan mantavyaṃ bandhur me rājā suhṛd veti |

 kasya rāja bhaven mitraṃ kāni mitrāṇī rājani |

prayojanāpekṣayā ca śatrau mitravad ācaranti mitre śatruvat | tathāśaktāḥ kaṃcid aparādhaṃ kṣamante, **śaktiṃ** prāpyonmūlayanti | evaṃ **deśakālāv** api | ato **dharmasiddhyarthaṃ** kāryasiddhyarthaṃ **viśvarūpaṃ** kurute | kṣaṇān mitraṃ kṣaṇena śatruḥ, naikarūpa eva rājā bhavati | ato na viśvasitavyaṃ rājani | maitrād vāllabhyāt saujanyād vā tattulyavayodṛṣṭyā na vartitavyam, api tu sarvadā nayena draṣṭavyaḥ || 7.10 ||

 **yasya prasāde padmā śrīr vijayaś ca parākrame |**

 **mṛtyuś ca vasati krodhe sarvatejomayo hi saḥ || 7.11 ||**

prasanna ārādhanayā śriyaṃ dadāti | kruddho mṛtyunā yojayati | ataḥ śrīkāmenārādhanīyaḥ | na kevalaṃ śriyā yojayati, yāvad asya śatravaḥ santi tān api parākramya paritoṣito hanti | ataḥ śatruvadhakāmena yathāvat paricaraṇīyaḥ |

 **padmā** | **śrīḥ**paryāyo[[9]](#footnote-8) 'pi padmāśabdo mahattvapratipādanārthaḥ prayuktaḥ, mahatīṃ śriyaṃ dadātīty arthaḥ | ete cārthā rājñaḥ prāpyante, yataḥ **sarvatejomayo** 'sau agnyāditycandramasāṃ tejo bibharti || 7.11 ||

 **taṃ yas tu dveṣṭi saṃmohāt sa vinaśyaty asaṃśayam |**

 **tasya hy āśu vināśāya rājā prakurute manaḥ || 7.12 ||**

pratyavāyād yathā naśyati[[10]](#footnote-9) jano naivam abhipretārthalobhena, ataḥ punaḥ punar āha | **taṃ** rājānaṃ **yo dveṣṭi,** prātikūlyena vartate tasmin, **sa tv asaṃśayaṃ naśyati** | **tasya hy āśu vināśaya** | anyaḥ kaścid aparādhaṃ kṣamate aśakyarājanivedanena | tatra vyavahārabhāgasya dhanaparikṣayo bhavati, bhūto 'py arthaḥ sākṣiṇāṃ cittavaicitryād anyathātvam āyāti — ity apekṣamāṇaḥ[[11]](#footnote-10) kaścit kṣametāpi[[12]](#footnote-11) | rājñā[[13]](#footnote-12) tadvināśārtham aparādhena manasi sthitena bhādhyata evāsau | śaktimatvād rājñaḥ prayatamānasya svatantravirodho jāyate[[14]](#footnote-13) || 7.12 ||

 **tasmād dharmaṃ yam iṣṭeṣu sa vyavasyen narādhipaḥ |**

 **aniṣṭaṃ cāpy aniṣṭeṣu taṃ dharmaṃ na vicālayet || 7.13 ||**

yataḥ sarvatejomayo rājā **tasmād** dhetor **iṣṭeṣu** vallabheṣu mantripurohitādiṣu kāryagatyā **dharmaṃ** kāryavyavasthāṃ[[15]](#footnote-14) śāstrācārāviruddhāṃ **vyavasyen** niścitya sthāpayen **na[[16]](#footnote-15) vicālayet** | sā tādṛśī rājño 'nujñā nātikramaṇīyā — "adya pure sarvair utsavaḥ kartavyaḥ | mantrigehe vivāho vartate, tatra sarvaiḥ saṃnidhātavyam | tathā paśavo nādya sainikair[[17]](#footnote-16) hantavyāḥ | na śakunayo bandhayitavyāḥ | nartikā dhanikair ārādhanīyā[[18]](#footnote-17) etāvanty ahāni" | evam **aniṣṭeṣv** api — "etena saṃsargo na kartavyaḥ | etasya gṛhe praveśo na deyaḥ" | evaṃvidho 'tra dharmaḥ paṭahaghoṣādinā[[19]](#footnote-18) rājñādiṣṭo nātikarmaṇīyaḥ | na tv agnihotrādidharmavyavasthāyai varṇāśramiṇāṃ rājā prabhavati, smṛtyantaravirodhaprasaṅgāt, avirodhe cāsmin viṣaye vacanasyārthavatvāt || 7.13 ||

 **tadarthaṃ sarvabhūtānāṃ goptāraṃ dharmam ātmajam |**

 **brahmatejomayaṃ daṇḍam asṛjat pūrvam īśvaraḥ || 7.14 ||**

uktā rājotpattiḥ | daṇḍotpattir idānīm ucyate | tasmā idaṃ **tadartham**, rājñaḥ prayojanasiddhaye, **daṇḍam asṛjad īśvaraḥ** prajāpatiḥ |

 ko rājño 'rtho daṇḍena |

 ucyate | **goptāraṃ sarvabhūtānām** | goptā rakṣitā daṇḍa eva | na daṇḍena vinā rājā rakṣituṃ śaknoti | ato rājatvasiddhyartha eva daṇḍaḥ sṛṣṭaḥ | **dharmam ātmajaṃ brahmatejomayam** iti daṇḍastutiḥ | na yāgadānādiḥ[[20]](#footnote-19) dharmaḥ, kiṃ tarhi daṇḍa eva | na cāyaṃ prāṇadhanahāritvād adharmo vijñeyaḥ, api tv eṣa eva dharmaḥ | ātmajaḥ śarīrād eva jātaḥ prajāpateḥ | na ca pāñcabhautikaḥ, kiṃ tarhi, brahmaṇo yat kevalaṃ tejas tena nirmitaḥ | **pūrvaṃ** rājasṛṣṭeḥ || 7.14 ||

 **tasya sarvāṇi bhūtāni sthāvarāṇi carāṇi ca |**

 **bhayād bhogāya kalpante svadharmān na calanti ca || 7.15 ||**

**tasya** daṇḍasya **bhayāt** | saṃbandhimātravivakṣāyāṃ bhayahetutvaṃ nāstīti ṣaṣṭī | daṇḍabhayāt **sthāvarāṇi bhūtāni bhogāya** phalakusumacchāyādibhir bhogārthaṃ **kalpante**, tatsamarthā bhavanti | yo hi sthāvaraḥ phalaṃ na dadāti sa pariśoṣyate | na cet pariśuṣyati, sarvato vyāptadeśatvāc chitvāgārīkriyate | etayā vṛkṣopamayā daṇḍyasya rājāpathyakāriṇaḥ puruṣasyaivaṃ kartavyam, chedanamūlotpāṭanādinā daṇḍaḥ praṇeyaḥ | sthāvaragrahaṇaṃ[[21]](#footnote-20) stutyā dṛṣṭāntārtham īdṛśo 'yaṃ daṇḍo yat sthāvarā api daṇḍyante, kiṃ punaś carāḥ | na tu sthāvarāṇāṃ daṇḍo 'yam ity eṣā buddhir asti | **svadharmān na calanti** akāle na puṣyanti na prasuvate || 7.15 ||

 **taṃ deśakālau śaktiṃ ca vidyāṃ cāvekṣya tattvataḥ |**

 **yathārhataḥ saṃpraṇayen nareṣv anyāyavartiṣu || 7.16 ||**

**anyāyavartino** ye rājāpathyakāriṇo mahāmātyādayas teṣām ayaṃ daṇḍa ucyate | anyeṣāṃ tu parasparavyavahāriṇām "anubandhaṃ parijñāya[[22]](#footnote-21)" (MDh 8.126) ity atrocyate | tatraiva cāyaṃ śloko vyakhyātaḥ | **vidyā**trādhikā, sā ca vedārthaviṣayā | **yathārhataḥ** yathārhaṃ yo yasya yogya ity arthaḥ | **saṃpraṇayet** pravartayet kuryād iti yāvat | etat sarvam **avekṣya** nirūpya tattadapekṣo daṇḍaḥ kartavyaḥ | anyathāpraṇīto rājño dṛṣṭam anartham āvahet | dṛṣṭādṛṣṭabhedena svaprakṛtijanapadabhedena saptamāṣṭamayor daṇḍamātṛkāślokayor bhedaḥ || 7.16 ||

 **sa rājā puruṣo daṇḍaḥ sa netā śāsitā ca saḥ |**

 **caturṇām āśramāṇāṃ ca dharmasya pratibhūḥ smṛtaḥ || 7.17 ||**

**sa** eva vastuto **rājā** | tasmin sati rājaśaktiḥ | **sa** eva **puruṣaḥ** | yena balīyaso 'pi puruṣān strīvan nyakkṛtya vaśīkaroti | **sa** **netā** | kāryāṇi tena nīyante | **śāsitā** | śāsanaṃ rājājñā, tasyāḥ śāsanībhāvaḥ daṇḍe sati | dharmataḥ kartṛtvam aupacārikam | **caturṇām āśramāṇāṃ** yo dharmas tatra **sa** **pratibhūr** iva | yathā pratibhūś calituṃ na dadāti, tadvad daṇḍo 'pi || 7.17 ||

 **daṇḍaḥ śāsti prajāḥ sarvā daṇḍa evābhirakṣati |**

 **daṇḍaḥ supteṣu jāgarti daṇḍaṃ dharmaṃ vidur budhāḥ || 7.18 ||**

na rājā śāstraṃ[[23]](#footnote-22) **śāsti** kartavyākartavyor vidhiniṣedhayoḥ, kiṃ tarhi, **daṇḍa** eva | **daṇḍa evābhirakṣati** balavadbhyo durbalān | **supteṣu** rājapuruṣeṣu daṇdabhayād eva na yathākāmaṃ loko vyavaharati | dvividho daṇḍaḥ, rājadaṇḍo yamadaṇḍaś ca || 7.18 ||

 **samīkṣya sa dhṛtaḥ samyak sarvā rañjayati prajāḥ |**

 **asamīkṣya praṇītas tu vināśayati sarvataḥ || 7.19 ||**

**dhṛtaḥ praṇītaḥ** pravartitaḥ | **samīkṣya** | pūrvoktadeśakālādy apekṣya **samīkṣya** | **rañjayaty** anurāgaṃ prajāsu janayati | viparītaṃ praṇīyamāno na kevalaṃ svakāryaṃ na karoti, yāvad durupayukto viṣavad vināśayaty arthaṃ janasya || 7.19 ||

 **yadi na praṇayed rājā daṇḍaṃ daṇḍyeṣv atandritaḥ |**

 **śūle matsyān ivāpakṣyan durbalān balavattarāḥ || 7.20 ||**

apraṇayanād daṇḍasya ye **balavattarā** balīyāṃso balenādhikā mahāprāṇatayā śastrahastamanuṣyā bhūyastvena vā, te **durbalāṇ apakṣyan śūle matsyān iva** | yathā matsyā śūlāḥ kriyante[[24]](#footnote-23) bhojanārtham evam aśakto jano 'dhikaśaktibhir upahīyeta, dhanaśarīradāraharaṇādinā | tasmād daṇḍārhān **atandrito** 'nalaso daṇḍayet | "kuto mayā samīkṣā śakyā kartum, naiva daṇḍaṃ karomi" iti naivaṃ buddhiḥ kartavyā || 7.20 ||

 **adyāt kākaḥ puroḍāśaṃ śvāvalihyād dhavis tathā |**

 **svāmyaṃ ca na syāt kasmiṃścit pravartetādharottaram || 7.21 ||**

**śvakākā**dayo 'py atyantādhamā devaiḥ saha saṃspardheran | devebhyo dātavyaṃ **haviś** carupuroḍāśādi, tat te adyur yadi daṇḍena na nivāryeran | anyad api yat **svāmyaṃ** svasvāmibhāvaḥ sa na syāt, jāyāpatyoḥ pitāputrayoḥ | jāyāyāḥ patir na syāt, svātantryeṇa striyaḥ pravarteran | **adharottaram** | yad adharaṃ vṛṣalādi tad uttaraṃ pradhānaṃ syāt | yad uttaraṃ brāhmaṇādi tad avaratāṃ nikṛṣṭatām iyāt | śūdrā dharmam upadiśeyuḥ | vaidiko dharmo nānuṣṭhīyeta || 7.21 ||

 **sarvo daṇḍajito loko durlabho hi śucir naraḥ |**

 **daṇḍasya hi bhayāt sarvaṃ jagat bhogāya kalpate || 7.22 ||**

svabhāvenaiva prakṛtyaiva **śuciḥ** śuddho dharmārthakāmeṣu, sa tādṛśo **naro** **durlabhaḥ**, duḥkhair labdhuṃ śakyaḥ | kiṃ tu **daṇḍajito** daṇḍena jīyate, pathi sthāpyate | tadbhyān na yathākāmaṃ pravartate | **jagad bhogāyeti** prāg uktam eva (MDh 7.15) || 7.22 ||

 **devadānavagandharvā rakṣāṃsi patagoragāḥ |**

 **te 'pi bhogāya kalpante daṇḍenaiva nipīḍitāḥ || 7.23 ||**

ye **devāḥ** parjanyo vāyur āditya ityādayaḥ, **bhogāya kalpante** śītoṣṇavarṣair niyatair oṣadhīḥ pācayanti, taddaṇḍabhayāśaṅkinaḥ | anyathā kim iti sūryācandramasau dhātṛparjanyau vā svasmāt kāryakālān niyatān na vicaletām | kadācid dve ahanī trīṇi vā nodiyāt sūryaḥ, sati svātantrye | daṇḍāt tu bibhyan nātikrāmati maryādām | tathā ca śrutiḥ:

 bhayāt sūryaḥ pratapati bhayāt tapati candramāḥ |

 bhayād agniś ca vāyuś ca || iti | (cf. KaṭhU 6.3)

**dānavā**dayaś ca yad idam akhilam aharniśaṃ na jagad upaghnanti | daṇḍamāhātmyam etat | **pataṅga**vayāṃsi gṛhamaṇḍanāḥ śukasārikādayo yad bālānām akṣiṇī notpāṭayanti, śyenakākakaṅkagṛdhrādayo yaj jīvato nādanti, tad apy evam eva | **uragāḥ** sarpāḥ kevalaṃ krodhaviṣātmakāḥ saṃbhūya sarve na daśanti sarvaṃ prāṇijātam, tad daṇḍasāmarthyam |

 ataḥ stutir eṣocyate | tad devādayo mahardhikā acetanā vā svarmaryādāto na vicalanti bhayāt, kiṃ punar manuṣyāḥ | atra ślokaḥ pūrvaiḥ paṭhitaḥ |

 dṛṣṭvā tu dainyaṃ vanapāṭalānāṃ

 puṣpapragalbhaṃ kuṭajaprahāsam |

 saṃbandhadānena tadā jahāsa

 nīco[[25]](#footnote-24) 'pi randhraṃ praharaty avaśyam || iti || 7.23 ||

 **duṣyeyuḥ sarvavarṇāś ca bhidyeran sarvasetavaḥ |**

 **sarvalokaprakopaś ca bhaved daṇḍasya vibhramāt || 7.24 ||**

**daṇḍasya vibhramo** 'karaṇam anyāyena vā karaṇam | tasmin sati **sarvavarṇā duṣyeyuḥ**, itaretarastrīgamanena saṃkarapravṛtteḥ | **setavo** maryādāḥ, tāḥ **sarvā bhidyeran** | sarvamaryādāparilopaḥ syād ity arthaḥ | brāhmaṇāś ca śūdravad varteran, śūdrāś ca brāḥmaṇavat | ataś ca **sarvalokaprakopaḥ** syāt | trayo 'pi lokā itaretaraṃ vṛṣṭyātapādinā nopakuryuḥ || 7.24 ||

 **yatra śyāmo lohitākṣo daṇḍaś carati pāpahā |**

 **prajās tatra na muhyanti netā cet sādhu paśyati || 7.25 ||**

etad dvayaṃ manuṣyāṇāṃ praśastatamam | atas tenāsatā rūpakabhaṅgyā stauti | dvirūpo daṇḍaḥ: duḥkhado bhayadaś ca | bhayahetutvaṃ **śyāma**tayā, duḥkhahetutvaṃ **lohitākṣa**tvena |

 parisamāptā daṇḍastutiḥ | daṇḍo 'vaśyaṃ kartavyaḥ | sa ca deśādyapekṣayeti | anyaḥ sarvo 'rthavādaḥ |

 **netā cet** | **netā** daṇḍasya nāyakaḥ | sa **cet sādhu paśyati,** sunirūpitaṃ deśakālādikaṃ kṛtvā pālayati | **tatra prajā na muhyanti** na kenacid doṣeṇa yujyante || 7.25 ||

 **tasyāhuḥ saṃpraṇetāraṃ rājānaṃ satyavādinam |**

 **samīkṣyakāriṇaṃ prājñaṃ dharmakāmārthakovidam || 7.26 ||**

idaṃ saṃpraṇetuḥ sādhu darśanam: satyavāditā samīkṣyakāritā prājñatā trivarge kauśalaṃ ca | **satyavādī**, yaḥ śāstrānusāritayā daṇḍaṃ kṛtvā kutaścin mahādhanatvaṃ vijñāya na taṃ vardhayati, na ca vallabhasya rāgād avanaṃ karoti | **prājñaḥ**, deśādīnāṃ bādhyabādhakabhāvārtham avasthāviśeṣajñaḥ | kadācid deśena kālo bādhyate kālena vā deśaḥ | ubhau vā tau vidyāśaktī | tayoś[[26]](#footnote-25) ca parasparam utsargāpavādabhāvajñaḥ | kāryavaśād arthaś ca bādhaka eva bādhyatām ity ataḥ prājñatvam upayujyate | dharmādīnāṃ ca gurulaghutābhāvaḥ | svalpo yatra dharmas tasmin sādhyamāne mahān anartho bhavati, tatra dharmas tyajyate | prāyaścittena samādhāsyata ity evamādi boddhavyam || 7.26 ||

 **taṃ rājā praṇayan samyak trivargeṇābhivardhate |**

 **kāmāndho viṣamaḥ kṣudro daṇḍenaiva nihanyate || 7.27 ||**

samatvena daṇḍapātanena śatrau mitre ca **vardhate[[27]](#footnote-26)** | **kāmāndhaḥ** rāgapradhānaḥ | **viṣamaḥ** krodhanaḥ | **kṣudraḥ** chalānveṣāt | **daṇḍenaiva nihanyate**, prakṛtikopenādṛṣṭena vā doṣeṇa || 7.27 ||

 **daṇḍo hi sumahat tejo durdharaś cākṛtātmabhiḥ |**

 **dharmād vicalitaṃ hanti nṛpam eva sabāndhavam || 7.28 ||**

**sumahad** yat **tejaḥ** sa **daṇḍaḥ** | **akṛtātmabhiḥ** śāstreṇa gurūpāsanayā sahajena vā vinayena ye 'nabhivinītās tair **durdharaḥ**, na śakyate samyak praṇetum | naivaṃ mantavyam: "ājñāmātreṇa daṇḍaḥ praṇīyate, kā tasya durdharatā" | yato yas tatra na jāgarti prayatnavān na bhavati taṃ pramādinaṃ **sabāndhavaṃ** **daṇḍo hanti** | na śarīreṇa kevalena rājā naśyati, yāvat putrapautrādyanvayena saha || 7.28 ||

 **tato durgaṃ ca rāṣṭraṃ ca lokaṃ ca sacarācaram |**

 **antarikṣagatāṃś caiva munīn devāṃś ca pīḍayet || 7.29 ||**

deśādyanapekṣayā yatra daṇḍaḥ praṇīyate tatra sarājakasya janapadasya tiryaksthāvarasahitasya nāśaḥ | tato mantribhir janapadaiś ca rājā vijñāpanīyaḥ, tyaktavyo vā tādṛśo deśaḥ | devamunayaḥ pīḍyante | itaḥpradānajīvanā devāḥ | asmiṃś cānuṣṭhānādyucchedān naṣṭā eva devamunayaḥ | tathā ca purāṇakāraiḥ:

 varṇāśramebhyaḥ sthitvā tu loke 'smin yaḥ pravartate |

 svargādau devayonīnāṃ sthitihetuḥ sa vai smṛtaḥ || iti |

 prathamāt ślokād ārabhya yāvad ayaṃ ślokas tatrāyam arthasaṃgrahaḥ: samavṛttena kṣatriyeṇa janapadaparipālanaṃ kartavyam | tac ca daṇḍena vinā na bhavatīti sa deśādyapekṣayāvaśyaṃ nipuṇato nirūpya svarāṣṭre pararāṣṭre vā yathāśāstraṃ praṇeyaḥ | anyathā tu pravṛttāv ubhayalokanāśaḥ | anyaḥ sarvo 'rthavādaḥ || 7.29 ||

 **so 'sahāyena mūḍhena lubdhenākṛtabuddhinā |**

 **na śakyo nyāyato netuṃ saktena viṣayeṣu ca || 7.30 ||**

sahāyasaṃgrahārthaṃ prakaraṇam idānīm ārabhyate | yasya ca nirūpaṇā vakṣyamāṇā tatsahāyādiguṇayoginaś cāryasabhyasenāpatidaṇḍādhikāriṇo na santi, tena svayam eva niḥśaṅkaṃ nayakālaguṇasaṃpannenāpi nyāyato na praṇetuṃ śakyaḥ | nyāyaḥ śāstrānusāriṇī deśādyapekṣayā ca vyavasthā | ataḥ sahāyāḥ śobhanāḥ kartavyāḥ | yathā svayaṃ mūḍho vicitto 'saṃskṛtabuddhir asti, sakto viṣayeṣu, lubdho dhanaviniyogaṃ yathāvan na karoti, tena tādṛśenaitair doṣair yuktena na samyak dhriyate, evam asahāyenāpīti tātparyam | yas tu viparītas tena śakyate || 7.30 ||

*eṣa evārtho vaiparītyenocyate* |

 **śucinā satyasaṃdhena yathāśāstrānusāriṇā |**

 **praṇetuṃ śakyate daṇḍaḥ susahāyena dhīmatā || 7.31 ||**

**śucir** alubdhaḥ | **satyasaṃdhaḥ** satyapradhānaḥ | satyam eva purodhāya sarvakriyāsu pravartate sa vijitendriyaḥ | ajitendriyasya kutaḥ satyam | **yathāśāstram anusarati** vartate | **susahāyaḥ** śobhanāḥ sahāyā asyeti | amūrkhair bhaktyanuraktaiḥ[[28]](#footnote-27) sahāyair yuktaḥ | **dhīmatā** prājñena | yo 'sau mūḍhaḥ prāguktas tasyāyaṃ pratipakṣatayoktaḥ

 ataḥ pañcabhir doṣair hīnas tāvadbhir eva guṇair yukto daṇḍapraṇayane 'dhikṛto dṛṣṭādṛṣṭapalātiśayabhāg bhavatīti ślokadvayasyārthaḥ || 7.31 ||

 **svarāṣṭre nyāyavṛttaḥ syād bhṛśadaṇḍaś ca śatruṣu |**

 **suhṛtsv ajihmaḥ snigdheṣu brāhmaṇeṣu kṣamānvitaḥ || 7.32 ||**

pitṛpitāmahādikramāgato deśo vyapadeśahetuḥ | kāśmīrakasya kāśmīraḥ, pāñcālasya pāñcālāḥ **svarāṣṭram** | tatra **nyāyavṛtto[[29]](#footnote-28)** nyāyena varteta | nyāyayogād vṛttaṃ nyāyaḥ[[30]](#footnote-29) | ato bahuvrīhiḥ | "nyāyavṛttiḥ" iti vā pāṭhaḥ | etat pūrvasiddham anūdya śatruṣu **bhṛśadaṇḍatā** vidhīyate | pararāṣṭrāṇi punaḥ pīḍayet, na tatra vighnādy upekṣaṇīyaṃ rāṣṭrīyoparodho vā | tathā kurvataḥ pratāpa upajāyate | pratāpadhanasya śatravo namanti | **brāhmaṇeṣu** sarvatra **kṣamānvitaḥ** | aparādheṣv api sāmnā daṇḍaḥ prayojyaḥ, na krodhena | pararāṣṭravāsino 'pi rāṣṭraghātakāle yadi śakyante rakṣituṃ tadā na hanyante | **snigdheṣu suhṛtsu** **ajihmo** 'kuṭilabuddhiḥ | kāryasiddhikṛt tatkāryapradhānaḥ[[31]](#footnote-30) syāt | samānābhyudayapratyavāyāḥ suhṛdaḥ snigdhāḥ[[32]](#footnote-31) || 7.32 ||

 **evaṃvṛttasya nṛpateḥ śiloñchenāpi jīvataḥ |**

 **vistīryate yaśo loke tailabindur ivāmbhasi || 7.33 ||**

prakrāntavṛtteḥ stutir iyam | **śiloñchenāpi jīvato** 'tyantakṣīṇakośasya **vistīryate yaśaḥ** prathate | tataś ca pararāṣṭrāṇi svayaṃ namante, svarāṣṭrikaś cānurāgād avicalito bhavati || 7.33 ||

 **atas tu viparītasya nṛpater ajitātmanaḥ |**

 **saṃkṣipyate yaśo loke ghṛtabindur ivāmbasi || 7.34 ||**

**ato** vṛttād **viparītasya** calitasya | atra hetur **ajitātmatā** | yathāśāstram aniyatātmā yaḥ || 7.34 ||

 **sve sve dharme niviṣṭānāṃ sarveṣām anupūrvaśaḥ |**

 **varṇānām āśramāṇāṃ ca rājā sṛṣṭo 'bhirakṣitā || 7.35 ||**

svadharmāṇāṃ[[33]](#footnote-32) ca **rājā sṛṣṭo 'bhirakṣitā** | svadharmaniṣṭhānām apālane rājñaḥ pratyavāyaḥ | dharmacyutās tu yadi kenacid upahanyeran na tatra rājño 'tīva doṣa iti **sve sve dharme** ity anena darśayati | atha vā "na" śliṣyate "aniviṣṭānām" iti | ye tu śāstrān mitrādyupadeśād vā svadharmāyattāḥ,[[34]](#footnote-33) na teṣāṃ rājā dvaidhena varteta | varṇagrahaṇaṃ strībālavṛddhānāṃ rakṣārtham | na hi te āśramasthāḥ | āśramagrahaṇaṃ tarhi kimartham | prādhānyārtham, brāhmaṇavasiṣṭhavat | prayojananirdeśo vāyam | āśramasaṃdhyopāsanādidharmāc calitum eṣāṃ na deyaḥ[[35]](#footnote-34) | na caivaṃ daṇḍādyapaghātaḥ kartum eteṣāṃ deyaḥ | itarathā bādhāparihāraḥ | evaṃ rakṣā vijñeyā[[36]](#footnote-35) | saṃdhyopāsanādyakaraṇeṣu[[37]](#footnote-36) nāmānyasya kasyacid bhavati | dvirūpā rājñaḥ kartavyateti varṇāśramagrahaṇam | etad evoktam "varṇān āśramāṃś ca nyāyato 'bhirakṣet" (GDh 11.9) iti || 7.35 ||

 **tena yad yat sabhṛtyena kartavyaṃ rakṣatā prajāḥ |**

 **tat tad vo 'haṃ pravakṣyāmi yathāvad anupūrvaśaḥ || 7.36 ||**

vakṣyamāṇāvabodhārthaḥ ślokaḥ | **tena** rājñā **sabhṛtyena[[38]](#footnote-37)** tadīyaiḥ sahāyair **yat kartavyaṃ** prajārakṣaṇārthaṃ **tad** idānīm ucyate || 7.36 ||

 **brāhmaṇān paryupāsīta prātar utthāya pārthivaḥ |**

 **traividyavṛddhān viduṣas tiṣṭhet teṣāṃ ca śāsane || 7.37 ||**

**prātar utthāya** śayanaṃ tyaktvā yathāvidhānaṃ kṛtasaṃdhyopāsanaḥ, prathamaṃ brāhmaṇānāṃ darśanaṃ dadyāt | **upāsanam** antikopaveśanakuśalapraśnādikaraṇam | **pariḥ** pādapūraṇaḥ | **tiṣṭhet teṣāṃ ca śāsane** | ājñākaraṇaṃ teṣāṃ śāsanam | yadi kasyacid upakārāyādiśeyus[[39]](#footnote-38) tadviruddhaṃ na śaṅkyam, nāpy anarthakam anutiṣṭhet | **traividyavṛddhān** | tisṝṇāṃ vidyānāṃ samāhāraḥ traividyam, tad adhītinaḥ **traividyā**, rūḍhyā ṛgvedādivedatrayādhyāyina ucyante | **viduṣas** tadarthavedinaś ca | evaṃvidhā ye brāhmaṇās tān **upāsīta,** tadīyām ājñāṃ kuryāt | **vṛddhās** traividyānāṃ śreṣṭhāḥ prakarṣavanto 'dhyayanavijñānayoḥ || 7.37 ||

 **vṛddhāṃś ca nityaṃ seveta viprān vedavidaḥ śucīn |**

 **vṛddhasevī hi satataṃ rakṣobhir api pūjyate || 7.38 ||**

**vṛddhān** vayasthabrāhmaṇān | etad apūrvam, anyat pūrvasiddhaṃ **viprān** ityādi | **śucīn** nirupādhīn | etad apy apūrvam | yathaivādhyayanavijñāne upāsyatvakāraṇam evaṃ śucitvam api | dvitīyaślokārdho 'rthavādaḥ[[40]](#footnote-39) | **rakṣobhiḥ** | rakṣāṃsi nirdayāni mahābalāni sarvadharmaśūnyāni, tāny api vṛddhasevinaṃ pūjayanti || 7.38 ||

*vṛddhasevāyāḥ prayojanam āha |*

 **tebhyo 'dhigacched vinayaṃ vinītātmāpi nityaśaḥ |**

 **vinītātmā hi nṛpatir na vinaśyati karhicit || 7.39 ||**

**tebhyaḥ** vidvadbrāhmaṇebhyo vṛddhebhyaḥ **vinayaṃ** rājavṛttam **adhigacchet** śikṣeta | **vinītātmā** | yady api svayaṃbuddhyāpi vinīto 'rthaśāstrair vā, tathāpi vṛddhopadeśe yatnavān syāt | dṛṣṭakarmāṇaḥ śāstrajñebhyo nipuṇatarāḥ | atha vā pāṭavātiśayajananārthaṃ vinītenāpi svabhāvato vṛddhebhya āryebhya ātmā vineyaḥ | svabhāvaśuddhasya suvarṇasya tejaḥsaṃyogādinādhīyamānasaṃskāro viśuddhatararūpavān asau dṛśyate | yasya vinayādhānasya phalaṃ **na vinaśyatīti** || 7.39 ||

 **bahavo 'vinayān naṣṭā rājānaḥ saparigrahāḥ |**

 **vanasthā api rājyāni vinayāt pratipedire || 7.40 ||**

pūrvokta evārthaḥ ślokatrayeṇaiva dṛḍhīkriyate | avinītāḥ **saparigrahā naṣṭāḥ** | putradārahastyaśvādisaṃpat **parigrahaḥ** | ye tu vinayinaḥ, na te rāṣṭraṃ prāpya hārayanti | yāvat te dūrasthā **vanasthā api,** kośahīnā api, rājyaṃ **pratipedire** labdhavantaḥ || 7.40 ||

 **veno vinaṣṭo 'vinayān nahuṣaś caiva pārthivaḥ |**

 **sudāḥ paijavanaś caiva sumukho nimir eva ca || 7.41 ||**

ubhayatrāpy udāharaṇāni lokasiddhāni varṇayanti | etāni mahābhāratād ākhyānāni jñeyāni || 7.41 ||

 **pṛthus tu vinayād rājyaṃ prāptavān manur eva ca |**

 **kuberaś ca dhanaiśvaryaṃ brāhmaṇyaṃ caiva gādhijaḥ || 7.42 ||**

**brāhmaṇyaṃ caiva gādhijaḥ** |

 nanu ca rājyādhikāre ko brāhmaṇyaprāptyupanyāsāvasaraḥ | rāṣṭraprāptir eva yathāpūrvaṃ varṇayitavyā |

 ucyate | dhanaiśvaryād api jātyutkarṣo duṣprāpaḥ, sarvādhikārahetutvāt |

 nanu ca kathaṃ tasya vinayo hetuḥ | ṣāḍguṇyaprayogaḥ apramādaḥ ativyayavarjanaṃ alobhaḥ vyasanāsevanaṃ evamādīni vinayaḥ | tad etad brāhmaṇyasyaikam api na kāraṇam | tapo hi tatra kāraṇatvena śrutam: "viśvāmitras tapas tepe nānṛṣeḥ putraḥ syām" ity evamādi |

 ucyate | nārthaśāstroktaiva nītir nayaḥ | kiṃ tarhi, śāstrīyo vidhir lokācāraś ca | śāstre ca tapasā jātyutkarṣo janmāntare prāpyate iti vihitam eva | viśvāmitrasya brāhmaṇyaṃ tu tasminn eva janmani kṣatriyasya sata ityākhyātam eva || 7.42 ||

 **traividyebhyas trayīṃ vidyād[[41]](#footnote-40) daṇḍanītiṃ ca śāśvatīm |**

 **ānvīkṣikīṃ cātmavidyāṃ vārtārambhāṃś ca lokataḥ || 7.43 ||**

**vidyām** iti dvitīyāntapāṭhe "adhigacchet" (MDh 7.39) ity anuṣañjyanīyam | samāptabrahmacaryasya rājyopadeśāt[[42]](#footnote-41) trayyarthādhigamena tanniṣpatter abhyāsārtho 'yam upadeśaḥ | tryavayavā vidyā trividyā, tām adhīyate **traividyāḥ**, **tebhyas trayīm** ṛgvedādivedatrayaṃ **vidyāt** | saṃdigdheṣu padārtheṣu vedebhyo nirṇayaṃ kuryāt | taiḥ saha vedārthaṃ cintayed iti yāvat | na rājatvābhimānān madāvalepena sarvajño 'ham iti buddhyā saṃdihyamānān arthān upekṣeta |

 **daṇḍanītiṃ ca** | daṇḍaviṣayā nītiḥ | "daṇḍo damanam ity āhuḥ" (GDh 11.28), yena śatravaḥ svaprakṛtayo viṣayavāsinaś cānyāyakāriṇo damyante, sa **daṇḍo** 'mātyādisaṃpat | **nītis** tasya prayojanaṃ tatra vidhiḥ, taṃ śikṣeta | tadvidbhyaś cāṇakyādigrathavidbhyaḥ | **śāśvatīm** iti stutiḥ | yady api daṇḍanītyāpy asya sarvalokaḥ śakyate jñātum, anvayavyatirekamūlatvād asyārthasya, tathāpy abudhabodhanārthāni tāni śāstrāṇi, budhānāṃ ca saṃvādārthānīti, yukto daṇḍanītiśāstrādhigamaḥ |

 evaṃ **ānvīkṣiky** api tarkavidyārthaśāstrādikā | **ātmavidyā** adhyātmavidyā | viśeṣaṇaviśeṣye vā pade | ātmane yā hitānvīkṣikī sā tarkāśrayā | tāṃ śikṣeta | sā hy upayujyate[[43]](#footnote-42) vyasanābhyudayoparamacittasaṃkṣobhopaśamāya | yā tu bauddhacārvākāditarkavidyā sā nātīva kṛtvā kvacid upayujyate | pratyutāstikyam upahanti, yo nātinipuṇamatiḥ | yadā tu svatantrām ānvīkṣikīṃ veda, tadā tasya dūtasaṃvādādiṣu vākyavaiśadyānām upayogo nopahāsyo bhavati |

 **vārtārambhāṃś ca** | paṇyānām arthaparijñānaṃ vāṇijyakauśalam, samayena bārhaspatyena tatra parijñānaṃ vārtā | tannimittā ārambhā **vārtārambhāḥ** | vārtāsvarūpaṃ jñātvā tadviṣayakāryā[[44]](#footnote-43) pravṛttir ārambhaḥ |

 etal lokato **vidyāt** | vaṇijyājīvano 'tra **loko** 'bhipretaḥ | te hi tatra kuśalā bhavanti | **lokata** iti ca pūrvayor anuṣaṅgaḥ kartavyaḥ | tena sarvatra tadvidbhya iti labhyate || 7.43 ||

 **indriyāṇāṃ jaye yogaṃ samātiṣṭhed divāniśam |**

 **jitendriyo hi śaknoti vaśe sthāpayituṃ prajāḥ || 7.44 ||**

indriyajayasya brahmacāridharmeṣu sarvapuruṣārthatayopadiṣṭasya punar ihopadeśo rājadharmeṣu mukhyo 'yaṃ vinaya iti jñāpayitum | tad idam āha **jitendriya** ityādi | sarvasyaitat prasiddham: ajitendriyasya na prajā vaśe tiṣṭhanti | **yogas** tātparyaṃ | **divāniśam** ahorātram || 7.44 ||

 **daśa kāmasamutthāni tathāṣṭau krodhajāni ca |**

 **vyasanāni durantāni prayatnena vivarjayet || 7.45 ||**

idam aparam indriyajayopadeśasya prayojanam | ajitendriyasya duṣpariharāṇi vyasanāni | **durantāni**, duḥkhakaraḥ antaḥ avasānaṃ yeṣām | prathamaṃ prāptikāle sukhayanti vyasanāni, paścāt tu vairasyaṃ janayanti | tato **durantāny** ucyante | atha vā duṣprāpaḥ antaḥ eṣām | na hi vyasaninas tato nivartituṃ śaknuvanti | kāmād dhetoḥ samutthānaṃ janma yeṣām || 7.45 ||

*eṣām varjane prayojanam āha, gurulaghubāvaṃ ca |*

 **kāmajeṣu prasakto hi vyasaneṣu mahīpatiḥ |**

 **viyujyate 'rthadharmābhyāṃ krodhajeṣv ātmanaiva tu || 7.46||**

arthadharmaviyogena vyavahita ātmaviyogaḥ | **krodhajeṣu** sarvair viyujyate iti viśeṣaḥ || 7.46 ||

*tānīdānīṃ vyasanāni svanāmato darśayati |*

 **mṛgayākṣo divāsvapnaḥ parivādaḥ striyo madaḥ |**

 **tauryatrikaṃ vṛthāṭyā ca kāmajo daśako gaṇaḥ || 7.47 ||**

ākheṭakāryo mṛgavadho **mṛgayā** | **akṣas** tadviṣayakrīḍā | etayos tv anarthatvaṃ prasiddham | **divāsvapnaḥ** karmānuṣṭānakāle karmasv avyāpāraḥ | na divāśabdenāhar eva vivakṣitam | tad uktam "jāgartavye prasuptakāḥ" (GPu 2.49.31) iti | atha vā mukhya eva **divāsvapnaḥ** | sa hi pratiṣiddhaḥ sarvakāryavighātī | sa ca darśanārthinām anyeṣāṃ tadasaṃpatter dveṣyatājanakaḥ prajāsu | **parivādaḥ** rahasi paradoṣāvarjanam | tena sarvāḥ prakṛtayo virajyanti | aparivādyānāṃ ca parivāde 'dharmaḥ sthita eva | **striyo madaḥ** ity etayor anartharūpatā supratītā | **tauryatrikaṃ** nṛtyagītavāditrāṇi[[45]](#footnote-44) | **vṛthāṭyā** aprayojanam īṣatprayojanaṃ vā itas tataś ca paribhramaṇam | daśa parimāṇo **daśakaḥ** | **kāmajaḥ** kāma icchā, tato jāyate | viśiṣṭamukhopabhogārtho vā anubhūtaviśeṣād vā jāyamānaḥ **kāmajaḥ** || 7.47 ||

 **paiśunyaṃ sāhasaṃ droha īrṣyāsūyārthadūṣaṇam |**

 **vāgdaṇḍajaṃ ca pāruṣyaṃ krodhajo 'pi gaṇo 'ṣṭakaḥ || 7.48 ||**

amātyādito[[46]](#footnote-45) ye sukṛtabāndhavās tatra yan nigopanīyaṃ tasya prakāśanaṃ **paiśunyam** | **sāhasaṃ** jyāyaso nīcakarmaṇi viniyogaḥ, svalpenaivāparādhena karādhānaṃ kārāvarodho vā | **drohaḥ** upāṃśuvadhaḥ, tatropaghāto vā jīvata eva | **īrṣyā** sarvasādhāraṇasya viṣayasya sādhāraṇyavyāvṛttiḥ, asahanaṃ vā | guṇinām guṇeṣu doṣāviṣkaraṇam **asūyā** | **arthadūṣaṇam** arthānām adānaṃ haraṇaṃ vā | **vāgdaṇḍapāruṣye** prasiddhe | **krodhaḥ** dveṣaḥ | tatpradhānā etat kurvanti || 7.48 ||

 **dvayor apy etayor mūlaṃ yaṃ sarve kavayo viduḥ |**

 **taṃ yatnena jayel lobhaṃ tajjāv etāv ubhau gaṇau || 7.49 ||**

uktaṃ tāvat kāmajasya[[47]](#footnote-46) vyasanavargasya **lobho mūlam** | viṣayopabhogaspṛhā kāmaḥ, icchā abhilāṣaḥ lobhaḥ ity anarthāntaraṃ yataḥ | krodhajasya kathaṃ lobho mūlam, yenocyate **tajjāv etāv ubhau gaṇāv** iti |

 ucyate | nātra lobhakāraṇatā tayor vargayor abhipretā | kiṃ tarhi, vargadvayatulyatā lobhasya | yam etāni sarvāṇi vyasanāny anartham upajanayanti tam evaiko lobho vyasanahīnasyāpi | tad uktam "lobhaḥ sarvaguṇān iva" (MBh 7.74.\*537) iti | ata upacārata etad uktaṃ **tajjāv etāv** iti | yadi lobho na jāyeta kathaṃ samānaphalāni syuḥ | kāraṇadoṣo hi kāryadoṣaṃ bhāsayati | atas tatkāryatvād vyasaneṣu ced doṣaḥ, dhruvaṃ kāraṇasyāpy asau doṣa ukto bhavati |

 atha vā lubdha eva paiśunādibahiṣkāryeṣv abhiṣvaṅgaṃ[[48]](#footnote-47) gacchati | itaras tu svalpake viṣaye anunayena vopaśāmyati | seyam upacārāl lobhamūlatā vyasanavargadvayasyocyate || 7.49 ||

 **pānam akṣāḥ striyaś caiva mṛgayā ca yathākramam |**

 **etat kaṣṭatamaṃ vidyāc catuṣkaṃ kāmaje gaṇe || 7.50 ||**

divāsvapnādibhyo 'sya catuṣkasya gaṇasya bahudoṣataratvaṃ prasiddham eva || 7.50 ||

 **daṇḍasya pātanaṃ caiva vākpāruṣyārthadūṣaṇe |**

 **krodhaje 'pi gaṇe vidyāt kaṣṭam etat trikaṃ sadā || 7.51 ||**

ayam api **trikaḥ** paiśunādibhyaḥ pāpīyān iti supratītam || 7.51 ||

 **saptakasyāsya vargasya sarvatraivānuṣaṅgiṇaḥ |**

 **pūrvaṃ pūrvaṃ gurutaraṃ vidyād vyasanam ātmavān || 7.52 ||**

pānadyūtayoḥ pānaṃ garīyaḥ | tatra hi saṃjñāpraṇāśaḥ, anunmattasyonmattatvam, apretasya pretatvam, kaupīnaprakāśanam, śrutaprajñāprahāṇam, mitrahāniḥ, sadbhir viyogaḥ, asadbhiś ca saṃprayogaḥ, gītādiṣv arthaghneṣu prasaṅgaḥ, ratamantraprakāśanaṃ ca, mānino 'py upahāsyatā, gambhīraprakṛter api yatkiṃcanavāditā madavegeneti pānadoṣāḥ | dyūte tu jitam evākṣaviduṣā, anakṣajñasyāpi pākṣikaḥ parājayaḥ |

 strīdyūtavyasanayor dyūtavyasanaṃ garīyaḥ | yena tad eva jitaṃ dravyaṃ tasyāpi viṣaṃ bhavati | tathā ca tannimito vairānubandho jayaḥ, sādhāraṇaḥ kevalaṃ parājayaḥ, bhuktanāśaḥ | mūtrapurīṣavegadhāraṇāc ca śarīre śaithilyaṃ vyādhinidānam eva, tena kṣudrādibhiḥ svapīḍātiśayāt | mātary api ca mṛtāyāṃ dīvyaty eva | kṛtakṛtyeṣu ca na suhṛdbhir api kṛṣyate | taptāyasapiṇḍavat paradravyāṇi pariharato na pratyayate ca | kṣudhite durgate 'nnādyupapattyupekṣāviṣayatā sarvaguṇasaṃpannasyāpi tṛṇavad avajñeyatā[[49]](#footnote-48) | iti dyūtadoṣāḥ | strīvyasane tv apatyotpattiḥ, pratikarmabhojanabhūyiṣṭānubhavanam, dharmārthaparigrahaḥ | śakyā ca strī rājahite niyoktum apavāhayituṃ vā |

 strīmṛgayāvyasanayoḥ strīvyasanaṃ garīyaḥ | adarśanaṃ kāryāṇām, strīvyasanasaṅgena rājakāryeṣu ca nirvedaḥ, kālātipātanam, dharmalopaḥ, pānadoṣānubandhaḥ, arthaghneṣu cānṛtādiṣu prasaṅga iti | mrgayāyāṃ tu vyāyāmaḥ, pittaśleṣmabandhaḥ, medādināśaḥ, cale sthire vā kāye lakṣyaparicayaḥ,[[50]](#footnote-49) praharaṇe vaiśāradyopajananam, grāmyajanaparijayaś ceti |

 evaṃ kāmajasya catuṣkasya vargasya svavarge pūrvaṃ pūrvaṃ pāpīyaḥ |

 krodhajasyāpi ca daṇḍapātadoṣānubandhaḥ arthaghneṣv evānṛtādiṣu saṅgaḥ |

 daṇḍapātavākpāruṣyayor daṇḍapātanaṃ garīyaḥ | daṇḍapātane hi śarīravināśādiśakyaṃ pratisaṃdhānam | vākpāruṣye tv amarṣajaḥ krodhāgniḥ śakyate dānamānāmbhobhiḥ śamayitum |

 vākpāruṣyārthadūṣaṇayor vākpāruṣyaṃ garīyaḥ | tejasvino hi pāruṣyavacanacittasaṃkṣobhe bhayaṃ nāsādayanti | tathā ca pravādaḥ |

 sthiraṃ sādhvasitaṃ kāṇḍaṃ bhittvā vāsthipraveśitam |

 viśalyam aṅgaṃ kurvanti na vāco hṛdayād api ||

 rohate sāyakair viddhaṃ vanaṃ paraśunā hatam |

 vācā duruktaṃ bībhatsan na saṃdohati vākkṣatam ||

bhāgyāyattatvād arthasyeti na tejasvino 'rthadūṣaṇaṃ gaṇayanti | evam etayor vargayoḥ pūrvasya pūrvasya garīyastvaṃ nidarśitam || 7.52 ||

 **vyasanasya ca mṛtyoś ca vyasanaṃ kaṣṭam ucyate |**

 **vyasany adho 'dho vrajati svar yāty avyasanī mṛtaḥ || 7.53 ||**

yady api mṛtyuvyasane sarvaṃ haretāṃ[[51]](#footnote-50) tathāpy evaṃ viśeṣaḥ | mṛtyur asmiṃl loke sarvaharaḥ, vyasanaṃ punar iha cāmutra ca | tad idam āha: **vyasany adho 'dho vrajati** | narakaṃ gacchatīty arthaḥ | vyasaniśabdena[[52]](#footnote-51) atyanto 'bhyāsa etadvargaviṣaya ucyate | ataś cābhyāsaḥ pratiṣidhyate, na tv īṣadāsevanam | vyasanabhūtā hy ete dharārthakāmaprāṇaharā bhavanty anyasyāpi puruṣasya, kiṃ punā rājñaḥ | kiṃ ca, asevanam apy ayuktaṃ pānādīnām aśakyaṃ[[53]](#footnote-52) ceti | yato[[54]](#footnote-53) 'bhyāsapratiṣedhaḥ || 7.53 ||

 **maulāñ chāstravidaḥ śūraṃl labdhalakṣān kulodgatān |**

 **sacivān sapta vāṣṭau[[55]](#footnote-54) vā kurvīta suparīkṣitān[[56]](#footnote-55) || 7.54 ||**

pitṛpitāmahānvayāgatā bahusutadhanabāndhavāḥ prakaṭagobhūmidhanās taddeśavāsino **maulāḥ** | mūlaṃ pratiṣṭhā, tatra bhavā **maulāḥ** | **śāstravidaḥ** | śāstraṃ śāsanaṃ bhṛtyavijñānam[[57]](#footnote-56) | tenānye 'pi guṇā gṛhyante | tad yathā: "prājñaḥ dṛḍhakārī dhārayiṣṇur dakṣaḥ vāgmī prabalaḥ[[58]](#footnote-57) pratipattimān utsāhaprabhāvayuktaḥ kleśasahaḥ śucir dānaśīlaḥ yogyasattvayuktaḥ staṃbhacāpalahīnaḥ priyo vairiṇām akartā" (cf. KAŚ 1.9.1) iti | **śūra**śabdena rājakārye śarīrakalatrāpatyadhanādiṣv api nirapekṣa ucyate | tathā maraṇe 'bhīruḥ, yuddhotsāhī, eka eva paribhavabhayād bahubhir virudhyate, dṛḍhaprahārī balavān | **labdhalakṣāḥ** | paridṛṣṭakarmatām anenāha | dṛṣṭakhaḍgavyāpārāḥ kṛtārthādhikārāḥ anubhūtamantribhūmayaḥ | **kulodgatān** kulāṃkuśanigṛhītā hy akārye na vartante | **sacivān** sahāyān | nityam ete rājñaḥ pārśvavartino bhaveyuḥ | **sapta vāṣṭau vā** | niyamo 'yam | yena cālpa ekacittā bhavanti | tataś ca rājamantra udghāṭikaḥ[[59]](#footnote-58) syāt | bahūnām api mantrabhedaḥ | tasmād etāvanta eva kartavyāḥ | **suparīkṣitān** dharmārthakāmabhayopadhābhiḥ | seyaṃ parīkṣocyate | purohitaḥ — svalpakārye rājñā vyājenādhikṣiptaḥ bahunārthasaṃpradānenāptapuruṣair ekaikam amātyam upajapet rājavināśāya: "etac ca sarvamantribhyo[[60]](#footnote-59) rocate, atha kathaṃ bhavate" iti | pratyākhyāne dharmopadhāśuddhaḥ | senāpatiḥ — kenacid upadeśena pūrvavad adhikṣiptaḥ[[61]](#footnote-60) bahunā ca saṃpradānenāptapuruṣair ekaikam amātyam upajaped rājavināśāya: "etac ca sarvamantribhyo rocate, atha kathaṃ bhavate" iti | pratyākhyāna arthopadhāśuddhaḥ | parivrājikā antaḥpure[[62]](#footnote-61) labdhaviśvāsā ekaikam amātyam upajapet — "sā rājamahiṣī bhavantaṃ kāmayate kṛtasamāgamopayā" iti | pratyākhhyāne kāmopadhāśuddhaḥ | rājaprayuktā eva kecit puruṣāḥ pravādam[[63]](#footnote-62) āviṣkuryuḥ: "kṛtasamayair amātyai rājā hanyate" iti | upalabdhapravādaḥ[[64]](#footnote-63) purohitasyāptaḥ kaścid amātyeṣu mantraṃ śrāvayet: "imaṃ pravādam upaśrutya bhavatāṃ nigraho rājñā kriyate" iti | teṣām eva cānyatamaḥ pūrvam eva kṛtasaṃvitkaḥ pratyekaṃ rājāmātyeṣūtsāhayet | tatra ye pratyācakṣate te bhayopadhāśuddhāḥ |

 atha vā **maulṃās** tāvat kuryād arthasamāhartṛsaṃnidhātṝn[[65]](#footnote-64) | ye arthaṃ grāmebhyaḥ samāharanti, samāhṛtaṃ ca rakṣanti viniyuñjate ca | sarvathārthavyavahāriṇo **maulāḥ** kartavyā ity uktaṃ bhavati | **śāstravidḥ** buddhisacivā mantriṇaḥ | **śūrān** balādhyakṣān | **labdhalakṣān** ityādi sarveṣāṃ viśeṣaṇam | ekaikasya samuditaparīkṣā ca yoktā rājaviṣayā[[66]](#footnote-65) rājāmātyeṣūtsāhanam iti, sā na yukteti manyante | eṣa eva hi buddhibhedo bhaved amātyānām | tasmād anyā kācit strī sādhvī prayojyā anyaś ca vināśaviṣaya udāhāryaḥ || 7.54 ||

 **api yat sukaraṃ karma tad apy ekena duṣkaram |**

 **viśeṣato 'sahāyena kiṃ tu rājyaṃ mahodayam || 7.55 ||**

yat sāmānyaṃ gṛhasthasya gṛhakṛtyaṃ go'śvādipālanaṃ sukaram iti sthitam | sa eva gāṃ pālayati sa eva dogdhi | na śakyam etad ekena kartum | **tad apy ekena duṣkaraṃ** **viśeṣato 'sahāyena** | **duṣkaram** aśaktena na śakyaṃ kartum | kathaṃ hy eko gāṃ cārayatu,[[67]](#footnote-66) kathaṃ ca bhāryāṃ rakṣatu[[68]](#footnote-67) | rājyaṃ tu pratimahāraṃbham udayakarma, tadyogaḥ phalavāṃś ca | apekṣamāṇasya[[69]](#footnote-68) mahat phalam udeti[[70]](#footnote-69) | na caikena ṣāḍguṇyaṃ vedituṃ śakyam | tasmād ātmasamāḥ parīkṣitāḥ sahāyās teṣu teṣu kāryeṣu kartavyāḥ || 7.55 ||

 **taiḥ sārdhaṃ cintayen nityaṃ sāmānyaṃ saṃdhivigraham |**

 **sthānaṃ samudayaṃ guptiṃ labdhapraśamanāni ca || 7.56 ||**

**tair[[71]](#footnote-70)** buddhisacivair mukhyaiś cārthādhikāribhiḥ saha **sāmānyaṃ** yan nātirahasyaṃ tac **cintayet saṃdhivigraham**: "kiṃ saṃdhiḥ saṃprati yukto 'tha vigrahaḥ," ubhayatra guṇadoṣān vicārayet | idaṃ kartavyāvadhāraṇaṃ tu svabuddhyā kuryād yathāsya paraprayojyatā na bhavati |

 idaṃ cāparaṃ cintayet, **sthānam** | tac caturvidham: daṇḍakośapurarāṣṭrāṇi | tatra daṇḍo hastyaśvarathapadātayaḥ | teṣāṃ pratikarma poṣaṇarakṣaṇādi cintyam[[72]](#footnote-71) | na hy asamādhānaṃ pradhānam[[73]](#footnote-72) | tathā kośasya hemarūpyabāhulyaṃ pracurarūpyatā āyavyayalakṣaṇaṃ ca | kośasya yāni yāny āyasthānāni[[74]](#footnote-73) tāni na vyayitavyāni na vilambanīyāni bhṛtyānām | tathā rāṣṭrasya deśaparyāyasya svājīva ātmasaṃdhāraṇaḥ parasaṃdhāraṇo[[75]](#footnote-74) nadīvṛkṣāḥ[[76]](#footnote-75) paśavyaḥ[[77]](#footnote-76) śatrudveṣakrāntaprāyaḥ[[78]](#footnote-77) guptagocaraḥ[[79]](#footnote-78) paśumān adevamātṛkaḥ, āpadi ca daṇḍakarasaha[[80]](#footnote-79) ityevamādi | purasya vakṣyati "tat syād[[81]](#footnote-80) āyudhasaṃpannam" (MDh 7.75) iti |

 atha vā **sthānaṃ** svadeśāc cāpracyavanam | evaṃ **samudāyo** 'pi cintyaḥ | tatra kṛṣir vrajagulamasthānāni vāṇijyaśulkadaṇḍa[[82]](#footnote-81) ity evamādi | **guptiṃ** svarāṣṭragatāṃ vakṣyati | **labdhapraśamanaṃ** ca devatāśramavidyāvatāṃ[[83]](#footnote-82) dhārmikāṇāṃ ca mānadānatyāgāyogaḥ, ucitānāṃ[[84]](#footnote-83) cābhyanujñānam | sarvabandhanamokṣaḥ | anugraho dīnavyādhitānām | utsavānāṃ cāpūrvāṇāṃ pravartanam, pravṛttānām anuvṛttiḥ |

 yac ca kośadaṇḍopaghātakam[[85]](#footnote-84) adhārmikacaritraṃ tad apanīya dharmavyavahārān sthāpayet | adharmacāritram akṛtam anyasya kṛtaṃ vānyaiḥ pravartayet | na vā dharmakṛtaṃ cānyair nivartayed iti |

 evaṃ **sthānā**dīni cintyāni || 7.56 ||

 **teṣāṃ svaṃ svam abhiprāyam upalabhya pṛthak pṛthak |**

 **samastānāṃ ca kāryeṣu vidadhyād dhitam ātmanaḥ || 7.57 ||**

**teṣāṃ pṛthak pṛthag** ekaikasya rahasy **abhiprāyaṃ** hṛdayanihitaṃ bhāvam **upalabhya,** **samastānāṃ** saṃhatānāṃ yat kāraṇaṃ kaścit puruṣaḥ pariṣadi apratibhānavān bhavati, rahasi pragalbhaḥ, kaścit pariṣady āsāditaprajñaḥ | tataś ca tān samastān pṛcchet |

 tataḥ svayaṃ yad yuktataraṃ **hitam** ātmane tad vyavasyed **vidadhyāt** | tatprāmāṇyaṃ teṣām evānyatamenopadiṣṭaṃ vā yad apratyanīkaṃ[[86]](#footnote-85) nirdoṣaṃ ca || 7.57 ||

 **sarveṣāṃ tu viśiṣṭena brāhmaṇena vipaścitā |**

 **mantrayet paramaṃ mantraṃ rājā ṣāḍguṇyasaṃyutam || 7.58 ||**

**vipaścitā** viduṣā arthaśāstrajñena | **paraṃ mantram** atyantaṃ gopanīyaṃ **mantrayet** **ṣāḍguṇyayuktam** | adhikataraprajño hi brāhmaṇaḥ, dhārmikatvāc ca viśvasanīyaḥ || 7.58 ||

 **nityaṃ tasmin samāśvastaḥ sarvakāryāṇi nikṣipet |**

 **tena sārdhaṃ viniścitya tataḥ karma samārabhet || 7.59 ||**

tādṛśi brāhmaṇe sarvarāṣṭramaṇḍalaṃ nikṣipya viśvasto rājyasukhaṃ bhuñjīta ca | **tena**[[87]](#footnote-86) saha **viniścitya** yānāsanādi **karma** vyavahārasaṃgrahādi samācaret || 7.59 ||

 **anyān api prakurvīta śucīn prājñān avasthitān |**

 **samyag arthasamahartṝn amātyān suparīkṣitān || 7.60 ||**

yad uktam "sapta cāṣṭau vā" (MDh 7.54) iti tasyāyam apavādaḥ | **arthasamāhartṝn** saṃnidhātṝn **suparīkṣitān** upadhābhiḥ kuryāt || 7.60 ||

 **nirvartetāsya yāvadbhir itikartavyatā nṛbhiḥ |**

 **tāvato 'tandritān dakṣān prakurvīta vicakṣaṇān || 7.61 ||**

sarva ete mantrajñā **vicakṣaṇāḥ** vidvāṃsaś cādhikārikāḥ kartavyāḥ | **dakṣān** bhayasaṃnidhāne 'py avasādahetāv[[88]](#footnote-87) atyutsāhavantaḥ[[89]](#footnote-88) | **atandritān** analasān | uktaṃ cādhyakṣapracāre:

 buddhimān anuraktaś ca yukto dharmārthakovidaḥ |

 śucir dakṣaḥ kulīnaś ca mantrī yasya sa rājyabhāk ||

 tasmin nikṣipya kāryāṇi bhogasaṅgī na naśyati |

 rājavaśyavidhis tena dānānugrahaṇair iti || 7.61 ||

 **teṣām arthe niyuñjīta śūrān dakṣān kulodgatān |**

 **śucīn ākarakarmānte bhīrūn antarveśmane || 7.62 ||**

**arthe** āyavyayavyavahāre | **śucīn** artheṣv aspṛhān **niyuñjīta** | tāny arthasthānāny udāharaṇena darśayati, **ākarakarmānta** iti | ākarāḥ suvarṇarūpyādyutpattisaṃskārasthānāni | karmāntā bhakṣyakārpāsāvāpādayaḥ | **antarveśmane** antaḥpurabhojanaśayyāstrīgṛhāṇi | **bhīravas** tatra niyojyāḥ | **śūrā** hi rājānam ekākinam upajaptā hanyuḥ | **dakṣā** sarve 'pi vyutthānaśīlatayā dvandvoparipātam aparigaṇayya svāminaḥ kāryaṃ kāle[[90]](#footnote-89) nātipātayanti || 7.62 ||

 **dūtaṃ caiva prakurvīta sarvaśāstraviśāradam |**

 **iṅgitākāraceṣṭajñaṃ śuciṃ dakṣaṃ kulodgatam || 7.63 ||**

dūtasyāyam adhiko guṇaḥ **iṅgitākāraceṣṭajñatā** | paraviṣaye rājño[[91]](#footnote-90) mantriṇāṃ ca saṃdhitsatām **iṅgitāni** dūtasyādareṇa saṃparigrahaḥ, viśvasanam, muhur muhuḥ saṃpūrṇatadvākyasya tasya cābhinandanam | etāni viparyastāny upekṣeta | **ākāraḥ**[[92]](#footnote-91) śarīravaikṛtyaṃ mlānir mukhasya varṇavaikṛtyaṃ tūṣṇīṃbhāvo dīrghoṣṇaniḥśvāsatā | evamādivikārair dainyaṃ sūcayati: "asti kācid āpadasya tenāyaṃ vivarṇaḥ" iti | vākyavaiśāradyam, śārīrasaṃskāraḥ, prasannamukhatā, evamādi harṣaṃ sūcayati | **śuciḥ**[[93]](#footnote-92) strīgate 'rthe gamanaviśeṣaiḥ | yataḥ strīsaṃbandhe mantrabhedaḥ paribhavaś ca || 7.63 ||

 **anuraktaḥ śucir dakṣaḥ smṛtimān deśakālavit |**

 **vapuṣmān vītabhīr vāgmī dūto rājñaḥ praśasyate || 7.64 ||**

**anuraktaḥ** ahāryo bhavati | **dakṣaḥ** deśakālau nātikrāmati | **smṛtimān** amuṣitasmṛtiprasaṅgena[[94]](#footnote-93) svāmisaṃseśaṃ kathayati | **deśakālavit** deśakālau jñātvānyad apy asaṃdiṣṭaṃ[[95]](#footnote-94) tatkālayogyaṃ kathayati | **vapuṣmān** svākṛtiḥ, priyadarśanatvān nipuṇam ucitaṃ vakti | **vītabhīḥ** anena nipuṇam ucyate | **vāgmī** saṃdeśasyottare prativacanasamartho bhavati || 7.64 ||

*uktānāṃ dūtaguṇānāṃ[[96]](#footnote-95) saṃpādanaprayatne prayojanam[[97]](#footnote-96) āha |*

 **amātye daṇḍa āyatto daṇḍe vainayikī kriyā |**

 **nṛpatau kośarāṣṭre ca dūte saṃdhiviparyayau || 7.65 ||**

**amātye** senāpatau **daṇḍo** hastyādibalam **āyattam,** tadicchayā kāryeṣu pravṛtteḥ | **daṇḍe vainayikī** | yo vineyaḥ svapararāṣṭragataḥ sa daṇḍyo yataḥ | vinayāśritā **vainayikī** | **kriyā** kāryam | **nṛpatau kośrāṣṭre** **āyatte** | saṃcayasthānaṃ **kośaḥ** | **rāṣṭraṃ** janapadaḥ | dve ca te parādhīne na kartavye, svayam eva vilambhanīyaphalagrāsāc ca | **dūte saṃdhiviparyayau** | priyavacanena svāmikāryapradarśanena saṃdhiḥ, tadvaiparītyena vigrahaḥ | etad ubhayaṃ dūtāyattam || 7.65 ||

*evaṃ dūtārthānuvādaḥ | eṣa evārthaḥ punar ucyate |*

 **dūta eva hi saṃdhatte bhinatty eva ca saṃhatān |**

 **dūtas tat kurute karma bhidyante yena mānavāḥ || 7.66 ||**

**dūtaḥ**[[98]](#footnote-97) **saṃdhatte** yathoktam | **saṃhatān** ekībhūtān sa **eva bhinatti** | anuktam api priyaṃ saṃdiśati "pratikūlam anācaritam" ityādi | suvarṇādidravyam apratiśrutam ity āha | evaṃ **bhinatti dūtaḥ** | tad etat karmāntaropadiṣṭam, yena rājāno bhidyante |[[99]](#footnote-98) vākpāruṣyāpannā evaṃ saṃbhavanti || 7.66 ||

*anyad api dūtakāryaṃ darśayati |*

 **sa vidyād asya kṛtyeṣu nigūḍheṅgitaceṣṭitaiḥ |**

 **ākāram iṅgitaṃ ceṣṭāṃ bhṛtyeṣu ca cikīrṣitam || 7.67 ||**

 **budhvā ca sarvaṃ tattvena pararājacikīrṣitam |**

 **tathā prayatnam ātiṣṭhed yathātmānaṃ na pīḍayet || 7.68 ||**

sa dūto yātvyasya rājñaḥ **kṛtyeṣu** kāryeṣu || 7.67 ||

 **jāṅgalaṃ sasyasaṃpannam āryaprāyam anāvilam |**

 **ramyam ānatasāmantaṃ svājīvyaṃ deśam āvaset || 7.69 ||**

 **dhanvadurgaṃ mahīdurgam abdurgaṃ vārkṣam eva vā |**

 **nṛdurgaṃ giridurgaṃ vā samāśritya vaset puram || 7.70 ||**

[[100]](#footnote-99)uktaprakāreṇa dviguṇotsedhenaiṣṭakena śailena dvādaśahastād ūrdhvam uddhatena tālamūlena kapiśīrṣacitāgreṇa dṛḍhapraṇālyā parikṛtaṃ[[101]](#footnote-100) **mahīdurgam** | agādhenāśrayaṇīyena codakena pariveṣṭitam **abdurgam**[[102]](#footnote-101) | samantato 'rdhayojanamātraṃ ghanamahāvṛkṣānvitaṃ **vārkṣam** | caturaṅgabalādhiṣṭhitaṃ pravarāyudhavīrapuruṣaprāyaṃ **nṛdurgam** | giripṛṣṭhe durāroham evaikamārgānugatam antarnadīprasravaṇodakaṃ **giridurgam** || 7.70 ||

 **sarveṇa tu prayatnena giridurgaṃ samāśrayet |**

 **eṣāṃ hi bāhuguṇyena giridurgaṃ viśiṣyate || 7.71 ||**

 **trīṇy ādyāny āśritās tv eṣāṃ mṛgagartāśrayāpsarāḥ |**

 **trīṇy uttarāṇi kramaśaḥ plavaṅgamanarāmarāḥ || 7.72 ||**

**ādyāni trīṇi** dhanurdurgādīni | **āśritāḥ** āśrayaṃ kṛtavantaḥ | **mṛgāḥ** | **gartāśrayā** gargaranakulādayaḥ | **apsarā** grāhakūrmādayaḥ | eṣāṃ durgāṇāṃ tadāśritānāṃ ca yādṛśā guṇadoṣās tādṛśā eva rājñām api bhavantīti pradarśanārtham | **trīṇy uttarāṇi** | **plavaṅgamāḥ** kapayaḥ || 7.72 ||

 **yathā durgāśritān etān nāpahiṃsanti śatravaḥ |**

 **tathārayo na hiṃsanti nṛpaṃ durgasamāśritam || 7.73 ||**

durgavidhānaprayojanaśloko 'yam | atyalpabalā api **durgāśritā** mahābalair aribhir na sahasā śakyante 'bhibhavitum, ato durgāśrayo yuktaḥ || 7.73 ||

 **ekaḥ śataṃ yodhayati prākārastho dhanurdharaḥ |**

 **śataṃ daśasahasrāṇi tasmād durgaṃ vidhīyate || 7.74 ||**

suprasiddham etad durgaprayojanam |

 prākāradṛṣṭāntena giridurgabalam etad iti |

 tad ayuktam, mahīdurge 'pi prākārasaṃbhavāt | tasmāt sarveṣāṃ durgāṇāṃ tatprayojanaṃ svabuddhyā rūpyate || 7.74 ||

 **tat syād āyudhasaṃpannaṃ dhanadhānyena vāhanaiḥ |**

 **brāhmaṇaiḥ śilpibhir yantrair yavasenodakena ca || 7.75 ||**

**āyudhaiḥ** khaḍgaprāsādibhiḥ **saṃpannam** upetam | āyudhagrahaṇaṃ varmaśirastrāṇopaskārāder anyasyāpi yuddhopakaraṇasya pradarśanārtham | **dhanaṃ** rūpyasuvarṇādīni | **vāhanāni** rathāśvādayaḥ | **śilpibhir** yantrāvāhatakṣaprabhṛtibhiḥ | **yavasena** | **brāhmaṇair** mantripurohitair anyair vā | daṇḍikāpotena dhvajaśaṅkayā kadācin nṛpadharmasāhāyyena pravartante | pradarśanārthatvāc ca bhiṣagauṣadhādy apekṣeta | saṃrohaṇādyupayogi saṃnidhāpayitavyam || 7.75 ||

 **tasya madhye suparyāptaṃ kārayed gṛham ātmanaḥ |**

 **guptaṃ sarvartukaṃ śubhraṃ jalavṛkṣasamanvitam || 7.76 ||**

**suparyāptam** | yāvad ātmano rājño rājaputrakośāyudhāśvāgārādiṣūpayujyate | **guptaṃ** bahukakṣākam | **gṛhaṃ kārayet** | **sarvartukaṃ** sarvartumālyaphalaiḥ śobhitam | sarve ṛtavo yatreti | ṛtuśabdena tatkāryāṇi puṣpaphalādīni lakṣyante | "sarvartugam" iti pāṭhe sarvān ṛtūn gacchati prāpnotīti vyutpattiḥ | arthas tu sa eva | yo yatra bhavati sa tena vyāpta ity ucyate | **śubhraṃ** sudhādhavalitam | **jalavṛkṣasamanvitaṃ** dhārāgṛhodyānavanasaṃpannam || 7.76 ||

 **tad adhyāsyodvahed bhāryāṃ savarṇāṃ lakṣaṇānvitām |**

 **kule mahati saṃbhūtāṃ hṛdyāṃ rūpaguṇānvitām || 7.77 ||**

**tad** gṛham āśritya **bhāryā** tatra sahāyārthaṃ **mahataḥ kulād** udvoḍhavyā | etatsaṃbandhena saṃrakṣaṇārtham | **savarṇām** ityādāv ucyate tat prāk pradarśitam | **hṛdyāṃ** manoramāṃ kāntilāvaṇyayuktām | **rūpaṃ** saṃsthānam | **guṇā** vacanācaraṇādayaḥ[[103]](#footnote-102) | tair **anvitāṃ** yuktām || 7.77 ||

 **purohitaṃ ca kurvīta vṛṇuyād eva cartvijaḥ |**

 **te 'sya gṛhyāṇi karmāṇi kuryur vaitānikāni ca || 7.78 ||**

saty api dvitīyānirdeśe na prādhānyāvagame vivakṣitam evaikatvam, anyatrāpy upādānāt, "yūpaṃ chinatti," "bhāryāṃ vindeta" itivat | **ṛtvijo vṛṇuyāt** | teṣāṃ ca saṃkhyā śrutita evāvagantavyā | guṇāś ca: "nātisthūlo nātikṛśaḥ nātidīrgho nātihrasvaḥ nātivṛddho nātibālaḥ | saptapuruṣān vidyātapobhyāṃ puṇyaiś ca karmabhiḥ samanuṣṭhitobhayabhāvān[[104]](#footnote-103) | tān[[105]](#footnote-104) prati nābrāhmaṇyam āśaṅkyate, vidvān yājayati" ityādi | **gṛhyāṇi karmāṇi** śāntisvastyayanādīni | **vaitānikāni** vaihārikāṇi tretāgniviṣayāṇi || 7.78 ||

 **yajeta rājā kratubhir vividhair āptadakṣiṇaiḥ |**

 **dharmārthaṃ caiva viprebhyo dadyād bhogān dhanāni ca || 7.79 ||**

**āptadakṣiṇair** bhūridakṣiṇaiḥ pauṇḍarīkādibhiḥ | **bhogān dhanāni ca** | vastragandhavilepanādayo bhojanaviśeṣāś ca bhogāḥ | dhanāni suvarṇādīni | nityam eva taddānam icchanti | **dharmārthaṃ** tasyotpattyartham eva || 7.79 ||

 **sāṃvastsarikam āptaiś ca rāṣṭrād āhārayed balim |**

 **syāc cāmnyāyaparo loke varteta pitṛvan nṛṣu || 7.80 ||**

**baliṃ** karaṃ dhānyādīnāṃ ṣaṣṭhāṣṭamādibhāgam | **āptair** arthādyupadhāśuddhaiḥ[[106]](#footnote-105) | yathoktam **āmnāyaparaś ca syāt** | āgamapradhānatarkaśāstrāṇy āśrayet | atha vā pāraṃparyāgatam eva bhāgaṃ gṛhṇīyāt, nādhikam | **varteta pitṛvan nṛṣu** | karadeṣv[[107]](#footnote-106) anyeṣu ca snehabuddhyā varteta || 7.80 ||

 **adhyakṣān vividhān kuryāt tatra tatra vipaścitaḥ |**

 **te 'sya sarvāṇy avekṣeran nṝṇāṃ kāryāṇi kurvatām || 7.81 ||**

**adhyakṣā** adhikṛtāḥ pratyavekṣitāraḥ, tān **kuryāt** | **vividhān** bahuprakārān mṛdūn ugrān dhārmikān arthārjanaparāṃś ca | **tatra tatra** suvarṇakoṣṭhāgāre paṇyakupyakarmasv adhikṛtāḥ[[108]](#footnote-107) pratyavekṣitāras tān śulkanauhastyaśvarathapadātyādīn **vipaścitaḥ** sthāpayet | sarva ete amātyaguṇasaṃpady uktā vijñeyāḥ | yathoktam adhyakṣapracāre "te 'dhyakṣāḥ sarvāṇi kāryāṇy avekṣerann anyeṣāṃ nṛṇāṃ tatsthānopayogināṃ kāryāṇi kurvatām, hastyadhyakṣeṇa hastipakāḥ, aśvādhyakṣeṇa turaṅgamādyāḥ, gavādhakṣeṇa karṣaṇādayaḥ" || 7.81 ||

 **āvṛttānāṃ gurukulād viprāṇāṃ pūjako bhavet |**

 **nṛpāṇām akṣayo hy eṣa nidhir brāhmo 'bhidhīyate || 7.82 ||**

**gurukule** 'dhītāvagatavedārthā gārhasthyaṃ pratipitsavo dhanena pūjayitavyāḥ | idam api naiyyamikadānam | ata evāha **nṛpāṇām akṣaya** iti | nityatvād **akṣayo** yāvajjīvikaḥ | kāmyatve cāphalabhāvi[[109]](#footnote-108) nivartate | yad uktam "sāṃtānikaṃ yakṣyamāṇam"[[110]](#footnote-109) (MDh 11.1) iti tad evedam |

 anye tv āhuḥ | tatrārthibhyo dānaṃ vihitam, iha tv anarthinām adhikārāt, vidhānamātrayā vastrayugādidānena ca narāṇāṃ pūjā kartavyā | tathā cāha **viprāṇāṃ pūjako bhaved** iti |

 **nidhir** iva nidhiḥ, uttamaphalatvāt | brahmasaṃnihito **brāhmaḥ** || 8.82 ||

 **na taṃ stenā na cāmitrā haranti na ca naśyati |**

 **tasmād rājñā nidhātavyo brāhmaṇeṣv akṣayo nidhiḥ || 7.83 ||**

brāhmaṇebhyo yo 'rtho dattaḥ, **na taṃ stenā** āṭavikādayaḥ **amitrāś** ca śatravo **haranti** | **na** bhūmiṣṭham iva vismṛtya prātibhāvyena vā **naśyati** || 8.83 ||

 **na skandati na cyavate[[111]](#footnote-110) na vinaśyati karhicit |**

 **variṣṭham agnihotrebhyo brāhmaṇasya mukhe hutam || 7.84 ||**

eṣa evārtho 'vaśyānuṣṭheyaḥ prakārāntareṇa punar ucyate | agnau yad dhūyate tat kadācit **skandati** adhaḥ patati hūyamānam, tathā **cyavate** puroḍāśādi kṣāmatayā | tataś ca karmavaiguṇayād **vinaśyati** śiṣṭānām | idaṃ tu yad brāhmaṇebhyo dānam, na tasyaite doṣāḥ santi | ata evāha **variṣṭham agnihotrebhyaḥ**, agnau homebhya ity arthaḥ | mukhyārthavṛttyā karmanāmadheyam evāgnihotraśabdas tadā cādigrahaṇaṃ vyākhyeyam | **mukhe hutam** iti | pāṇir eva brāhmaṇasya mukham, "pāṇyāsyo hi dvijaḥ smṛtaḥ" (MDh 4.117) it vacanāt | **variṣṭhaṃ** śreṣṭham | arthavādaś cāyam, na punar homanindaiva || 8.84 ||

 **samam abrāhmaṇe dānaṃ dviguṇaṃ brāhmaṇabruve |**

 **ācārye śatasāhasram anantaṃ vedapārage || 7.85 ||**

viprebhya iti ca prakṛtam |

 tathā ca prāg apy uktam: "vedatattvārthaviduṣe brāhmaṇāya" (MDh 3.86) iti | na ca yathāśrutadānaphalopapattiḥ | kīdṛśaṃ hi tatsāmyam: jātitaḥ parimāṇataḥ upakārato vā | yadi tāvaj jātitas tad iti, auṣadhapānoddeśena devalebhyo dattaṃ khādyadānaṃ duḥkhāyaiva syāt | tiktakaṭukaṣāyāṇi prāyaśa auṣadhāni virecanīyāni,[[112]](#footnote-111) na prītijananāni | atha parmāṇataḥ, tatrāpi yadi dravyam anapekṣya kevalaparimāṇasāmyam, suvarṇaṃ dattaṃ tatparimāṇaṃ tāmraṃ labhyeta, anyad vā mṛtkāṣṭhādi | atha jātitaḥ parimāṇataś ca, tatra prāg uktā eva doṣāḥ | athopakārataḥ, tatrāpi hi yadi tajjātīya evopakāraḥ vyādhinivṛttir auṣadhopakāraḥ | asati ca vyādhau phalasya vinivṛttiḥ, ato vyādhinivṛttiphalakenauṣadhadānena vyādhir ākṣeptavyaḥ | susamaṃ vā anyaduḥkham iti prāptam | tasmād yathā "nivītaṃ manuṣyāṇām upavītaṃ devānām upavyayate devalakṣmam eva tat kurute" (TS 2.5.11.1) ity upavyānaviśeṣān nivītādayo na pṛthag vākyāni, tathedam api draṣṭavyam |

 atrocyate | nātrākhyātaśravaṇam[[113]](#footnote-112) asti, sarveṣāṃ samatvāt | tatra yady arthavādaḥ, **sahasraṃ vedapārage** iti tad arthavādo 'stu | athāyaṃ vidhiḥ, vidhyantaraśeṣabhāvāt sarvatra vidhir abhyupetavyaḥ, viśeṣābhāvāt | nivītādiṣu tu "upavyathate" ity atrākhyātadarśanāt tadarthasya vidhiviṣayatvayogyatvābhāvād ekatvāvagamāc ca yuktārthavad eva, tarhy anukto viśeṣaḥ | yat tu "nābrāhmaṇebhyo dānam asti" iti, tad vismṛtaṃ bhavet, dīnānāthādibhyaḥ sarvavarṇebhyo dānasya vihitatvāt | etāny eva ca vidhāyakāni vākyāni brāhmaṇebhyo rājñāṃ dānasya |

 yat tūktaṃ "yathāśrutaphalānupapattiḥ, sarvaprakāreṇāsyābhyupagamyamānatvāt" iti,

 atrocyate | laukikīyaṃ vācoyuktiḥ **samam** iti | yal loke nātyutkṛṣṭaṃ tad evam ucyate, "samalavaṇāḥ saktavaḥ" iti | upakārāpekṣā ca **dviguṇam** iti saṃkhyāśrutiḥ, yāvat tasyopakāras tāvad dviguṇo bhavati | na taddravyaprāptir nāpi tajjātīya evopakāraḥ, kiṃ tu prītyatiśayotpattiḥ | na ceha phalaviśeṣaśrutir yeneyam āśaṅkāpi syāt "kiṃ tad eva dravyaṃ prāpyeta uta sa evopakāraḥ" iti | aśrutaphalaviśeṣeṣu svargaḥ phalam | kiṃ ca, tilādidāne prajāptiḥ phalaṃ śrūyate | tatra kā dravyasāmyāśaṅkā | tasmāc cāyam apy artha uttarottaro 'tra ca pātrātiśayadānāt phalātiśayasiddhiḥ | tathā cāha "pātrasya hi viśeṣeṇa" (MDh 7.86) iti |

 **brāhmaṇabruve** | bruvaśabdaḥ kutsāyām | jātimātrabrāhmaṇo 'dhyayanādiguṇahīna ity arthaḥ | **ācārya** upanetā | **vedapāragaḥ** adhyayanaśravaṇābhyāṃ vedasyāntaṃ gataḥ || 7.85 ||

 **pātrasya hi viśeṣeṇa śraddadhānatayaiva ca |**

 **alpaṃ vā bahu vā pretya dānasya phalam aśnute || 7.86 ||**

pātayate 'dharmakarmaṇaḥ,[[114]](#footnote-113) pātyamānaṃ vā trāyata iti **pātraṃ** saṃpradānam | atha vā ghṛtatailādyādhāraḥ pātram, upacārād idam api pātram | atrāpi hi dravyaṃ nidhīyate | āha ca "nṛpāṇām akṣayo hy eṣa nidhir brāhmo 'bhidhīyate" (MDh 7.82) iti | tasya viśeṣo bhedaḥ saguṇanirguṇatvādiḥ | tena hetunā dānasya phalam avāpyate | **alpaṃ vā** | guṇavate vṛttasvādhyāyasaṃpannāya dattaṃ **bahu**, nirguṇāya tv **alpam** | tathā **śraddadhānatayāpi** vā[[115]](#footnote-114) |

 [[116]](#footnote-115)deśakālavidhānena dravyaṃ śraddhāsamanvitam |

 pātre pradīyate yat tu tad dharmasya prasādhanam ||

tatra deśaḥ svanivāsadeśād anyo jānapadaḥ | dūradeśaproṣitāyāṃ saṃnihitatvād dattam asya hetur upaghātaḥ | yajñapravṛttasya kenacid aṅgena nyūnatā | (kālaḥ ?) grahoparāga ity evamādiḥ | vidhānam | udakapūrvakasvastivācanasaṃskāratiśayo bhāvaprasāda[[117]](#footnote-116) ityādi | dravyaṃ gobhūhiraṇyādi | śraddhā prāptyabhilāṣātiśayaḥ, katham idaṃ me nivarteti buddhisaṃtānaḥ |

 **pretyeti** | kriyāsamantaraṃ phalotpatter aniyamam āha, na punar janmāntaraphalatām eva, vaidikānāṃ karmaṇāṃ phala eva kāmasya niyamāvagamāt || 7.86 ||

 **samottamādhamai rājā tv āhūtaḥ pālayan prajāḥ |**

 **na nivarteta saṃgrāmāt kṣātraṃ dharmam anusmaran || 7.87 ||**

sarvopāyaparikṣaye rājño vihitaṃ yuddham | tatra saṃgrāmabhūmigatasyāhūtasya[[118]](#footnote-117) samanyūnādhikabalenopekṣāpratiṣedhārtham[[119]](#footnote-118) idaṃ padam | na mantavyaṃ nikṛṣṭabalaṃ na hanmīti |

 atha vā ye śatrava āṭavikādayaḥ prāksthitāṃ maryādām atilaṅghya deśam utkrāmanti, śatrubhir vā rājñaḥ saṃdadhate, na cet te yuddhena vinā niyantuṃ śakyante, tadā nikṛṣṭabalair api tair yoddhavyam eva | yady api tair asau śabdena nāhūtaḥ, vastutas tv āhūta eva bhavati |

 eṣa hi kṣatriyāṇāṃ dharmaḥ, yad āhūtaḥ prakṛtais tair yuddhe sarveṇa saha yoddhavyam eva | jātivayaḥśikṣāpuruṣakārādi nāpekṣitavyam | eṣa dharmaḥ smartavyaḥ || 7.87 ||

 **saṃgrāmeṣv anivarttitvaṃ prajānāṃ caiva pālanam |**

 **śuśrūṣā brāhmaṇānāṃ ca rājñāṃ śreyaskaraṃ param || 7.88 ||**

trayāṇāṃ dharmāṇāṃ tulyaphalatvāya śloko 'yam || 7.88 ||

 **āhaveṣu mitho 'nyonyaṃ jighāṃsanto mahīkṣitaḥ |**

 **yudhyamānāḥ paraṃ śaktyā svargaṃ yānty aparāṅmukhāḥ || 7.89 ||**

āhūyante yuddhārtham itare yatra vīrāḥ sa **āhavaḥ** saṃgrāmaḥ | **mithaḥ** spardhamānāḥ | **anyonyaṃ** parasparaṃ **jighāṃsanto** hananecchavaḥ | **yuddhyamānāḥ** praharantaḥ | **paraṃ śaktyā** parayā[[120]](#footnote-119) śaktyā, yathābalam ity arthaḥ | chāndasatvāt "parayā"[[121]](#footnote-120) ity asya sthāne "param" iti rūpam | **aparāṅmukhāḥ** yuddhyamānāḥ iti saṃbandhaḥ | **svargaṃ yānti** |

 nanu ca rājyalobhāt pravṛttānāṃ dṛṣṭasya phalasya saṃbhavāt kutaḥ svargaḥ |

 ucyate[[122]](#footnote-121) | "na kūṭair āyudhaiḥ" (MDh 7.90) ityādinā vakṣyamāṇayuddhaniyamāpekṣaḥ svargaḥ | na hi teṣāṃ niyamānām anyat prayojanam asti | atha vā niścite parājaye nirāśasya yad yuddhāvataraṇam, tac ca svargāyaiva, tyaktarājyasyāpi śaktapraṇipātena tadanujīvanasaṃbhavāt | tasmād arhas tatphalasaṃbhavaḥ | asmād eva vacanān nātmatyāganiṣedhasya viṣayo 'yam | [[123]](#footnote-122)

 **mahīkṣitaḥ** maṇḍaleśvarāḥ, na punas tadanujīvinaḥ | teṣāṃ hi svāmyarthaiva pravṛttiḥ, na svārthā | ataś ca kutas teṣāṃ phalasaṃbhavaḥ, ṛtvijām iva dakṣiṇāpaṇena parikrītānām | evam eṣām api bhṛtiparikrītānāṃ kutaḥ svargādiphalotpattiḥ |

 nanu ca aviśeṣeṇaitad uktam:

 udyatair āhave śastraiḥ kṣatradharmahatasya ca |

 sadyaḥ saṃtiṣṭhate yajñaḥ || iti | (MDh 5.97 )

tathā:

 dvāv imau puruṣau loke sūryamaṇḍalabhedinau |

 parivrāḍ yogayuktaś ca śūraś cābhimukho hataḥ || iti | (PSm 3.30)

tathā bhārate yuddhaprekṣiṇām api svargaḥ saṃdarśitaḥ | mantraliṅgāni ca santi:

 ye yudhyante pradhaneṣu śūraso ye tanutyajaḥ |

 ye vā sahasradakṣiṇās tāṃś cid evāpi[[124]](#footnote-123) gacchatāt ||

sahasradakṣiṇānāṃ yajamānānāṃ śūrāṇāṃ ca raṇaśirasi tyaktaprāṇānāṃ mahāphalatvaṃ darśayanti:[[125]](#footnote-124) "ye yudhyante" | na ca maraṇāyaiva kriyante[[126]](#footnote-125) | na hi saṃparigrahakāle 'yam upasaṃvādo 'sti yathā hotrodgātrādīnāṃ svapravacanasamākhyāniyatārtvijyapadārthānuṣṭhānāyaiva varaṇam | tasmāt prabhukāryoddeśena yan maraṇaṃ tad anukrāntaphalāyaiva | na ca paraprayuktāt karmaṇo 'nyasya phalaṃ nāsti | aśvamedhāvabhṛthe hi brahmaghnasya snānād ayajamānasyaiva śuddhiḥ |

 atrocyate | prajārthe yuddhe prāṇatyāgo dharmāyaiva[[127]](#footnote-126) | yad uktam "udyatair āhave" (MDh 5.97) iti, tadā bhṛtiparikrītasyāsvatantrasya,[[128]](#footnote-127) yasya vā "kuru[[129]](#footnote-128) prayāṇaṃ raṇe" ity eva parikaro baddhas tadapekṣaṃ etat yajñasaṃsthāvacanam | evaṃbhūtaś ca "abhimukho hataḥ" (PSm 3.30) iti |

 atha vā narakābhāva eva "sūryamaṇḍalabhedanam" yuddhyamānasya bhaviṣyati | yatra viṣayāntareśvareṇa rājñā parasya rājño viṣayo hanyate bhajyate jano lupyet tatra tadarthaṃ yuddhe prāṇatyāgo dharmārthaḥ | andhatamo hi narake tadabhāvāt sati prākāśye sūryamaṇḍalabhedanavacanam | sūryamaṇḍalaṃ bhinatti, upariṣṭāl lokān āpnoti, nādhaḥprapatatīty arthaḥ | bhṛtiparikrītasya prabhoḥ saṃgrāme samupasthite, tam eva jahato narakanipatanam, tadarthaṃ yudhyamānasya bhartṛpiṇḍānṛṇyaṃ gatavato duṣkṛtenāpratibadhyamānasya svaiḥ sukṛtair yukta eva svargādilābhaḥ | ata uktam "sadyaḥ saṃtiṣṭhate yajñaḥ" (MDh 5.97) iti | avyavadhānena yajñaphalam aviśeṣaśrutau svargam avāpnotīty arthaḥ | evaṃ bhārate 'pi bhṛtiparikrītānāṃ svargaphalāvāptivacanam upapadyate | yuddhaprekṣiṇāṃ tu svargāvāptir arthavāda eva | atha vā bahuṣu jīvanopāyeṣu satsu yac chastreṇa jīvanaṃ tato niyamāt svargaḥ |

 yat tu na maraṇāya krīyanta iti, śastrabhṛtāṃ bhṛtidāne nānyad yuddhāt prayojanam asti, viśeṣānupadeśāt — sarvakāryodyatāḥ sarvaprakāraṃ madarthaḥ saṃpādanīya iti parikrīyante — tatra yadā yuddham upasthitaṃ bhavati, tadā ā śarīrapātāt prabhor arthaḥ kartavyaḥ, tathānṛṇyaṃ bhavati | anupasthite tu yuddhe yadi bhṛtyasya maraṇaṃ bhavati, tadā sarve 'nṛṇā eva | udyukte hy asau tatkārye tādṛśa evāsyopasaṃvādaḥ | yuddhakāle yoddhavyaṃ bhavatīti liṅgadarśanam api tūpapadyata eva |

 aśvamedhāvabhṛte tu spaṣṭaṃ vacanaṃ "tasmāt samāgame teṣām" (MDh 11.82) iti | iha tu yuddhasādhyam iti viśeṣaḥ || 7.89 ||

*tān idānīm adṛṣṭārthān niyamān darśayati |*

 **na kūṭair āyudhair hanyād yudhyamāno raṇe ripūn |**

 **na karṇibhir nāpi digdhair nāgnijvalitatejanaiḥ || 7.90 ||**

**kūṭāni** yāni bahiḥkāṣṭhamayāny antarniśitaśastrāṇi | **karṇinaḥ** | śarā ye śalyasya mūle madhye vā karṇākāraiḥ phalakaiḥ kriyante | te hi praviṣṭā duruddharā bhavanti, uddhriyamāṇāḥ prahārair abhinnam api śariraikadeśaṃ bhindanti | **digdhāḥ** viṣopaliptāḥ | agninā jvalitam ādīpitaṃ tejomayaphalakaṃ yeṣām | etair na yoddhavyam || 7.90 ||

 **na ca hanyāt sthālārūḍhaṃ na klībaṃ na kṛtāñjalim |**

 **na muktakeśaṃ nāsīnaṃ na tavāsmīti vādinam || 7.91 ||**

rathasthena rathārūḍha eva hantavyaḥ, sthalasthito na hantavyaḥ | **klībo** napuṃsakaḥ, pauruṣahīno vā | anyatra dṛḍha āsīna upaviṣṭo rathapṛṣṭhe bhūmau vā | **tavāsmīti** vadati yas tam api na hanyāt | śabdaniyamo 'tra na vivakṣitaḥ | dīnaṃ vadann evaṃjātīyakair api śabdaiḥ "tvadīyo 'ham, tvām āśrito 'smi" iti na hantavyaḥ || 7.91 ||

 **na suptaṃ na visannāhaṃ na nagnaṃ na nirāyudham |**

 **nāyudyamānaṃ paśyantaṃ na pareṇa samāgatam || 7.92 ||**

**na nagnam** | "na bhagnam" iti vā pāṭhaḥ | **visannāhasya** pratiṣedhān nagnasya prāptir eva nāsti | tena śirastrāṇādyabhāvenaikadeśena nagnatayā nagno draṣṭavyaḥ | bhagasyāpi parāvṛttapratiṣedhāt saṃmukhastho 'pi, "tvayā saha na yudhyeyam" iti vakti, sa nānubandhanīyo 'vaśyaṃ yoddhavyam iti | **nāyudhyamānaṃ paśyantaṃ** | yaḥ prekṣaka eva kevalaḥ sa na hantavyaḥ | yas tu prekṣate yudhyate ca, na tatra pratiṣedhaḥ | **pareṇa samāgataḥ** | anyena saha yudhyamāno 'nyena na hantavyaḥ || 7.92 ||

 **nāyudhavyasanaprāptaṃ nārtaṃ nātiparikṣatam |**

 **na bhītaṃ na parāvṛttaṃ satāṃ dharmam anusmaran || 7.93 ||**

**āyudhavyasanam** āyudhakṛcchram āyudhabhaṅgaḥ, kuṇḍalibhāvaḥ khaḍgasya, jyācheda ity evamādiḥ, taṃ **prāptam** | **ārtaḥ** hataputrabhrātrādiḥ | **bhītaṃ** mukharāgādinā vijñāya, śastrasaṃmukham api | **parāvṛttaṃ** pratyāvṛtya sthitam | ete niyamāḥ | pratiṣedhapakṣe[[130]](#footnote-129) pratyavāyaḥ | tadā ca svargaprāptivacanam arthavādaḥ | kiṃ punar atra yuktam | puruṣārthaḥ pratiṣedhaḥ, "na kalañjaṃ bhakṣayet" itivat | tathā hi naño mukhyārthavṛttitā bhavati | **satāṃ dharmam** iti | śiṣṭānām eṣa ācāra ity āha **anusmarann** iti || 7.93 ||

 **yas tu bhītaḥ parāvṛttaḥ saṃgrāme hanyate paraiḥ |**

 **bhartur yad duṣkṛtaṃ kiṃcit tat sarvaṃ pratipadyate || 7.94 ||**

naivaṃ mantavyam: parāvṛtto yadi hanyate tadā, duṣkṛtī, ahatas[[131]](#footnote-130) tu neti | kiṃ tarhi, parāvṛttamātranibandhanaṃ doṣavacanam | kiṃ ca, na parāvṛttahateneyaṃ buddhiḥ kartavyā "anubhūtakhaḍgaprahāro 'smy anṛṇaḥ kṛtabhartṛkṛtyaḥ" iti | tathāvidhāḥ prahārā na kasmaicid arthāyeti doṣātiśayadarśanena darśayati bhartṛsaṃbandhiduṣkṛtam iti | yac ca vacanam uttaratra tadīyasukṛtagrahaṇam iti, tad arthavādaḥ | na hy anyena kṛtaṃ śubham aśubhaṃ vānyasya saṃbhavati | na ca sukṛtasya nāśaḥ | kiṃ tu mahatā duṣkṛtena pratibandhe cirakālabhāvitā sukṛtasya phalasyocyate || 7.94 ||

 **yac cāsya sukṛtaṃ kiṃcid amutrārtham upārjitam |**

 **bhartā tat sarvam ādatte parāvṛttahatasya tu || 7.95 ||**

**yac cāsya sukṛtaṃ kiṃcid bhartā tat sarvam ādatta** iti | **amutrārtham upārjitam** | artho 'syāstīty arthaḥ | arśa āditvāc ac | amutrāmuṣmiṃl loke yat prayojanaṃ tad arjitaṃ tad asya niṣphalaṃ bhavati | amutrārtho 'syeti vā amutrārtham | vyadhikaraṇo bahuvrīhiḥ, gamakatvāt prayojakatvāc[[132]](#footnote-131) ca || 7.95 ||

 **rathāśvaṃ hastinaṃ chatraṃ dhanaṃ dhānyaṃ paśūn striyaḥ |**

 **sarvadravyāṇi kupyaṃ ca yo yaj jayati tasya tat || 7.96 ||**

**kupyaṃ** śayanāsane tāmrabhājanādi | **yo yaj jayati tasya tat** | rājñaḥ svāmitvād grahaṇe prāpte tadapavādārtham etat | suvarṇarūpyabhūmyāvāsakādi rājña eva | evamarthaṃ parigaṇanam | āyudhasaṃvāhanādi rājña eva | **dhānyā**dīnāṃ pṛthagupādānād **dhana**śabdena gomahiṣyādikam ucyate | tathā rājadhanaṃ cārdham iti prayuñjate[[133]](#footnote-132) || 7.96 ||

 **rājñaś ca dadyur uddhāram ity eṣā vaidikī śrutiḥ |**

 **rājñā ca sarvayodhebhyo dātavyam apṛthagjitam || 7.97 ||**

yena yaj jitaṃ tena tad grahītavyam ity asyāyaṃ viśeṣa ucyate | svayam **uddhāraṃ** **rājñe dadyur** uttamadravyam uddhṛtya dadyur ity arthaḥ | na sarvaṃ tair grahītavyam | **iti eṣā vaidikī śrutiḥ** | "indro vai vṛtraṃ hatvā" ityādy upakramya "sa mahān bhūtvā devatā abravīd uddhāraṃ ma uddharata" (AitB 12.10) iti | rājñā vā, pṛthagjaye svayaṃjaye[[134]](#footnote-133) yatrāyaṃ vibhāgo nāsti "anenāyaṃ grāmo jitaḥ, eṣa ca parakīyaḥ sāmantādiḥ", sarveṇa sarva utkhātamūlaḥ sakṛtkṛtaḥ, tatra rājñā labdhapraśamananyāyena bhṛtyāḥ saṃvibhajanīyāḥ || 7.97 ||

 **eṣo 'nupaskṛtaḥ prokto yodhadharmaḥ sanātanaḥ |**

 **asmād dharmān na cyaveta kṣatriyo ghnan raṇe ripūn || 7.98 ||**

upasaṃhāro 'yam | yodhā yoddhāraḥ, teṣāṃ dharmo **yodhadharmaḥ** | **anupaskṛtaḥ** agarhitaḥ, avikrto vā | ata evāha **sanātanaḥ** | svecchayā pravartito vikṛtaḥ syāt | **na cyaveta** na caleta,[[135]](#footnote-134) sarvadānutiṣṭhet | **kṣatriya**grahaṇaṃ mukhyas tasyātrādhikāra iti darśayitum, na tv anyasya tatsthānāpannasya nāyaṃ dharma iti || 7.98 ||

 **alabdhaṃ caiva lipseta labdhaṃ rakṣet prayatnataḥ |**

 **rakṣitaṃ vardhayec caiva vṛddhaṃ pātreṣu nikṣipet || 7.99 ||**

na kṣatriyaḥ saṃtuṣṭaḥ syād brāhmaṇavat, kiṃ tv alabdhārjane yatnaṃ kuryāt | arjitaṃ ca dhanaṃ **rakṣet** | **rakṣitaṃ** ca **vardhayet** | kośasaṃcayaṃ kuryāt | tataḥ pātrebhyo dadyāt | na yathāyaṃ vyayaṃ[[136]](#footnote-135) kuryāt | tad uktam "āyād alpataro vyayaḥ" (MSSaṃ 5064) iti || 7.99 ||

 **etac caturvidhaṃ vidyāt puruṣārthaprayojanam |**

 **asya nityam anuṣṭhānaṃ samyak kuryād atandritaḥ || 7.100 ||**

puruṣasya ye 'rthās teṣām prayojanaṃ **caturvidham** | catasra etāḥ kriyās tatra prayojyāḥ: arjanarakṣaṇavardhanadānāni | upakāravacano 'rthaśabdaḥ | puruṣārthasiddhyartham etat prayojanam | tasya caturvidhasya prasaktasya nityam anuṣṭhānaṃ kuryāt || 7.100–01 ||

 **alabdham icched daṇḍena labdhaṃ rakṣed avekṣayā |**

 **rakṣitaṃ vardhayed vṛddhyā vṛddhaṃ pātreṣu nikṣipet || 7.101 ||**

 **nityam udyatadaṇḍaḥ syān nityaṃ vivṛtapauruṣaḥ |**

 **nityaṃ saṃvṛtasaṃvāryo nityaṃ chidrānusāry areḥ || 7.102 ||**

udyato daṇḍo 'nenety **udyatadaṇḍaḥ** | udyata udyuktaḥ, savyāpāra iti yāvat | tatra hastyādibalaṃ nityaṃ yogyābhir abhivinayet | śikṣā vāhanadamanādibhir vidheyā | karaṇayogyā abhyāsāś ca | tadvāhanādiṣu vastrābharaṇasaṃskāra ityādir udyatadaṇḍatā | tathā kurvato 'syotsāhaśaktiyogo maṇḍale prakāśībhavati | tathā **nityaṃ vivṛtapauruṣaḥ** | vivṛtaṃ prakāśatām āgataṃ pauruṣaṃ kartavyam | saṃdhipālāṭavīsthānādiṣv āptapuruṣair adhiṣṭhitāḥ saṃniruddhāḥ kavacinaḥ satataṃ jāgaraṇārthaṃ niyojyāḥ | **nityaṃ saṃvṛtasaṃvāryaḥ** | saṃvaraṇīyaṃ saṃgopanīyam ātmagataṃ kṛtvā tatsthānaṃ saṃvṛtaṃ kartavyam upagraheṇa paropajāparakṣaṇena ca | nityaṃ chidrānusaraṇena, sarvaṃ śatroḥ kṛtyapakṣaṃ jñātvā jhaṭ iti tad upajāpaḥ || 7.102 ||

 **nityam udyatadaṇḍasya kṛtsnam udvijate jagat |**

 **tasmāt sarvāṇi bhūtāni daṇḍenaiva prasādhayet || 7.103 ||**

anantarasya phalam | **sarvaṃ jagad udvijate** bibheti | pratāpakhyātir bhavati ceti | **tasmāt** **sarvāṇi bhūtāni** svaprakṛtīḥ parāṃś ca **daṇḍenaiva prasādhayet** | evaṃ yatnavato bhītāḥ śatravo namanty ayatnenaiva || 7.103 ||

 **amāyayaiva varteta na kathaṃcana māyayā |**

 **budhyetāriprayuktāṃ ca māyāṃ nityaṃ susaṃvṛtaḥ || 7.104 ||**

**māyā** chadma, tena na varteta | aviśvasanīyas tathā syāt | na ca paraprakṛtīr ajñātarūpā upajapet | **ariṇā prayuktāṃ** ca **māyāṃ** yathāvad **budhyeta** | buddhyā jñātvopajāpaṃ kuryāt |

 tatra kṛtyapakṣaś caturvidhaḥ | kruddhalubdhabhītāvamānitaiḥ |

 tatra yena kṛtaṃ śilpaṃ kiṃcid upakāro vā darśitaḥ, tau vipralabhyete prasādena niyojyete avamanyete vā | tadartho 'pi tatsamānaḥ śilpopakārī krudhyati, "nāsyāsmadīyaṃ śilpam upakāro vopayujyate," tādṛśā upajāpasahā bhavanti | tathā vāllabhyenopagṛhītaḥ, paścān mānādhikārābhyāṃ bhraṣṭaḥ, pravāsitabandhutadvallabhaḥ prasabham abhipūjya svīkṛtaḥ, sakulyair antarhitaḥ, sarvasvam āhāritas tatsamānakarmavidyo 'nyaḥ pūjyate so 'vadhīryate ity evamādiḥ[[137]](#footnote-136) kruddhaḥ |

 kenacit kṛtaṃ paiśunyaṃ tatsamānadoṣebhyo daṇḍitam antarbhramadaṇdapātāḥ sarvādhikārasthāḥ sahasopacitārthā ityādir[[138]](#footnote-137) lubdhavargaḥ |

 parikṣīṇaḥ kadaryo vyasanī bahuṛṇa ityādir bhītavargaḥ |

 ātmasaṃbhāvitaḥ śatrupūjām arthitaḥ nīcair upahataḥ tīkṣṇaḥ sāhasiko bhogenāsaṃtuṣṭa ityevamādir avamānitavargaḥ |

 etat parasyopajapet ātmanaś ca rakṣet || 7.104 ||

 **nāsya chidraṃ paro vidyād vidyāc chidraṃ parasya ca |**

 **gūhet kūrma ivāṅgāni rakṣed vivaram ātmanaḥ || 7.105 ||**

eṣa evārthaḥ punar ucyate | tathā yatnātiśayaṃ kuryād yathā parasya chidram anvicched ātmanaś ca rakṣet | ya evaṃ kruddhādiḥ kāpaṭikādicārapuruṣair jñāyate sa evātmīyo 'nunīyata iti | **kūrmavad aṅgaṃ gūhed** **rakṣed vivaram ātmanaḥ** | paropajāpāt svacchidrarakṣaṇaṃ mahāprayojanam ity etad anenāha || 7.105 ||

 **bakavac cintayed arthān siṃhavac ca parākramet |**

 **vṛkavac cāvalumpeta śaśavac ca viniṣpatet || 7.106 ||**

yathā apsu durgāśrayam api matsyabalaṃ svabhāvatas tadgrahaṇārthaṃ **bakaḥ** paryudāsanaparatayā tadgrahaṇopāyaṃ dhyānādiyogād āsādayati, evam arthacintābhiyogātiśayena suduṣprāpā apy arthā āsādyanta iti matvā[[139]](#footnote-138)

na nirvedaṃ gacchet | yathā ca **śaśo** 'lpakāyatvāc chaknoti niṣpatitum upari saṃghād api, tathā eko 'py asahāyaḥ sarvataḥ samutthitasāmantaprakopo 'śakto 'vasthātuṃ durge 'risaṃpātaṃ kṛtvā tasmād **viniṣpated** guṇavati saṃśrayārtham | yathā ca **vṛkaḥ** paśugrahaṇābhiyogād pālapramādam[[140]](#footnote-139) āsādyāvalumpate, evaṃ svārakṣāpara iti matvā tadgrahaṇābhiyogo na moktavyaḥ, bhaviṣyati sa kālo yatrāyaṃ **vṛkavad avaluṃpiṣyate** | yathā **siṃho** mahākāyān api hastyādīn hanti parākramotsāhaśaktiyogāt, evaṃ mahad aribalam iti na bhetavyam, alpaprāṇenāpi kadācid utsāhavatā mahāprāṇo nihanyata iti || 7.106 ||

 **evaṃ vijayamānasya ye 'sya syuḥ paripanthinaḥ |**

 **tān ānayed vaśaṃ sarvān sāmādibhir upakramaiḥ || 7.107 ||**

**ye paripanthinaḥ** pratipakṣatayā vartante te **vaśam ānetavyāḥ**, na tv ānukūlyena ye vartante | te 'pi **sāmādibhiḥ** pūrvam, na prathamata eva daṇḍena || 7.107 ||

 **yati te tu na tiṣṭheyur upāyaiḥ prathamais tribhiḥ |**

 **daṇḍenaiva prasahyaitāṃś chanakair vaśam ānayet || 7.108 ||**

sāmādibhir aśakyā daṇḍena vaśam ānetavyā iti yad uktaṃ tad ida | **daṇḍena** **prasahya** abhibhūya **śanakair** yādṛśo daṇḍopakramas tena, na sāhasikatayā || 7.108 ||

 **sāmādīnām upāyānāṃ caturṇām api paṇḍitāḥ |**

 **sāmadaṇḍau praśaṃsanti nityaṃ rāṣṭrābhivṛddhaye || 7.109 ||**

vakṣyamāṇānāṃ **sāmādīnām upāyānāṃ** **sāmadaṇḍau** nigadyete praśasyatayā | sati sāmni kṣipraṃ kaṃpo na bhavati | daṇḍe tu sarvasiddhiḥ || 7.109 ||

 **yathoddharati nirdātā kakṣaṃ dhānyaṃ ca rakṣati |**

 **tathā rakṣen nṛpo rāṣṭraṃ hanyāc ca paripanthinaḥ || 7.110 ||**

ye rājānam abhidruhyanti teṣāṃ ye suhṛdbāndhavāḥ saṃbandhopasarpiṇo vā, na te vināśayitavyāḥ, yadi na tatkāryābhyantarāḥ | ya eva duṣṭās ta eva nigrāhyāḥ, na tatsaṃbandhina ity etan **nirdātṛ**dṛṣṭāntena pratipādyate | yathā dhānyakakṣayoḥ sahotpannayor atyantasahitayor api naipuṇyena **dhānyaṃ rakṣati** **kakṣam uddharati**, evaṃ svarāṣṭre yāv atyantasuhṛdāv[[141]](#footnote-140) api, tayor doṣavān yaḥ sa eva nigrāḥyaḥ, na yaḥ susaṅgato 'pi | ataḥ sādhvasādhuvivekena sādhavo takṣyā asādhavo nigrāhyāḥ || 7.110 ||

 **mohād rājā svarāṣṭraṃ yaḥ karśayaty anavekṣayā |**

 **so 'cirād bhraśyate rājyāj jīvitāc ca sabāndhavaḥ || 7.111 ||**

**yas** tu **rājā** pūrvoktavivekam akṛtvā **mohenānavekṣayā** **svarāṣṭraṃ karśayati** sa daṇḍaiḥ saha[[142]](#footnote-141) **bhraśyaty acirād rājyāj** janapadānanurāgeṇa prakṛtikopena **jīvitāc ca** | sāhasikair ekākibhir api jīvitanirapekṣair hanyate || 7.111 ||

 **śarīrakarṣaṇāt prāṇāḥ kṣīyante prāṇināṃ yathā |**

 **tathā rājñām api prāṇāḥ kṣīyante rāṣṭrakarṣaṇāt || 7.112 ||**

svarāṣṭre 'tyantam avahitenānurāga utpādanīyaḥ | tad dhi śarīrasthānīyam | śarīre karśite 'pathyabhojanarukṣabhojanādibhir **yathā prāṇā** utkrāmanti, evaṃ **rāṣṭrakarśanād** api || 7.112 ||

 **rāṣṭrasya saṃgrahe nityaṃ vidhānam idam ācaret |**

 **susaṃgṛhītarāṣṭro hi pārthivaḥ sukham edhate || 7.113 ||**

**saṃgraho** rakṣāvidhānam[[143]](#footnote-142) | **susaṃgṛhītaṃ** rakṣāvidhānena vaśīkṛtaṃ paripālitaṃ vā yena svarāṣṭraṃ sa **pārthivaḥ sukham edhate** || 7.113 ||

 **dvayos trayāṇāṃ pañcānāṃ madhye gulmam adhiṣṭhitam |**

 **tathā grāmaśatānāṃ ca kuryād rāṣṭrasya saṃgraham || 7.114 ||**

**dvayor** grāmayor **madhye gulmaṃ** kuryāt | **gulmo** rakṣitṛpuruṣasamūhaḥ[[144]](#footnote-143) | tenaiv**ādhiṣṭhitaṃ saṃgrahaṃ kuryāt** | tadyuktam adhiṣṭhātāraṃ puruṣaṃ kuryāt | adhikārī[[145]](#footnote-144) saṃgraha ihocyate | evaṃ **trayāṇāṃ pañcānāṃ** ca | atha vā rājabhāvyārthagrahaṇasthānaṃ **saṃgrahaḥ** || 7.114 ||

 **grāmasyādhipatiṃ kuryād daśagrāmapatiṃ tathā |**

 **viṃśatīśaṃ śateṣaṃ ca sahasrapatim eva ca || 7.115 ||**

ekaikasmin **grāme** **'dhipatiṃ** **kuryāt** | tadupari **daśagrāmapatim** | evaṃ sarvatra || 7.115 ||

 **grāmadoṣān samutpannān grāmikaḥ śanakaiḥ svayam |**

 **śaṃsed grāmadaśeśāya daśeśo viṃśatīśine || 7.116 ||**

 **viṃśatīśas tu tat sarvaṃ śateśāya nivedayet |**

 **śaṃsed grāmaśateśas tu sahasrapataye svayam || 7.117 ||**

ye **grāmadoṣā** ekagrāmādhikṛtena na śakyante samādhātum, tān **daśeśāya** nivedayet | evam aśaktau yāvat **sahasrapatir** vijñāpyaḥ || 7.116–17 ||

 **yāni rājapradeyāni pratyahaṃ grāmavāsibhiḥ |**

 **annapānendhanādīni grāmikas tāny avāpnuyāt || 7.118 ||**

ekāgrāmādhikṛtasya vṛttir iyam | **grāmiko** grāmādhikṛtas **tāny avāpnuyād** gṛhṇīyāt,[[146]](#footnote-145) vṛttyarthaṃ rājñe pradātavyāni **grāmavāsibhiḥ** | annādīni tu dhānyādeḥ ṣaṣṭhāṣṭamabhāgādiḥ | yathā vakṣati "dhānye 'ṣṭamaṃ viṣām" (MDh 10.120) ityādi || 7.118 ||

 **daśī kulaṃ tu bhuñjīta viṃśī pañca kulāni ca |**

 **grāmaṃ grāmaśatādhyakṣaḥ sahasrādhipatiḥ puram || 7.119 ||**

daśasu grāmeṣv adhikṛto **daśī** | evaṃ **viṃśī** | chāndasaḥ śabdasaṃskāraḥ | **kulaṃ** grāmaikadeśaḥ, kvacid haṭṭa iti prasiddhaḥ kvacid uṣṭa iti | etad eva pañcaguṇaṃ viṃśatigrāmeṣv adhikṛtaḥ | sarvaṃ **grāmaśatādhyakṣaḥ** | **puraṃ** nagaraṃ sahasreśaḥ | sthānakarmānurūpeṇa vṛttiṃ kalpetety etat satyam || 7.119 ||

 **teṣāṃ grāmyāṇi kāryāṇi pṛthakkāryāṇi caiva hi |**

 **rājño 'nyaḥ savicaḥ snigdhas tāni paśyed atandritaḥ || 7.120 ||**

**teṣāṃ** grāmakāryeṣv itaretaraṃ vipratipattiḥ | **anyaḥ** svakārye 'nyaḥ **sacivo** mahattamaḥ **snigdho** rāgadveṣavarjito darśanāya niyoktavyaḥ || 7.120 ||

 **nagare nagare caikaṃ kuryāt sarvārthacintakam |**

 **uccaiḥsthānaṃ ghorarūpaṃ nakṣatrāṇām iva graham || 7.121 ||**

**uccaiḥsthānaṃ** pradhānabhūtam ity arthaḥ | **ghorarūpaṃ** pratāpavantam | **nakṣatrāṇām iva grahaṃ** aṃgārakam, hastyaśvādibalasaṃpannam || 7.121 ||

 **sa tān anuparikrāmet sarvān eva sadā svayam |**

 **teṣāṃ vṛttaṃ pariṇayet samyag rāṣṭreṣu taccaraiḥ || 7.122 ||**

**sa** nagarādhikṛtas **tān sarvān** api patīn **anuparikrāmet** svabalena[[147]](#footnote-146) pūrayet | sati prayojane | **teṣāṃ** sarveṣām adhipatīnāṃ tad**vṛttaṃ** **samyak pariṇayet** samyagrūpatayā parijānīyāt | kaiḥ | rājacaraiḥ kāpaṭikādibhiḥ[[148]](#footnote-147) || 7.122 ||

 **rājño hi rakṣādhikṛtāḥ parasvādāyinaḥ śaṭhāḥ |**

 **bhṛtyā bhavanti prāyeṇa tebhyo rakṣed imāḥ prajāḥ || 7.123 ||**

parasvam ādātuṃ śīlaṃ yeṣāṃ te **parasvādāyinaḥ śaṭhāḥ** asamyakkāriṇaḥ prāyeṇādhikṛtāḥ santo bhavanti | prāk śucayo 'pi rakṣanti[[149]](#footnote-148) vittāni | ataḥ prākśucitvānumānena nopekṣaṇīyāḥ, yatnataḥ pratijāgaritavyāḥ | **tebhyo rakṣed imāḥ prajāḥ** | na kevalaṃ rājārthanāśaḥ anavekṣayā, yāvat prajā api nirdhanīkurvanti || 7.123 ||

 **ye kāryikebhyo 'rtham eva gṛhṇīyuḥ pāpacetasaḥ |**

 **teṣāṃ sarvasvam ādāya rājā kuryāt pravāsanam || 7.124 ||**

**ye** rakṣādhikṛtāḥ **kāryikebhyo** vyavahartṛbhyo vyāpāravadbhyo[[150]](#footnote-149) halaleśoddeśikayā daṇḍayanti janapadān, teṣāṃ sarvasvaharaṇapravāsane rājā kuryāt || 7.124 ||

 **rājakarmasu yuktānāṃ strīṇāṃ preṣyajanasya ca |**

 **pratyahaṃ kalpayed vṛttiṃ sthānakarmānurūpataḥ || 7.125 ||**

**yuktānāṃ** niyuktānāṃ strīṇām antaḥpuradāsyādīnām | **preṣyajanasya** dolakavāhādeḥ | **pratyahaṃ vṛttiṃ kalpayet,** na sāṃvatsrīyaṃ sakṛd dadyād grāmaṃ tad ekadeśaṃ vā | **sthānakarmānurūpataḥ** | **sthānaṃ** pradhānaṃ niyogaḥ śayyārakṣādi, **karma** śarīravyāpāraḥ, tad**anurūpeṇa** **vṛttir** deyā | pradhāne sthāne svalpe 'pi karmaṇi mahatī vṛttiḥ, nikṛṣṭe sthāne mahaty api karmaṇi svalpetyetad[[151]](#footnote-150) ubhayānurūpam || 7.125 ||

 **paṇo deyo 'vakṛṣṭasya ṣaḍ utkṛṣṭasya vetanam |**

 **ṣāṇmāsikas tathācchādo dhānyadroṇas tu māsikaḥ || 7.126 ||**

**avakṛṣṭaḥ** saṃmārjanaśodhanaviniyuktaḥ, tasya bhaktārthaṃ **paṇo deyaḥ** | **utkṛṣṭasya** ṣaṭsu ṣaṭsu māseṣu gateṣv **ācchāda**vastram | **dhānyadroṇaś ca māsikaḥ** | caturāḍhako **droṇaḥ** | paṇaparimāṇaṃ vakṣyati (MDh 8.136) | vṛttikalpanārthā ete || 7.126 ||

 **krayavikrayam adhvānaṃ bhaktaṃ ca saparivyayam |**

 **yogakṣemaṃ ca saṃprekṣya vaṇijo dāpayet karān || 7.127 ||**

karagrahaṇavidhiḥ | kiyatā mūlyena krītam etat, kiyac ca vikrīyamāṇaṃ labhate, kiyatā ca kālena vikrīyate, kiyatpratibhāvena naśyati, atha na — ityevamādirūpa**krayavikraya**parīkṣā | **adhvānaṃ** cirāciragamanaprāpyatām | **bhaktaṃ** saktvodanādimūlam | **parivyayas** tadupakaraṇaṃ sarpiḥsūpaśākādi dhanādi ca | **yogakṣemam** araṇye kāntāre vā gacchato rājabhayaṃ caurabhayaṃ niścauratā vetyādi | etad apekṣya vanigbhyaḥ karā ādātavyāḥ | **vaṇigbhir dāpayet karān** iti pāṭho yuktaḥ, gatyādiniyamena (Pāṇ 1.4.52) karmasaṃjñāyā abhāvāt | daṇḍavacano vā dhātuḥ, tadā daṇḍivad dvikarmakatvam || 7.127 ||

 **yathālpālpam adanty ādyaṃ vāryokovatsaṣaṭpadāḥ |**

 **tathālpālpo grahītavyo rāṣṭrād rājñābdikaḥ karaḥ || 7.128 ||**

kṣīṇakṛṣer nyūnaḥ karo grahītavya ity evam artham etat | **vāryokasaḥ** jalaukasaḥ | **ṣaṭpadāḥ** bhramarāḥ | **yathā** te **svalpam** ādadānāḥ paripuṣṭā bhavanti, tathā **rājñā** mūlachedo[[152]](#footnote-151) na kartavyaḥ || 7.128 ||

 **yathā phalena yujyeta rājā kartā ca karmaṇām |**

 **tathāvekṣya nṛpo rāṣṭre kalpayet satataṃ karān || 7.129 ||**

etad evāha | **karmaṇāṃ kartā** vāṇijakaḥ **rājā ca** **phalena yujyeta** **tathā karān kalpayet** | na parimāṇaniyamakāraṇam[[153]](#footnote-152) asti | yatra mahān lābhas tatrādhikam apy uktaparimāṇātikrameṇa grahītavyam || 7.129 ||

 **pañcāśadbhāga ādeyo rājñā paśuhiraṇyayoḥ |**

 **dhānyānām aṣṭamo bhāgaḥ ṣaṣṭho dvādaśa eva vā || 7.130 ||**

mūlyādhikayoḥ **paśuhiraṇyayoḥ** **pañcāśadbhāgo** grāhyaḥ | **dhānyānāṃ** bhāgaviśeṣaḥ sukaraduṣkarāpekṣayā mantavyaḥ | pañcāśatpūraṇaḥ pañcāśaḥ | "viṃśatyādibhyaḥ" (Pāṇ 5.2.56) iti pakṣe tamaṭ | pañcaśadbhāga iti pāṭhe dvibhāgādivat saṃkhyāntaram || 7.130 ||

 **ādadītātha ṣaḍbhāgaṃ drumāṃsamadhusarpiṣām |**

 **gandauṣadhirasānāṃ ca puṣpamūlaphalasya ca || 7.131 ||**

**druma**śabdena vṛkṣā ucyante | śeṣaṃ prasiddham | eteṣāṃ ṣaṣṭho bhāgo lābhād grahītavyaḥ || 7.131 ||

 **patraśākatṛṇānāṃ ca carmaṇāṃ vaidalasya ca |**

 **mṛnmayānāṃ[[154]](#footnote-153) ca bhāṇḍānāṃ sarvasyāśmamayasya ca || 7.132 ||**

 **mriyamāṇo 'py ādadīta na rājā śrotriyāt karam |**

 **na ca kṣudhāsya saṃsīdec chrotriyo viṣaye vasan || 7.133 ||**

tathā kuryād yathā kṣudhāsya viṣaye śrotriyo nāvasīdati || 7.133 ||

 **yasya rājñas tu viṣaye śrotriyaḥ sīdati kṣudhā |**

 **tasyāpi tat kṣudhā rāṣṭram acireṇaiva sīdati || 7.134 ||**

anantaravidher atikramaphalam etat || 7.134 ||

 **śrutavṛtte viditvāsya vṛttiṃ dharmyāṃ prakalpayet |**

 **saṃrakṣet sarvataś cainaṃ pitā putram ivaurasam || 7.135 ||**

**dharmyāṃ vṛttim** | yayā kuṭumbadharmasyāvasādanaṃ na bhavati | **vṛttiṃ prakalpya sarvato rakṣec** caurādibhyaḥ, svayam adhikavyayāc ca || 7.135 ||

 **saṃrakṣyamāṇo rājñā yaṃ kurute dharmam anvaham |**

 **tenāyur vardhate rājño draviṇaṃ rāṣṭram eva ca ||7.136 ||**

dhārmikaśrotiyarakṣāyāḥ phalam etad āyurdraviṇarāṣṭravṛddhiḥ || 7.136 ||

 **yat kiṃcid api varṣasya dāpayet karasaṃjñitam |**

 **vyavahāreṇa jīvantaṃ rājā rāṣṭre pṛthagjanam || 7.137 ||**

kṛṣidhanaprayogakrayavikrayādivyavahāreṇa **jīvantaṃ pṛthagjanaṃ** brāhmaṇāc chrotriyād anyaṃ **karaṃ dāpayet** | karasaṃjñā saṃjātā asya **karasaṃjñitam** || 7.137 ||

 **kārukān śilpinaś caiva śūdrāṃś cātmopajīvinaḥ |**

 **ekaikaṃ kārayet karma māsi māsi mahīpatiḥ || 7.138 ||**

śilpamātropajīvinas tān māsaṃ māsam ekam ahaḥ **karma kārayet** | **ātmopajīvinaś ca śūdrā** veśabhāravāhādayaḥ || 7.138 ||

 **nocchindyād ātmano mūlaṃ pareṣāṃ cātitṛṣṇayā |**

 **ucchindan hy ātmano mūlam ātmānaṃ tāṃś ca pīḍayet || 7.139 ||**

karaśulkāder agrahaṇam **ātmano** mūlachedaḥ, atibahugrahaṇaṃ **pareṣām** | tac ca **tṛṣṇayā** bhavatīty anuvādaḥ | ātmano mūlacchedenātmapīḍā bhavati, kośakṣayāt | atas te 'pi pīḍyante | upasthite vigrahe kṣīṇakośaśaktir aribhir aparuddhoddharaṇe[[155]](#footnote-154) 'vaśyaṃ bhavet | sā ca teṣāṃ mahatī pīḍā | yat tu sārvakālikaṃ karagrahaṇaṃ tatsaṃpādayato[[156]](#footnote-155) na kheditā[[157]](#footnote-156) bhavati || 7.139 ||

 **tīkṣṇaś caiva mṛduś ca syat kāryaṃ vīkṣya mahīpatiḥ |**

 **tīkṣṇaś caiva mṛduś caiva rājā bhavati saṃmataḥ || 7.140 ||**

tīkṣṇamṛdutā nityam abhyasanīyā | tādṛśo **rājā** prajānāṃ **saṃmato** **bhavaty** abhipretaḥ[[158]](#footnote-157) || 7.140 ||

 **amātyamukhyaṃ dharmajñaṃ prājñaṃ dāntaṃ kulodgatam |**

 **sthāpayed āsane tasmin khinnaḥ kāryekṣaṇe nṛṇām || 7.141 ||**

prajānāṃ saṃbandhini kāryadarśane **khinnaḥ** śāntaḥ | dharmajñādiguṇayuktaṃ sarvasaham amātyaṃ tasmin **kāryekṣaṇe** niyuñjīta | na punas tasminn eva siṃhāsane || 7.141 ||

 **evaṃ sarvaṃ vidhāyedam itikartavyam ātmanaḥ |**

 **yuktaś caivāpramattaś ca parirakṣed imāḥ prajāḥ || 7.142 ||**

sahāyasaṃgrahaprabhṛtyuktasyārthasya **evam** iti parāmarśanam | **vidhāya** kṛtvā, **itikartavyam** upakārakam **itikartavyam** ucyate | **yuktas** tatparaḥ | ata **evāpramattaḥ** | atha vā buddhyaskhalanam apramattatā sarvakāle | **evaṃ** **prajāḥ parirakṣet** || 7.142 ||

 **vikrośantyo yasya rāṣṭrād dhriyante dasyubhiḥ prajāḥ|**

 **saṃpaśyataḥ sabhṛtyasya mṛtaḥ sa na tu jīvati || 7.143 ||**

pūrvokayor apramādayor anyathātve doṣam āha | yadi samyag gulmasthānāni prati na jāgarti tadā chidrānveṣibhir **dasyubhiḥ** coraiḥ **prajā hriyante** | tāsu kiṃ kariṣyati | atas tādṛśo rājā **mṛta** eva | jīvitaṃ maraṇam eva | ato 'pramattena bhavitavyam | **vikrośantyaḥ** ākrandantyaḥ | **hriyante** saṃpaśyataḥ **sabhṛtyasya** nirdiṣṭaṃ drakṣyate | kevalaṃ ca bhṛtyās tadīyāḥ paśyanti nānudhāvanti mokṣayanti | sarve te mṛtakalpāḥ || 7.143 ||

 **kṣatriyasya paro dharmaḥ prajānām eva pālanam |**

 **nirdiṣṭaphalabhoktā hi rājā dharmeṇa yujyate || 7.144 ||**

prāptaṃ phalaṃ bhuṅkte rājā | sa **dharmeṇa yujyate** | anyathānugrāhakāṇām eva pālanaṃ kurvan pratyavaiti || 7.144 ||

 **utthāya paścime yāme kṛtaśaucaḥ samāhitaḥ |**

 **hutāgnir brāhmaṇāṃś[[159]](#footnote-158) cārcya praviśet sa śubhāṃ sabhām || 7.145 ||**

**paścimo yāmaḥ** brāhmo muhūrtaḥ | ata[[160]](#footnote-159) āha: **kṛtaśaucaḥ samāhitaḥ** | **hutāgnir** iti | na ca brāhme muhūrte homavidhānam asti | tadā hi caturmuhūrtaśeṣā rātrir bhavati | homaś ca vyuṣṭāyāṃ rātrau samāpya kārya uṣaḥkalpatyāgena | **ārcya brāhmaṇān** pūjayitvā, **sabhāṃ śubhāṃ** maṅgalavatīṃ **praviśet** || 7.145 ||

 **tatra sthitaḥ prajāḥ sarvāḥ pratinandya visarjayet |**

 **visṛjya ca prajāḥ sarvā mantrayet saha mantribhiḥ || 7.146 ||**

**tatra** tasyāṃ sabhāyāṃ **sthitaḥ prajāḥ** darśanārtham āgatāḥ **pratinandya** yathārhasaṃbhāṣaṇekṣaṇābhyutthānābhivādanair[[161]](#footnote-160) harṣayitvā **visarjayet** yathāgatam anujānīyāt | tato visarjiteṣu teṣu **mantrayet saha mantribhiḥ** kiṃ kartavyam iti | svapararāṣṭragatakartavyatānirūpaṇaṃ mantrapañcāṅgaṃ[[162]](#footnote-161) dharśayiṣyate || 7.146 ||

 **giripṛṣṭhaṃ samāruhya prāsādaṃ vā rahogataḥ |**

 **araṇye niḥśalāke vā mantrayed avibhāvitaḥ || 7.147 ||**

mantradeśavidhiḥ | **rahogataḥ** vivikte nirjane deśe sthitaḥ | **avibhāvitaḥ** anumānenāpi yathā na janā jānanti "daṃ vastu vidyate" iti, tathā kuryāt | **niḥśalākam** | śalākā iṣīkāḥ | yatra tṛṇam api nāsti, yena "na kaścit tiṣṭhati" iti saṃbhāvanāsti, tan **niḥśalākam** | imāny[[163]](#footnote-162) aṅgāni: karmaṇām ārambhopāyaḥ, puruṣadravyasaṃpat, deśakālavibhāgaḥ, vinipātapratīkāraḥ, kāryasiddhir iti | atha vā prārthanākālaṃ nātipātayet tatra dīrgho mantraḥ syāt | na teṣāṃ brūyāt guptamantraś ca syāt ||| 7.147 ||

 **yasya mantraṃ na jānanti samāgamya pṛthagjanāḥ |**

 **sa kṛtsnāṃ pṛthivīṃ bhuṅkte kośahīno 'pi pārthivaḥ || 7.148 ||**

mantraprakāśanivāraṇārthaḥ ślokaḥ | **pṛthagjanā** amantriṇo mantravidbāhyāḥ || 7.148 ||

 **jaḍamūkāndhabadhirāṃs tairyagyonān vayo'tigān |**

 **strīmlecchavyādhitavyaṅgān mantrakāle viśodhayet || 7.149 ||**

yat kiṃcit prāṇijātaṃ tan mantrayamāṇo **viśodhayet**, tataḥ pradeśād apaśodhayet, mantrabhedāśaṅkayā | tiryagyoniṣu ca śukasārikādayo 'pi mantraṃ bhindanti | gavāśvadayo 'pi yogārūḍhāḥ parivartitanikāyāḥ[[164]](#footnote-163) sadasadvārttāharā[[165]](#footnote-164) bhavanti | tathā antardhānādayo 'pi narendravidyāḥ[[166]](#footnote-165) śrūyante | vyaṅgatvād eva grahaṇe siddhe gobalīvardavad itareṣāṃ grahaṇam[[167]](#footnote-166) | "avyaṅgasya hastapādādichedane na mantraniyamāsthā kartavyā — nāyaṃ kutracit gantuṃ śaknoti — ihaivāvaruddha āste, kathaṃ mantrān bhetsyati" iti | atha vā evaṃvidhā mantriṇo na kartavyāḥ, buddhivibhramasaṃbhavāt | ato nāptā api, tato 'pasarpaḥ || 7.149 ||

 **bhindanty avamatā mantraṃ tairyagyonās tathaiva ca |**

 **striyaś caiva viśeṣeṇa tasmāt tatrādṛto bhavet || 7.150 ||**

mānād apetā **avamatāḥ** | kṣudrādayo 'pamānāsatve[[168]](#footnote-167) kadācit kiṃcic chṛṇuyuḥ, kadācid vākṣarāṇy uccārayituṃ śaknuyuḥ, tato mantrabhedaḥ syāt | śaknuvanti nipuṇāḥ kiṃcid āgameṣv anumātum[[169]](#footnote-168) || 7.150 ||

 **madhaṃdine 'rdharātre vā viśrānto vigataklamaḥ |**

 **cintayed dharmakāmārthān sārdhaṃ[[170]](#footnote-169) tair eka eva vā || 7.151 ||**

**dharmā**dīnāṃ parasparavirodhaṃ **cintayet** | anyatamavṛddhau sarvotthitir jayet || 7.151 ||

 **parasparaviruddhānāṃ teṣāṃ ca samupārjanam |**

 **kanyānāṃ saṃpradānaṃ ca kumārāṇāṃ ca rakṣaṇam || 7.152 ||**

dharmārthakāmānāṃ vā mantriṇāṃ vā **samupārjanaṃ** saṃgrahaṇam | **kanyānāṃ saṃpradānaṃ** svakāryasiddhivaśena cintyam | **kumārāṇāṃ** rājaputrāṇāṃ **rakṣaṇam** | tava vayam ity evamādibhir dharmam arthaṃ ca te grāhayitavyāḥ | navaṃ hi dravyaṃ yena yenārthajātenopadihyate tat tad ācūṣati[[171]](#footnote-170) | evam asaṃskṛtabuddhayo yad yad ucyante tat tat prathamaṃ gṛhṇanti | yady asadbhiḥ saṃsṛjyante tadā tatsvabhāvas teṣāṃ prāpnoti | te ca duḥsaṃskāropadigdhāḥ na śakyante vyasanebhyo nivartayitum | uktaṃ ca: "nīlīrakte vāsasi kuṃkumāṅgarāgo durādheyaḥ" | tasmāt te nityam anuśāsanīyāḥ | tatrāpi ye guṇavatas tān vardhayet | itarān īṣat saṃvibhajet | jyeṣṭhaṃ mahāguṇam amatsaraṃ yauvarājye 'bhiṣiñcet | evaṃ rājaputrarakṣaṇe nityaṃ yatnavatā bhavitavyam || 7.152 ||

 **dūtasaṃpreṣaṇaṃ caiva kāryaśeṣaṃ tathaiva ca |**

 **antaḥpurapracāraṃ ca praṇidhīnāṃ ca ceṣṭitam || 7.153 ||**

yena saṃdhānaṃ vigraho vāpi kāryas tena ca **dūtasaṃpreṣaṇaṃ** cintyam | ārabdhakāryasaṃbandhaṃ cintayet, avasthāpanāya | kakṣāntareṣv antarvaṃśikasainyādhiṣṭhito 'ntaḥpuraṃ praviśet | tatra sthavirastrīpariśuddhāṃ[[172]](#footnote-171) devīṃ paripaśyen nāpariśuddhām | devyā gṛhalīno[[173]](#footnote-172) hi bhrātā bhadrasenaṃ rājānaṃ jaghāna, mātuḥ śayanāntargataś ca putraḥ kārūśam | viṣadigdhena nūpureṇa vairantyaṃ[[174]](#footnote-173) devī jaghāna, mekhalayā[[175]](#footnote-174) sauvīram, veṇyāṃ gūḍhena śastreṇa vidūrathaṃ | tasmād etāni visraṃbhasthānāni yatnataḥ parīkṣeta | muṇḍajaṭilakuhakapratisaṃsargaṃ bāhyadāsībhir antaḥpuradāsīnāṃ pratiṣadhayet | **praṇidhīnāṃ** ca kārpaṭakādīnāṃ cāraparaṃparābhiś ceṣṭitaṃ[[176]](#footnote-175) cintayet || 7.153 ||

 **kṛtsnaṃ cāṣṭavidhaṃ karma pañcavargaṃ ca tattvataḥ |**

 **anurāgāparāgau ca pracāraṃ maṇḍalasya ca || 7.154 ||**

akṛtāraṃbhaḥ[[177]](#footnote-176) kṛtānuṣṭhānam anuṣṭhitaviśeṣaṇaṃ karmaphalasaṃgrahaḥ tathā sāmabhedadānadaṇḍam etad **aṣṭavidhaṃ karma** |

 atha vā vaṇikpatha udakasetubandhanaṃ durgakaraṇam kṛtasya vā tatsaṃskāraniyamaḥ hastibandhanaṃ khanikhananaṃ śūnyaniveśanaṃ dāruvanachedanaṃ ceti |

 apare tv āhuḥ:

 ādāne ca visarge ca tathā praiṣaniṣedhayoḥ |

 pañcame cārthavacane[[178]](#footnote-177) vyavahārasya cekṣaṇe ||

 daṇdaśudhyoḥ sadā yuktas tenāṣṭagatiko nṛpaḥ |

 aṣṭakarmā divaṃ yāti rājā śatrubhir arcitaḥ ||

ity auśanasau ślokau | tatra svīkaraṇam "ādānam" balīnām | bhṛtyebhyo dhanadānam "visargaḥ" | "praiṣaḥ" duṣṭatyāgaḥ | arthādhikṛtānām atipravṛttinirodhaḥ[[179]](#footnote-178) "niṣedhaḥ" | asatpravṛttiniṣedhaś ca "arthavacanam"[[180]](#footnote-179) | varṇāśramāṇāṃ svakarmasaṃśaye[[181]](#footnote-180) "vyavahārāvekṣaṇam" | parasparābhiyoge daṇḍanipātanaṃ parājitānāṃ ca | pramādaskhalite tu prāyaścittam ity etad **aṣṭavidhaṃ karma** |

 **pañcavargaḥ** kāpaṭikodāsthitagṛhapativaidehikatāpasavyañjanāḥ[[182]](#footnote-181) | paramarmajñāḥ[[183]](#footnote-182) pragalbhachātrāḥ "kāpaṭikāḥ" | tān arthamānābhyām upasaṃgṛhya mantrī bhrūyāt: "rājānaṃ māṃ ca pramāṇaṃ kṛtvā yatra yad akuśalaṃ tat tadānīm evāśrāvyaṃ[[184]](#footnote-183) tvayā" iti | pravrajyāyāḥ pratyavasitaḥ "udāsthitaḥ" | sa ca prajñāśaucayuktaḥ sarvānnapradānasamarthāyāṃ bhūmau prabhūtahiraṇyāntevāsī karma[[185]](#footnote-184) kārayet | kṛṣikarmaphalāc ca[[186]](#footnote-185) sarvapravrajitānāṃ grāsācchādanāvasathān pratividadhyāt | teṣāṃ ye vṛttikāmās tān upajapet: "evam etenaiva vṛttena rājārthaś caritavyaḥ, bhaktavetanakāle copasthātavyam" iti[[187]](#footnote-186) | sarvapravrajitāḥ svaṃ svaṃ vargam upajapeyuḥ | karṣako vṛttikṣīṇaḥ prajñāśaucayuktaḥ "gṛhapativyañjanaḥ" | sa kṛṣikarma kuryād yathoktāyāṃ bhūmāv iti | vāṇijiko vṛttikṣīṇaḥ prajñāśaucayuktaḥ "vaidehikavyañjanaḥ" | sa vaṇikkarma kuryāt pradiṣṭāyāṃ bhūmāv iti samānam | muṇḍo jaṭilo vā vṛttikāmaḥ "tāpasavyañjanaḥ" | sa nagarābhyāśe prabhūtajaṭilamuṇḍāntevāsī[[188]](#footnote-187) śākaṃ yavamuṣṭiṃ vā māsāntaritaṃ prakāśam aśnīyād dharmavyājena, gūḍhaṃ yatheṣṭam āhāram | tāpasavyañjanāntevāsinaś cainaṃ prasiddhayogair arcayeyuḥ | arthalābham agre śiṣyāś cādiśeyur dāhaṃ caurabhayaṃ duṣṭavadhaṃ videśapravṛttam ca[[189]](#footnote-188) "idam adya śvo vā bhaviṣyati, idaṃ vā rājā kariṣyati" iti | tad asya[[190]](#footnote-189) gūḍhamantriṇas tatprayuktāḥ saṃpādayeyuḥ |

 ye cāsya rājño 'vaśyabhartavyā[[191]](#footnote-190) lakṣaṇavidyām aṅgavidyāṃ[[192]](#footnote-191) jaṃbhakavidyāṃ māyāgatam āśramadharmaṃ nimittajñānaṃ cādhīyānā sattriṇaḥ[[193]](#footnote-192) | tatra rājā etān pañcasaṃsthān etair[[194]](#footnote-193) mantribhiḥ[[195]](#footnote-194) svaviṣaye 'vasthāpayet | mantripurohitasenāpatiyuvarājadauvārikāntarveśikādiṣu sadvyapadeśaveṣaśilpabhāṣāvido janapadāpadeśena sattriṇaḥ[[196]](#footnote-195) saṃcārayet[[197]](#footnote-196) | tathā kubjavāmanakirātamūkajaḍabadhirāndhanaṭanartakagāyanādayaḥ striyaś cābhyantaracāriṇyaḥ, aṭavyāṃ vanecarāḥ kāryāḥ, grāme grāmīṇakādayaḥ, puruṣavyāpārārthāḥ svavyāpāraparaṃparāḥ |

 parasparaṃ caite boddhavyās tādṛśair eva tādṛśāḥ |

 cārisaṃcāriṇaḥ saṃsthā[[198]](#footnote-197) gūḍhāś cāgūḍhasaṃjñitāḥ[[199]](#footnote-198) |

 evaṃ **pañcavargaṃ** prakalpya parasyātmanaś asmād[[200]](#footnote-199) eva pañcavargān mantripurohitādīnām **anurāgāparāgau** vidyāt | pravarteta[[201]](#footnote-200) tathā rājamaṇḍalapracāraḥ, ko māṇḍalikaḥ[[202]](#footnote-201) saṃdhivigrahādau kasmin pracāre iti || 7.154 ||

 **madhyamasya pracāraṃ ca vijigīṣoś ca ceṣṭitam |**

 **udāsīnapracāraṃ ca śatroś caiva prayatnataḥ || 7.155 ||**

etasmin rājamaṇḍala imāś catasro rājaprakṛtayo mukhyā bhavanti: vijigīṣur arir madhyama udāsīna iti | tatra ca yo[[203]](#footnote-202) rājā prakṛtisaṃpannaḥ "aham evaṃvidhāṃ pṛthivīṃ vijeṣye"[[204]](#footnote-203) abhyutthitaḥ sa **vijigīṣuḥ** utsāhaśaktiyogāt | **śatrus** trividhaḥ: sahajaḥ prākṛtaḥ kṛttrimaḥ | svabhūmyantara iti **madhyamaḥ**, anayor arivijigīṣvor asaṃhatayor nigrahasamarthaḥ, na saṃhatayoḥ[[205]](#footnote-204) | **udāsīnaḥ**, arivijigīṣumadhyamānām asaṃhatānāṃ nigrahasamarthaḥ, na tu saṃhatānām || 7.155 ||

 **etāḥ prakṛtayo mūlaṃ maṇḍalasya samāsataḥ |**

 **aṣṭau cānyāḥ samākhyātā dvādaśaiva tu tāḥ smṛtāḥ || 7.156 ||**

**etāḥ smṛtāḥ** | **etā** mūla**prakṛtayo** **maṇḍalasya** vyākhyātāḥ | **aṣṭau cānyāḥ** | āsāṃ catasṝṇāṃ prakṛtīnām ekaikasyāḥ prakṛter mitram amitraṃ ceti dve dve prakṛtī[[206]](#footnote-205) | etā aṣṭau ādyāś catasra evam ubhayato **dvādaśa** bhavanti || 7.156 ||

 **amātyarāṣṭradurgārthadaṇḍākhyāḥ pañca cāparāḥ |**

 **pratyekaṃ kathitā hy etāḥ saṃkṣepeṇa dvisaptatiḥ || 7.157 ||**

**amātyā**dayaḥ pañcaprakṛtayaḥ dvādaśānāṃ prakṛtīnāṃ ekaikasyā bhavanti | ataḥ ṣaṭdvādaśakā **dvisaptatiḥ** || 7.157 ||

 **anantaram ariṃ vidyād arisevinam eva ca |**

 **arer anantaraṃ mitram udāsīnaṃ tayoḥ param || 7.158 ||**

vijigīṣubhūmyantaram **ariṃ vidyāt,** tathā arimitramitraṃ ca[[207]](#footnote-206) | evam aribhūmyantaraṃ[[208]](#footnote-207) vijigīṣor mitraṃ bhavati | **udāsīnas tayoḥ paraḥ** | arimitralakṣaṇaṃ ca sahajakṛtrimayor api draṣṭavyam || 7.158 ||

 **tān sarvān abhisaṃdadhyāt sāmādibhir upakramaiḥ |**

 **vyastaiś caiva samastaiś ca pauruṣeṇa nayena ca || 7.159 ||**

**saṃdadhyād** vaśīkuryāt | **pauruṣanayau** sāmadaṇḍāv eva | tatra coktam[[209]](#footnote-208) "sāmadaṇḍau praśaṃsanti" (MDh 7.109) iti || 7.159 ||

 **saṃdhiṃ ca vigrahaṃ caiva yānam āsanam eva ca |**

 **dvaidhībhāvaṃ saṃśrayaṃ ca ṣaḍ guṇāṃś cintayet sadā || 7.160 ||**

tatra hiraṇyādidānobhayānugrahārthaḥ **saṃdhiḥ,** tadviparīto **vigrahaḥ**, ekāntatāgamanaṃ[[210]](#footnote-209) **yānam**, upekṣāyām[[211]](#footnote-210) **āsanam**, saṃdhivigrahopādānaṃ **dvaidhībhāvaḥ**, parasyātmārpaṇaṃ **saṃśrayaḥ** | ete **ṣaḍ guṇāḥ** | eteṣāṃ yasmin guṇe 'vasthito manyeta "ahaṃ śakṣyāmi durgaṃ kārayitum, hastinīr bandhayitum, khanīḥ khanayitum, vaṇikpathaṃ prayojayitum, jatuvanaṃ chedayitum, adevamātṛkadeśe kṣetrāṇi bandhayitum ity evamādīni, parasya vittāni vyāhartum," buddhivighātārthaṃ guṇam upeyāt || 7.160 ||

*evaṃ ca sati* |

 **āsanaṃ caiva yānaṃ ca saṃdhiṃ vigraham eva ca |**

 **kāryaṃ vīkṣya prayuñjīta dvaidhaṃ saṃśrayam eva ca || 7.161 ||**

ekena saṃdhāyāparasmin yāne śaktaṃ mṛṣā vigṛhṇīyāt | evam āsanam api saṃdhāya vigṛhya ca | sarvam etat **kāryaṃ vīkṣya prayuñjīta** | nātra niyataḥ kālaḥ | yadaiva yad yuktaṃ manyeta tadaiva tad ācaret |

 yadi kālaniyamo lakṣayituṃ na śakyate, upadeśaḥ kim artham |

 evam āha na śakyate: viśeṣo durlakṣaḥ, sāmānyaṃ tu sulakṣaṇam | etad apy abudhānām upayujyate || 7.161 ||

 **saṃdhiṃ tu dvividhaṃ vidyād rājā vigraham eva ca |**

 **ubhe yānāsane caiva dvividhaḥ saṃśrayaḥ smṛtaḥ || 7.162 ||**

 **samānayānakarmā ca viparītas tathaiva ca |**

 **tadā tv āyatisaṃyuktaḥ saṃdhir jñeyo dvilakṣaṇaḥ || 7.163 ||**

**samānayānakarmā** | "yānaphalaṃ sahitau tulyau gacchāvaḥ samānaphalabhāgitayā, na ca tvayāham ullaṅghanīyaḥ | yat tato lapsyate tat tava mama ca bhaviṣati" | atha vā "tvam anyato yāhi, aham anyatra yāsyāmi" ity evam asamānayānakarmā **viparītaḥ** || 7.163 ||

 **svayaṃkṛtaś ca kāryārtham akāle kāla eva vā |**

 **mitrasya caivāpakṛte dvividho vigrahaḥ smṛtaḥ || 7.164 ||**

**svayaṃ** vigrahasya kālo yadāvaśyaṃ svabalenotsahate paraṃ karṣayitum, utsāhayuktaḥ[[212]](#footnote-211) prakṛtayaḥ saṃhatā vivṛddhāś ca svakarmakṛṣyādiphalasaṃpannāḥ, parasyaitāny apahariṣyanti karmāṇi, kṣīṇalabdhaprakṛtiḥ paraḥ, śakyās tatprakṛtaya upajāpenātmīyāḥ kartum, sa svayaṃ vigrahasya **kālaḥ** | **akāla** etad viparītaḥ | tatrāpi **vigraho mitrasyāpakṛte** | yadi śatruṇā tadīyaṃ mitram apakṛtam, tadā tad vicintya **akāle** 'pi vigrahaḥ kartavyaḥ | yady api svayam api śatror anantaraṃ mitraṃ bhavati, tathāpi tena mitreṇa sahāyena śakyaḥ śatrur apabādhitum | śatror anantaraṃ mitraṃ bhavati śatros tu śatrur viṣayānantaram[[213]](#footnote-212) |

 pāṭḥantaraṃ "mitreṇa caivāpakrte" | tena yady asau bādhito bhavati, tadākāle 'pi vigrahaḥ kāryaḥ |

 etad vigrahasya dvaividhyaṃ svakāryārthaṃ mitrakāryārthaṃ ca | atha vātmano 'bhyucchrayād ekaḥ prakāraḥ, mitreṇāpakṛte vyasanini tatraiva dvitīyaḥ || 7.164 ||

 **ekākinaś cātyayike kārye prāpte yadṛcchayā |**

 **saṃhatasya ca mitreṇa dvividhaṃ yānam ucyate || 7.165 ||**

**ekākino** **mitreṇa** vā **saṃhatasya** **yānam** iti **dvaividhyam** yānasya | satyāṃ[[214]](#footnote-213) śaktāv ekākinaḥ, anyathā saṃhatasya | **ātyayikaṃ** **kāryaṃ** parasya vyasanotpattiḥ | tadā hy abhigamanīyatamo bhavati | parataḥ kadācil labdhocchrayo durucchedyaḥ || 7.165 ||

 **kṣīṇasya caiva kramaśo daivāt pūrvakṛtena vā |**

 **mitrasya cānurodhena dvividhaṃ smṛtam āsanam || 7.166 ||**

ātmasaṃvaraṇam **āsanam** | tad api **dvividham** | **kṣīṇasya** balakośopanayena, vṛddhasyāpi śatruṃ pratyapekṣā | **āsanaṃ** ca **mitrānurodhena** | yadi mitrasya kṣīṇasya śatruṇā saha saṃbandho nedṛśo bhavati, tadīyena mitreṇa nāyam uttambhanīya ity atas tadanuvṛttyāsīta | sa ca kṣayo **daivāt pūrvakṛtena vety** anuvādaḥ | vṛddhikṣayau sarvasyaitena kāraṇena bhavataḥ | tatra **daivaṃ** svakṛtapramādaḥ, ativyayaśīlatā, apratijāgaraṇaṃ sve bale | **pūrvakṛtam** aśubhaṃ karmāpi | viparyayeṇa vaitad vyākhyeyam | "mohāt" iti pāṭhāntaram | arthas tu daivaśabdena vyākhyātaḥ || 7.166 ||

 **balasya svāminaś caiva sthitiḥ kāryārthasiddhaye |**

 **dvividhaṃ kīrtyate dvaidhaṃ ṣāḍguṇyaguṇavedibhiḥ || 7.167 ||**

**balasya sthitiḥ svāminaś ca** bhedena | durgasvāminaḥ svalpena balena, senāpater anyatra mahatā balena yuktasya | atha vā balaśapathānugrahārthaḥ kaścit kartavyo hiraṇyādilābhāpekṣayā paras tv adhikenāśu |

 dvaidhībhāvo nāmāyam upāyaḥ | tasyaitad eva rūpam — yad dvidhā sthitir balasvāminoḥ | atraivaṃrūpasya tasyāparaṃ dvaidhaṃ vaktavyam | na ca tad anena kiṃcid ucyate | kevalaṃ balasya svāminaś ca sthitir etad dvividham | tatra vaktavyam: māyāyāṃ[[215]](#footnote-214) dvaidhībhāvaḥ, tasyedaṃ dvaividhyam |

 ucyate | sāmarthyalabhyam etat parānugrahārtham etat kartavyam, savakāryārthaṃ ceti[[216]](#footnote-215) | eṣa dvidhābhāvasya dvaidhībhāvaḥ || 7.167 ||

 **arthasaṃpādanārthaṃ ca pīḍyamānasya śatrubhiḥ |**

 **sādhuṣu vyapadeśaś ca[[217]](#footnote-216) dvividhaḥ saṃśrayaḥ smṛtaḥ || 7.168 ||**

**śatrubhiḥ pīḍyamānasya arthasaṃpādanārtham** anyatra **saṃśrayaḥ** | arthaḥ pīḍānivṛttiḥ,[[218]](#footnote-217) tatsaṃpādanārthaṃ śakyam anyam āśrayet, svadeśaṃ hitvā tatra gacchet | **vyapadeśaś** **cā**pīḍite 'pi āgāmipīḍāparihārāya vyapadeśārtham anyaṃ saṃśrayet | "eṣo 'sya sahāyako vartate, na śakyo 'yam upapīḍayitum" iti vyapadeśasiddhir na kenacid upapādyate | vyapadeśaprayojanasaṃśrayo vyapadeśaśabdenoktaḥ sāmānādhikaraṇyena |

 pāṭhāntaraṃ "vyapadeśārtham" iti |

 kva punaḥ saṃśrayaḥ kartavyaḥ |

 tad āha **sādhuṣu** | ye sādhavo rājānas teṣām anyatamam āśrayet, yebhyaḥ sakāśāt kusṛtir nāśaṅkyate | sādhuśabdena paribhavatrāṇasāmarthyādayo guṇāḥ pratipādyante || 7.168 ||

 **yadāvagacched āyatyām ādhikyaṃ dhruvam ātmanaḥ |**

 **tadātve cālpikāṃ pīḍāṃ tadā saṃdhiṃ samāśrayet || 7.169 ||**

**āyatir** āgāmī kālaḥ | yady evaṃ manyeta "samabalo mamāyam api, eṣa nyūnabalo vā, kālāt tu labdhakṛtyopajāpena mitragraheṇa vā śaknomy[[219]](#footnote-218) enam abhibhavitum", **tadā saṃdhiṃ** kuryāt | **ādhikyam** adhikabalatā | **dhruvaṃ** niścitam | **tadātve,** vartamānakālavacano 'yam || 7.169 ||

 **yadā prahṛṣṭā manyeta sarvās tu prakṛtīr bhṛśam |**

 **atyucchritaṃ tathātmānaṃ tadā kurvīta vigraham || 7.170 ||**

**prahṛṣṭā** utsāhānurāgayuktā dānamānābhyām upasaṃgṛhītā ātmīyāḥ **prakṛtīr** amātyādikā **manyeta** | **atyucchritam ātmānaṃ** kośahastyaśvādisaṃpadā | **tadā** kenacid apadeśena saṃdhidūṣaṇaṃ kṛtvā **vigraham** āśrayet || 7.170 ||

 **yadā manyeta bhāvena hṛṣṭaṃ puṣṭaṃ balaṃ svakam |**

 **parasya viparītaṃ ca tadā yāyād ripuṃ prati || 7.171 ||**

**bhāvo** harṣapoṣakāraṇam | bahunā dhanena saṃvibhaktatā kṛṣyādikarmāṇi phalitāny eṣām ityādi harṣapoṣayoḥ kāraṇam | **balaṃ** hastyaśvarathapādātam | **parasya yadā viparītaṃ tadā** śatruṃ **prati yāyād** abhiṣeṇayec chatrum ity arthaḥ | na vigrahakāraṇāny eva yānakāraṇāni, kiṃ tarhi tāny api apacayaś ca harṣapoṣayoḥ parasya prakṛtīnām || 7.171 ||

 **yadā tu syāt parikṣīṇo vāhanena balena ca |**

 **tadāsīta prayatnena śanakaiḥ sāntvayann arīn || 7.172 ||**

**vāhanaṃ** hastyaśvaratham | **balaṃ** pādātam | gobalīvardavad bhedaḥ | **parikṣīṇe bale** sati **sāntvayann arim āsīta** | sāmopapradānābhyām anukūlanaṃ sāntvanam || 7.172 ||

 **manyetāriṃ yadā rājā sarvathā balavattaram |**

 **tadā dvidhā balaṃ kṛtvā sādhayet kāryam ātmanaḥ || 7.173 ||**

aśakyaṃ saṃdhānaṃ balavatā ruddhasya, durgasaṃśrayaṇaṃ ca hitam, durgaṃ ca balāvasthāpanam eva dvaidhībhāvāt[[220]](#footnote-219) | sa ca prāguktārthaḥ | balīyān eva hi vyasane balaṃ dvaidhā karotīti dṛśyate[[221]](#footnote-220) || 7.173 ||

 **yadā parabalānāṃ tu gamanīyatamo bhavet |**

 **tadā tu saṃśrayet kṣipraṃ dhārmikaṃ balinaṃ nṛpam || 7.174 ||**

**gamanīyatamaḥ** abhibhavanīyatamo durgastho 'ham iti manyate, **tadā kṣipraṃ** durgam ujjhitvānyaṃ **saṃśrayed dhārmikam**. yataḥ kusṛtir nāśaṅkyate, yasya yaśomayī sthiraprakṛtiḥ | **balinam** ity etenaitat sudarśitam || 7.174 ||

 **nigrahaṃ prakṛtīnāṃ ca kuryād yo 'ribalasya ca |**

 **upaseveta taṃ nityaṃ sarvayatnair guruṃ yathā || 7.175 ||**

balinam ity uktam | kiyatā balena balavān bhavatīty etadartham idam ucyate | yā duṣṭās tadīyāḥ prakṛtayo yaś ca śatrur ubhayasyāpi nigrahe samarthaḥ sa āśrayitavyaḥ | sa **guruvat** parisevitavyo mānam ujjhitvā | naivaṃ mantavyam "mahārāja eṣo 'pi[[222]](#footnote-221) samatvena vārttāvahe" iti | prabhuvad asau sevitavyaḥ | **sarvayatnair** upāyaiḥ priyavacanair avasare samīpe saṃnidhānena || 7.175 ||

 **yadi tatrāpi saṃpaśyed doṣaṃ saṃśrayakāritam |**

 **suyuddham eva tatrāpi nirviśaṅkaḥ samācaret || 7.176 ||**

**yadi** tasminn **api** saṃśraye **saṃpaśyej** jānīyāt kathaṃcid **doṣaṃ** **saṃśrayakāritam** |[[223]](#footnote-222) doṣadarśanaliṅgāni ca |

 dattvānutāpaḥ kṛtapūrvahomaṃ[[224]](#footnote-223) vimānanā duścaritānukīrtanam[[225]](#footnote-224) |

 dṛṣṭer adānaṃ pratikūlabhāṣaṇam etāś ca duṣṭasya bhavanti vṛttayaḥ ||

tatas tatrāpi saṃśraye doṣakāriṇi vijñāte | apiśabdād āśraye nirdoṣe 'sati | **suyuddham eva** tasminn api kāle nirvikāraḥ kuryāt | na hi saṃśraye vināśaḥ | dṛśyate hy alpabalenāpi mahābalo jīyamānaḥ | api cāntyāvasthāyām ubhayathā guṇaḥ — vijaye rājyam, parājaye dhruvaḥ svarga iti | yuddhasya tu śobhanatvaṃ darśayiṣyāmaḥ | ekaikaguṇāśrayeṇa maṇḍalavijayāya yāyāc chāktaḥ || 7.176 ||

 **sarvopāyais tathā kuryān nītijñaḥ pṛthivīpatiḥ |**

 **yathāsyābhyadhikā na syur mitrodāsīnaśatravaḥ || 7.177 ||**

**upāyava**canāt sāmādibhir vyastaiḥ samastair vā | **sarva**grahaṇāt tu yena śakyante saṃdhyādināpi[[226]](#footnote-225) | **tathā kuryāt** tena prakāreṇa yateta | **nītijñaḥ** arthaśāstrajñaḥ, svābhāvikaprajñaḥ nayādyabhijño vā rājā | yathāsya[[227]](#footnote-226) śaktitrayeṇābhyadhikā mitrādayo na bhaveyuḥ, tathā prakṛtyādisamādiṣṭe karmapravartane ca tebhyo 'dhikam ātmānaṃ kuryāt | ślokānurodhān madhyamagrahaṇaṃ na kṛtam | so 'pi tu draṣṭavyaḥ, na mitram ity upekṣyam | svaprayojanavyatirekeṇa na[[228]](#footnote-227) mitraṃ nāma | vyavasthitaṃ hi mitram | ādhikyam[[229]](#footnote-228) upagataṃ svārthagativaśāc ca mitram apy arir bhavati | tathā ca vyāsa āha:

 na kaścit kasyacin mitraṃ na kaścit kasyacid ripuḥ | (MBh 12.136.104)

 sāmarthyayogād vijñeyā mitrāṇi ripavas tathā || (MBh 12.136.132) iti |

etair upāyair maṇḍalaṃ[[230]](#footnote-229) vicārayet || 7.177 ||

 **āyatiṃ sarvakāryāṇāṃ tadātvaṃ ca vicārayet |**

 **atītānāṃ ca sarveṣāṃ guṇadoṣau ca tattvataḥ || 7.178 ||**

**kāryāṇi** karmāṇī prayojanāni | teṣām **sarveṣām** āripsamānānām **āyatiḥ** pariṇāmyāgāmikālaḥ, **tadātvaṃ** pāraṃbhāvasthāvarttamānakālaḥ, taṃ ca **vicārayet** | **tattvatas** tattvena | anekamukhāni hi kāryāṇi kṣaṇāc cānyathā bhavantīti | tatra yeṣām ubhau kālau na śudhyatas tāni kāryāṇi katham ārabheteti tadvicārārthopadeśaḥ | **atītānām** atikrāntānāṃ **ca sarveṣām** **guṇadoṣau** tatvato[[231]](#footnote-230) vicārayet | atrāpy atītānāṃ guṇadoṣau vicārya yāni karmāṇi guṇavanty atītāni tāny eva kathaṃ nāma punar ārabhetety atītakāryaguṇadoṣatattvavicāraṇopadeśa evamarthaḥ || 7.178 ||

 **āyatyāṃ guṇadoṣajñas tadātve kṣipraniścayaḥ |**

 **atīte kāryaśeṣajñaḥ śatrubhir nābhibhūyate || 7.179 ||**

evaṃ hi yo hy **āyatyām** āgāmini kāle kāryāṇāṃ **guṇadoṣau** vijānāti, niyamenāsau vimṛśyakārīti svayaṃ cārabhate[[232]](#footnote-231) na sa doṣam | evamarthaṃ hi jñānam | **tadātve** vartamāne yaḥ **kṣipram** avadhārayati, kārye na vilambate, **tadātve kṣipraniścayaḥ** kṣiprakārī bhavati, guṇavat karoti, na doṣavat | **atīte** kṛte sati kārye śeṣato yaḥ kāryam eva budhyate, na tatparisamāpto labhata iti guṇavatsarvakāryaphalasaṃbandhād abhyadhikaḥ **śatrubhir nābhibhūyeta** | na hi dharmaśāstre ṣāḍguṇyopadeśaḥ śakyate kartuṃ dṛṣṭa iti diṅmātram uktam[[233]](#footnote-232) || 7.179 ||

 **yathainaṃ nābhisaṃdadhyur mitrodāsīnaśatravaḥ |**

 **tathā sarvaṃ saṃvidadhyād eṣa sāmāsiko nayaḥ || 7.180 ||**

**yathā** **na** tais taiḥ prayogair **abhisaṃdadhyus** **tathā** kuryād arjitair itarair vopāyair[[234]](#footnote-233) ity **eṣa** saṃkṣepiko nyāya ity upasaṃhāraḥ ṣāḍguṇyasya | atisaṃdhānavirodhaś caivaṃ na[[235]](#footnote-234) bhavati | kṛtyānām upajāparakṣaṇāt, vyasaneṣu pratikārāt, svamaṇḍalasaṃgrahāt, guṇopāyānāṃ samyakprayogāt, karmasv abhyutthānam ity evaṃ draṣṭavyam || 7.180 ||

*idānīm abhiyāsyataḥ karmāha |*

 **yadā tu yānam ātiṣṭhed arirāṣṭraṃ prati prabhuḥ |**

 **tadānena vidhānena yāyād aripuraṃ śanaiḥ || 7.181 ||**

yadopacikīrṣaty[[236]](#footnote-235) **arirāṣṭraṃ** **praty** abhimukhena **tadānena vidhanena** gacched atvaramāṇaḥ | vakṣyamāṇopanyāsaḥ sukhāvabodhanārthaḥ || 7.181 ||

 **mārgaśīrṣe śubhe māsi yāyād yātrāṃ mahīpatiḥ |**

 **phālgunaṃ vātha caitraṃ vā māsau prati yathābalam || 7.182 ||**

yātavyāpekṣayā balāpekṣayā dīrghaṃ yoddhum icchan balaprāyaḥ śāradavāsantikasasyaprāyaṃ pararāṣṭraṃ **mārgaśīrṣe yāyāt** | atra hi gacchan śāradaṃ phalaṃ gṛhādigataṃ sukham gṛhṇāti, vāsantaṃ sasyam upaharati, kāmaś ca mahān durgoparodhādikāryakṣamaḥ, mārgaś ca prasiddhavakrapathopabhṛtakāśodakavīrudho na bhavanti, kālaś ca nātyuṣṇaśītaḥ, upacitam api na sasyaṃ nānāprayuktaṃ priyaṃ sasyatrayopaghātakālaviprakarṣāpekṣayā ca para āśrayaṃ saṃdhatte, ubhayasasyopaghātāvakarṣaṇaṃ samyakkṛtaṃ bhavati, ātmanaś ca balāpacaya iti | upaghātamātracikīrṣayā paradeśāder alpakālasādhye vā yātari, balaprāyaḥ phālgunacaitrayor yāyāt vāsantikasasyaprāyadeśam | tadāpy ātmano yavasādi bhavati, paropaghātakṣetragatasasyopaghātāt | **yathābalam** iti yena prakāreṇa balānurūpaṃ yāyād ity arthaḥ || 7.182 ||

*asyāpavādaḥ* |

 **anyeṣv api tu kāleṣu yadā paśyed dhruvaṃ jayam |**

 **tadā yāyād vigṛhyaiva vyasane cotthite ripoḥ || 7.183 ||**

etad vyatirekeṇa **anyeṣv api** prāvṛḍādi**kāleṣu** | **yadā** manyetātmano 'vaśyaṃbhāvi **vijayaṃ tadā yāyāt** | yadā hastyaśvabalaprāyaṃ varṣāsv aśvabalaṃ hastibalaṃ tadā hi svabalakālaprabhāvād ekāntiko jayaḥ | vyasanaṃ[[237]](#footnote-236) parasya svabalakośādigatam[[238]](#footnote-237) | tasminn utpanne svabalakālanirapekṣo yāyāt | vyasanapīḍito hi śatruḥ sādhyo bhavati | kāṣṭham iva guṇopayuktasaṃniyogamātrād eva vinaśyati | **vigṛhyeti** yātavyam evāvaṣṭabhyāhūya[[239]](#footnote-238) yāyāt | mahān asminn evāvagamyate || 7.183 ||

 **kṛtvā vidhānaṃ mūle tu yātrikaṃ ca yathāvidhi |**

 **upagṛhyāspadaṃ caiva cārān samyag vidhāya ca || 7.184 ||**

**mūle** svadurgarāṣṭre kuryād atha pārṣṇigrāhaś ca | tatra **vidhānaṃ** pratividhānaṃ **kṛtvā,** durgaṃ tāvat prabhūtadhānyādikaṃ susajjayantraprākāraparikhādi kāryam | rāṣṭrasyāpi svabalaṃ śreṇībalebhyo rakṣāṃ vidhāya kuryāt | dānamanebhya upasaṃyamya pratyanteṣu prakṣeptavyaṃ pārṣṇigrāhaṃ prati prāha: tatsamarthaś ca balaikadeśaḥ svarāṣṭre sthāpayitavyaḥ | yātrāprayojanaṃ **yātrikaṃ** hastyaśvādibalayogyaṃ ca praharaṇadhāraṇādi sajjam | **yathāvidhi** paropadeśaṃ kṛtvā | **āspadaṃ** pratiṣṭhānam | kiṃ tarhy ato 'parakīyāḥ kruddhādayo draṣṭavyās tān **upagṛhya** svīkṛtya, ākārasya paraviṣaye nivṛttes tajjñānāya **samyag** yathāvad **vidhāya** prayujya | kim ayaṃ dṛṣṭopasaṃgrahaṃ kartum ārabdham uta śatruparimaṇḍalaṃ kopayitum atha madhyamam udāsīnaṃ vā saṃśrayitum, tathā mūlayātrāṃ vā hartukāmo vidhivac chedaṃ[[240]](#footnote-239) vā kartukāma ityādi yathā caitad evaṃ tathā || 7.184 ||

 **saṃśodhya trividhaṃ mārgaṃ ṣaḍvidhaṃ ca balaṃ svakam |**

 **sāṃparāyikakalpena yāyād aripuraṃ prati || 7.185 ||**

**trividhaḥ** panthā: jāṅgala ātapa āṭavika iti | kecid āṭavikasthāne vanaprakṣepāt trividha iti | apara unnato nimnaḥ sama iti | evaṃ trividhaṃ **saṃśodhya** mārgarodhivṛkṣagulmalatāvicchedena sthalanimnayoḥ samīkaraṇaṃ nadīgartayos tīrthakaraṇaṃ pathirodhakavyālasamucchedaḥ pravartakānām ātmīkaraṇaṃ yavasendhanādimattā[[241]](#footnote-240) ceti | **ṣaḍvidhaṃ balam** iti | kecit hastyaśvarathapadātisenākośakarmakarātmakaṃ[[242]](#footnote-241) ṣaḍvidhaṃ balam iti | anye kośasthāne prakṣepaṇam[[243]](#footnote-242) iti | apare maulabhṛtyaśreṇimitrāmitrāṭavikabalabhedāt | **sāṃparāyika**vidhānena | **sāṃparāyikaṃ** yuddhe kṛcchram,[[244]](#footnote-243) tatprayojanaṃ yasya tat **sāmparāyikam** | durga**kalpena** vā ripuṃ prati **yāyāt** | sa ca sainyaniveśas teṣu teṣu ca sthāneṣu sthāvarajaṅgamadaṇḍo bahumukhaparidhaphalakaśākhābhiḥ prākāra ityādis tādṛśasthāpitaḥ[[245]](#footnote-244) | viśeṣatas tu yātrāgataḥ || 7.185 ||

 **śatrusevini mitre ca gūḍhe yuktataro bhavet |**

 **gatapratyāgate caiva sa hi kaṣṭarato ripuḥ || 7.186 ||**

**śatrusevini gūḍhe** pracchanne **mitre gataprayāgate** ca **yuktataraḥ** syāt, abhiyuktatara ādṛtataro bhavet, na viśvased ity arthaḥ | yasmāt sa **kaṣṭataro ripur** anyebhyaḥ kruddhādibhyaḥ | evaṃ ca yuktataravacanāt kaṣṭataravacanāc ca **gatapratyāgatam** agrāhyam anyasyeti gamyate | sa caturvidhaḥ | kāraṇād gatas tato viparītakāraṇād āgato yathā doṣeṇa gataḥ punar āgato guṇam ubhayoḥ parityajya | kāraṇenāgata iti yaḥ sa tyājyo laghubuddhitvād yatkiṃcitkārīti | punar asya pratyayas tu na kāryaḥ[[246]](#footnote-245) | kāraṇād gataḥ kāraṇāgataḥ yathā svāmidoṣeṇa gataḥ parasmāt svadoṣeṇāgata iti satkartavyo yadi saṅgitvād āgatas tato grāhyaḥ | atha paraprayuktas tena vā doṣeṇāpakartukāma iti tato neti || 7.186 ||

*pararāṣṭraṃ pratyabhiprasthitaḥ* |

 **daṇḍavyūhena tanmārgaṃ yāyāt tu śakaṭena vā |**

 **varāhamakarābhyāṃ vā sūcyā vā garuḍena vā || 7.187 ||**

tatra daṇḍākāro vyūho **daṇḍavyūhaḥ** | evaṃ śakaṭākṛtisthānāc **chakaṭa** ityādi yojyam | purastād balādhyakṣo madhe rājā paścāt senāpatiḥ pārśvayor hastinas teṣāṃ samīpe 'śvās tataḥ padātaya ity eṣa sarvataḥ samavāyo **daṇḍavyūho** 'tiryag bhavati sarvato bhayakāryaḥ | **sūcīvyūhaḥ[[247]](#footnote-246)** sthalasamutthānasainikaḥ pravīrapuruṣamukho 'tidīrgha ūrdhvo yataḥ parakakṣo 'nyaiḥ[[248]](#footnote-247) samaṃ pravartamānaḥ | **makara**vyūhas tu mukhe jaghanayoḥ pṛthur ubhayato yena[[249]](#footnote-248) praśastaḥ, sarvaṃ na phalgubalaṃ labhate na cārtham | tad dhi śūrair hanyamānam anyeṣām api bhaṅgāya bhavati | tasyāntam anyakāryam avaruddhaṃ niścayenāvatiṣṭhate | pariśiṣṭaṃ tu balaṃ vyūhasyāntaḥ prakṣipet | evaṃ racanāviśeṣair uktair uktaprayojanāpekṣayā vā viśeṣeṇa tu samāyāṃ bhūmau daṇḍagaruḍasūcibhir yāyāt | viṣamāyāṃ saṃkaṭāyāṃ śakaṭamakaravarāhair[[250]](#footnote-249) iti || 7.187 ||

 **yataś ca bhayam āśaṅket tato vistāreyed balam |**

 **padmena caiva vyūhena niviśeta sadā svayam || 7.188 ||**

tasmin pathi yasmāt pradeśāt parihitakāribhyo bhayāśaṅkā syāt tena pradeśena pūrvagṛhād[[251]](#footnote-250) **vistāreyed balaṃm,** gavyūtimātram adhikaṃ vā | yavasaṃpannadṛḍhaprahāravistīrṇaśatrupuṣṭaparasparam[[252]](#footnote-251) avaruddharathikāśvārohakarībalāny avahitāni bhavanti | samantād vibhṛtaparimaṇḍalo madhyaniviṣṭavijigīṣuḥ **padmavyūhaḥ** | evaṃ nityaṃ **niviśet** purān nirgacched grāmād vā || 7.188 ||

 **senāpatibalādhyakṣau sarvadikṣu niveśayet |**

 **yataś ca bhayam āśaṅket prācīṃ tāṃ kalpayed diśam || 7.189 ||**

**senāpatiḥ** samagrasya dhanasyādhipatir[[253]](#footnote-252) **balādhyakṣaḥ**, tayor bahutvābhāvād dvivacananirdeśāc ca sarvadikṣu tadasaṃbhava iti, tatpuruṣās tacchabdenocyante | tadīyapuruṣasaṃniveśāc ca **sarvadikṣu** tāv eva saṃniveśitau bhavataḥ | tena bhinnais turagagajādibhis tatpratibaddhaniveśānāṃ saṃyodhanāya samantato niveśya, giriṃ vanaṃ gartaṃ vā pṛṣṭhato 'dhyakṣaṃ kṛtvā | **yato bhayam āśaṅketa** yathā sā **prācī dig** bhavati | evaṃ[[254]](#footnote-253) niveśaṃ kuryād abhimukhanirgamārtham iva vidvadbhiḥ || 7.189 ||

 **gulmāṃś ca sthāpayed āptān kṛtasaṃjñān samantataḥ |**

 **sthāne yuddhe ca kuśalān abhīrūn avikāriṇaḥ || 7.190 ||**

**gulmān** manuṣysamavāyān | kecit sākṣāt samantataḥ saśaṅkhapaṭahā, anye viparītāḥ | tatra cotpannaṃ duścikitsaṃ mahate cānarthāya | guṇair viśeṣayati | **āptān** āptasadṛśān ityabhedārtham | **kṛtasaṃjñān** | kṛtā saṃjñā saṃbodhanāya[[255]](#footnote-254) yais te kṛtasaṃjñās tān | avasare yuddheṣu śaṅkhabherīnādadhvajādibhir vādyais tūryam evāhariṣyāmaḥ, tadapagamāśaṅkāyāṃ caivam eva kuryāt | śaṅkhe[[256]](#footnote-255) āhate dhvaje vochrite pṛthak pṛthaga vasthātavyam, evaṃ saṃhatair evaṃ prahartavyam, evaṃ vyāvartitavyam ityādi sthitam | **sthāne**[[257]](#footnote-256) **kuśalā** anyaiḥ śūraiḥ[[258]](#footnote-257) śakyam āgantuṃ sametena śakyam asmin vayam apṛthak pare pṛthag ityādi | **yuddhe** anusaraṇādau[[259]](#footnote-258) **kuśalā** bhavantaḥ saṃhatakair yodhanīyāprasāraṃ kṛtvā praviṣṭāḥ pṛṣṭhadeśāt[[260]](#footnote-259) prahāriṇaḥ citraṃ yojayitavyāḥ, bhagnānām anekāyanaśatānāṃ pṛṣṭaṃ grāhyam ityādi | **abhīravaḥ** anena vistīrṇasametāḥ | **avikāriṇo** 'bhedātmakair yair yuktam aparasya | evam etān gulmān **samantatas** trisṛṣu[[261]](#footnote-260) dikṣu gavyūtimātravyāpī pratyaham aniyatadeśān bahūn sthāpayet | bhayapratibodhanārtham avahito bhavet | jano viśvasto[[262]](#footnote-261) bhavati dānamānakāryadarśanādibhiḥ | apavṛtte yuddhe 'mātyādibhiḥ saha sarveṣāṃ svārthaḥ saṃgrāmaḥ, mama nāmamātrāṃ[[263]](#footnote-262) rājeti, sarve vayaṃ samānavibhavopabhogāya, jaye rājyaṃ parājaye svarga iti hetunā āgatāḥ || 7.190 ||

 **saṃhatān yodhayed alpān kāmaṃ vistārayed bahūn |**

 **sūcyā vajreṇa caivaitān vyūhena vyūhya yodhayet || 7.191 ||**

asaṃhatā hi balavad vistīrṇaṃ balam āsādyāvayavaśo vidhvaṃsanāya vāhanāghātaiḥ kṣayaṃ yānti, tadvināśe cotpānnā ime ato 'lpān ātmīyān **saṃhatān** **yodhayet** | anyonyāpekṣayā yudhymānān abhighnataḥ itaretarānugrahāt parasparānurāgāt spardhāyāṃ ca parān saṃhatān soḍhuṃ samarthā bhavanti | **kāmaṃ** yatheṣṭaṃ kāryārthaṃ **bahūn vistārayed** viprakīrṇān yodhayed ityādi manyeta | bhinnāṃs tāṃś caitān bhayam eṣyati, parān svān vā bahūn dṛṣṭvā trāsaḥ syād iti | **sūcī** pūrvokto 'kṣavyūhabhedo 'grataḥ pṛṣṭhataś ca tridhā vyavasthitaḥ pārśvayor bhedana, | tena cātmānaṃ sūcivyūhaṃ vibhajya yodhayet | satāṃ ca sarvavyūhānāṃ pratiṣṭhāvyūhanasamarthāv iti pratigṛhītāv evaṃ kāraṇāt | yadā tu parabale hy etāv eva bhavatas tadā sve bale viparyayaḥ kāryaḥ | tulyatve tu puṣṭimatvānuraktakuśalamānanaprabhūtaikārthakāritvād ity ato viśeṣe yathāsaṃbhavavākyaiḥ[[264]](#footnote-263) | **yodhayed** iti vacanād rājā svayaṃ tatpratisaṃdhānārthaṃ vyūhadurgādyāśraye[[265]](#footnote-264) pratigrahabhūtas tiṣṭhet | samānatantreṇoktam:

 dve śate dhanuṣāṃ gatvā rājā tiṣṭhet pratigrahaḥ |

 bhinnasaṃghātanārthaṃ tu na yudhyetāpratigrahaḥ || (KAŚ 10.5.58) 7.191 ||

 **syandanāśvaiḥ same yudhyed anūpe nau dvipais tathā |**

 **vṛkṣagulmāvṛte cāpair asicarmāyudhaiḥ sthale || 7.192 ||**

senānāṃ deśasya prakḷptyartham āha | **sama**pradeśe rathair **aśvaiś** ca **yudhyeta** | tatra hi teṣām apratighātaḥ | **anūpaḥ** pānīyaprāyaḥ | tatrāpy alpodake hastibhir agādhodake tu **naubiḥ** | teṣāṃ hi tatra sukhapracāratā | **vṛkṣair gulmaiś** ca saṃchanne dhanurbhiḥ | tadgrahaṇāc ca balīvardagartādyākulo gṛhyate, samānakāryatvāt | **sthalam** iti pāṣānavṛkṣalatāgartādirahito deśaḥ, tasmin siddhiḥ | dhāryaiḥ śarādibhir āyudhaiś ca śaktyādibhir yudhyeta āsannayuddhatvāt | evaṃ sāmarthyapradarśanārthatvād asya || 7.192 ||

*kiṃ ca* |

 **kaurakṣetrāṃś ca matsyāṃś ca pañcālān śūrasenajān |**

 **dīrghāṃl laghūṃś caiva narān agrānīkeṣu yojayet || 7.193 ||**

**kurukṣetraṃ** prasiddham | **matsya**saṃjño virāṭadeśaḥ | nāgapure pañcālā ubhaye kānyakubjā āhichatrāś ca | **śūrasenajā** māthurāḥ | kvacic cātra bhāvārthe pratyayo luptanirdiṣṭaḥ | etad deśajā hi prāyeṇa mahāvarṣmāṇo balavantaḥ pṛthuvakṣasaḥ śūrā abhimānino durviṣahā ity atra ye 'nikasthitāḥ[[266]](#footnote-265) pareṣāṃ bhayahetavo bhavanti | dīrghakāyā adhyastālpadeśā api dīrghaśvāsakarā mahākayatvāt | laghavas tu maraṇāsamarthā[[267]](#footnote-266) nirbhayena janena pracchannā viddhāḥ praharanto 'pakārāsamarthāḥ | ādarśabhūtāś caita itareṣāṃ bhavanti || 7.193 ||

 **praharṣayed balaṃ vyūhya tāṃś ca bhṛśaṃ parīkṣayet |**

 **ceṣṭāś caiva vijānīyād arīn yodhayatām api || 7.194 ||**

**vyūhaṃ** racayitvā sva**balaṃ** **bhṛśaṃ** darśayan "kim eṣāṃ jīyate, jitā evāmī yuṣmatpratāpena" ity evaṃ **praharṣayet** | "jaye mahān arthalābhaḥ, āśritopāśritasukham, vadhe vāpi svargo bhartṛpiṇḍaniryātanaṃ ca, parājaye tritayābhāvaḥ" ityādi naimittiko 'pi tadupadeśaḥ | "tādṛśanimittaniyamān mānaya sahasvorvyāvaśayaṃbhāvo yadi pradhānapuruṣaḥ svajanavadho rājā tadapratigrahavyājena sthito bhīrutvāt svayaṃ yuddhaṃ na kāmayate" ityādi | tatra ye brūyur "naitad evam[[268]](#footnote-267) | svārtha evāyam asmākam atra vadhaḥ śastropajīvibhūtānāṃ saṃgrāmaviśeṣadharmo 'vyayībhāvaḥ svadharmāyāso 'narthahetū rājā sarvaprakārai rakṣaṇīyaḥ | pariśrāntānāṃ cāsmākam apariśrāntasukham anugrahaṃ kariṣyatīty evamarthaṃ sthitaḥ" iti, tān viśeṣato gṛhṇīyāt | jetuḥ prasaṃsituḥ parasaṃvyayaṃ vā kārayeyus tān upagrahaiḥ pariṣvaṅgālaṅkāradānādinā ca vaśīkuryāt | ceṣṭāṃ[[269]](#footnote-268) caivārīṇām yodhayatāṃ vijānīyāt | kathaṃ yuddhe ceṣṭante kośā balaṃ vā | kecid dvidhāhṛdayāḥ kecit tu pakṣānta ityādicintānityatvān manuṣyāṇām upakurvato 'pi svārthavaśād upakurvantīty atra duṣṭān āptabalamadhye vinyased || 7.194 ||

*yathārir durgāśrito bhavati,[[270]](#footnote-269)* *taddurgalambhopāyam āha |*

 **uparudhyārim āsīta rāṣṭraṃ cāsyopapīḍayet |**

 **dūṣayec cāsya satataṃ yavasānnodakendhanam || 7.195 ||**

uparodhas tathā kartavyo yathā na kaścin niṣkrāmati kiṃcit praviśati | **rāṣṭraṃ** durgād bahir deśaḥ | tasyopapīḍanaṃ svadeśāpavāhopamarddanādibhiḥ | **yavasā**dīnāṃ dūṣaṇaṃ vināśanam, asaddravyamiśraṇādibhiḥ || 7.195 ||

 **bhindyāc caiva taḍāgāni prākāraparikhās tathā |**

 **samavaskandayec cainaṃ rātrau vitrāseyet tathā || 7.196||**

**taḍāga**grahaṇaṃ sarvajalāśayadarśanārtham[[271]](#footnote-270) | tatra taḍāgasya setubandhena prayojanabhedanam | prākārasya yantrair[[272]](#footnote-271) vidāraṇaṃ suraṅgayā vā bhaṅgaḥ | parikhāyāḥ pūraṇena pārśvabhaṅgena vā | chidreṣu pravīrapuruṣair avaskandayet | durge **rātrau ca vitrāsayet** | agnikumbhaśiraskaiḥ śivāvadrutāni kurvadbhir manuṣyaiḥ | ye narāḥ svayam utpātadarśanād rātrau jāgrati, jāgaraṇāvajīrṇo lokaḥ susādhyo bhavati || 7.196 ||

*tasmiṃś ca kāle bhūyo bhūyaḥ* |

 **upajapyān upajaped buddhyetaiva ca tat kṛtam |**

 **yukte ca daive yudhyeta jayaprepsur apetabhīḥ || 7.197 ||**

**upajapyāḥ** kruddhārayaḥ kulīnāḥ svarājyābhilāṣiṇaḥ, tān **upajaped** iti hetuḥ | kartari kartavyavyapadeśam **upajaped** ity arthaḥ | **upajaped** grāhayed ity arthaḥ | upajāpa āśrayād viśleṣātmahitānuṣṭhānapratipādanam | tena ca ariṇā sukṛtam apy abhimataṃ[[273]](#footnote-272) durgasthena vā kiṃcid prārabdhaṃ balāṭavikapārṣṇigrāhādikopanārthaṃ madhyamodāsīnānām anyatareṇa saha saṃdhānam ityādi budhyeta | **yukte ca daive** vijigīṣor anukūladaive ity arthaḥ | nakṣatragrahadaivasumuhūrteṣu sādhakeṣu dṛṣṭasvapnadarśananimitteṣu[[274]](#footnote-273) cānuguṇeṣv anulomavātādiṣu jayam icchan nirgatabhayo durgasthānāni yathā prathamaṃ yoddhuṃ gacchet || 7.197 ||

 **sāmnā dānena bhedena samastair atha vā pṛthak |**

 **vijetuṃ prayatetāriṃ na yuddhena kadācana || 7.198 ||**

na sahasā yuddheta | etāvat prathamaṃ viśiṣṭasthāpanopadeśanaṃ sumukhaṃ ca mithaḥ sahāsanakathāsahadāradarśanādi[[275]](#footnote-274) | dānavidhānaṃ[[276]](#footnote-275) dravyānāṃ hiraṇyādīnāṃ prītyutpādanārthaṃ pratipādanam | bhedas tatkulīnāder upasaṃgrahaḥ | tato viśeṣaṇāc ca tatrāvitrāsanamityādyakāraṇam || 7.198 ||

 **anityo vijayo yasmād dṛśyate yudhyamānayoḥ |**

 **parājayaś ca saṃgrāme tasmād yuddhaṃ vivarjayet || 7.199 ||**

yasmān nāyaṃ niyamo dṛśyate: yo jayati so 'tyantabalavān avaśyam, tena yaś ca parājīyate so 'tyantaṃ durbalaś cāvaśyam iti, **anityo vijayaḥ** || 7.199 ||

 **trayāṇām apy upāyānāṃ pūrvoktānām asaṃbhave |**

 **tathā yuddhyeta saṃpanno vijayeta ripūn yathā || 7.200 ||**

sāmādīnām asādhakatve[[277]](#footnote-276) saṃdigdhe 'pi jaye samāne 'pi, kiṃ punā rūpeṇa saha[[278]](#footnote-277) tena prakāreṇa yudhyeta yena prakāreṇātmano jayaḥ syāt | jaye rājyaṃ vadhe 'pi svarga ity ubhayathāpi[[279]](#footnote-278) jayaḥ | parapratyūhakalpanā kūṭayuddhādiprakāraḥ atyantocchedānusaraṇapīḍanābhyāṃ sahasā niṣkāryaḥ | tathā ca vyāsa āha:

 punarāvartamānānām nirāśānāṃ ca jīvinām | (MBh 12.100.13)

 na śakyed agrataḥ sthātuṃ śakreṇāpi dhanaṃjaya ||

yadā saṃdigdhaṃ parājayaṃ[[280]](#footnote-279) tadāpakramaṇaṃ yuktam | nirgato hi jīvo na kāryam āsādayati, yena bhadrāni paśyati, svargam arjayati mṛta iti || 7.200 ||

 **jitvā saṃpūjayed devān brāhmaṇāṃś caiva dhārmikān |**

 **pradadyāt parihārāṃś ca[[281]](#footnote-280) khyāpayed abhayāni ca || 7.201 ||**

yena kenacit prakāreṇa jitvāriṃ[[282]](#footnote-281) labdhapraśamanam idam | ato 'smin[[283]](#footnote-282) pure janapade **devabrāhmaṇāṃś ca dhārmikān** vihitānuṣṭhāyino[[284]](#footnote-283) yathāsāmarthyāt pratiṣiddhavarjaṃ kāmāt svātantryeṇārīn jitvā sādhyapravṛttādikaṃ gandhadhūpapuṣpadravyaṃ savibhāgāsphoṭanādisaṃskāradvāreṇa yathārham abhyarcayet | kuṭumbināṃ parihārārthaṃ sthitir yathāpravṛttiviśiṣṭakarabhāraśulkapradeśānāṃ pradānena tathā tayā vā saṃvatsaram eko dvau vā dadyāt | uccānāṃ ca paurajānapadabalānām[[285]](#footnote-284) ātapādiḍiṇḍimakagadāpātena khyāpayet "tair yaiḥ svāmyanurāgād asthānam apacitaṃ teṣām apy ā rakṣāntaṃ[[286]](#footnote-285) yathāsvaṃ svaṃ vyāpāram anutiṣṭhantu" iti || 7.201 ||

*evam anugrahe kriyamāṇe 'pi yadā paurajānapadānām anyeṣāṃ vā[[287]](#footnote-286) svāmyanurāgād ahaṃ vaktṛtaijasabhāvo bahumataḥ syād iti manyeta madīyasya daṇḍo 'vasthātuṃ na śaknuyāt tadā |*

 **sarveṣāṃ tu viditvaiṣāṃ samāsena cikīrṣītam |**

 **sthāpayet tatra tadvaṃśyaṃ kuryāc ca samayakriyām || 7.202 ||**

eṣa paurādīnām abhiprāya iti[[288]](#footnote-287) saṃkṣepeṇa jñātvā "naitad evam icchati tatkulīnaṃ kartum icchati" ayam eva tasmin deśe tadvaṃśyaṃ mṛdumalaṃ priyasukhakalatraṃ tena saṃhatatatprakṛtibhiś ca pradhānādibhiḥ **samayaṃ kuryāt** samakośadānādi parimāṇaṃ ca bhavatā mama daivākāreṇa pāpena bhavitavyam, kāryākārye kālena svayam upasthātavyam ubhayato daṇḍena kośena cetyādi || 7.202 ||

 **pramāṇāni ca kurvīta teṣāṃ dharmyān yathoditān |**

 **ratnaiś ca pūjayed enaṃ pradhānapuruṣaiḥ saha || 7.203 ||**

yatprakārāvasthās teṣām upacitāḥ pūrvapravṛttāḥ brahmadeyāmaravṛttidevasvavyāpārādayas tān anujānīyāt **pramāṇāni kuryād** evaṃ hy asmiṃs teṣām anurāgo bhavati | ye ca tatra pradhānāḥ puruṣās tatra pratijñāsvajanabahutvādiguṇais taiḥ saha rājānam enaṃ śastradhanadhānyālaṅkāravāhanachatrapīṭhikādarapaṭṭabandhādibhiḥ[[289]](#footnote-288) **pūjayet** || 7.203 ||

*kasmāt punaḥ prakṛtibhyo ratnādidānam, ucyate |*

 **ādānam apriyakaraṃ dānaṃ ca priyakārakam |**

 **abhīpsitānām arthānāṃ kālayuktaṃ[[290]](#footnote-289) praśasyate || 7.204 ||**

ādeyasyāpratipādanaṃ navasya rājño 'nyasya **vāpriyakaram** aprīteḥ kāraṇaṃ hetuḥ | **dānaṃ ca** pratidānaṃ **priyakārakam** etad ubhayaṃ bahuśa evaṃ prasiddham api kriyamāṇam abhimatānām arthānāṃ sukhāvahaṃ bhaved anyathā ca duḥkhayatīty arthaḥ[[291]](#footnote-290) | **kālayuktaṃ** kālopapannaṃ **praśasyate** | yasmād api kvacit kāle kiṃcana prītiṃ janayati tadāpi nālpam aśobhanaṃ vā prītim utpādayati | tasmāt kālam apekṣya dānādāne kārye iti || 7.204 ||

*yatkiṃcid atikrāntaṃ vakṣyamāṇaṃ kiṃcana tat |*

 **sarvaṃ karmedam āyattaṃ vidhāne daivamānuṣe |**

 **tayor daivam acintyaṃ tu mānuṣe vidyate kriyā || 7.205 ||**

sāmarthyād atra karmakāryaphalaṃ [[292]](#footnote-291) **karma** | tat **sarvam** aśeṣam **āyattam** adhīnam[[293]](#footnote-292) kvāpi | vidadhātīti **vidhānam,** karmaphalaṃ yad diśati | tad viśeṣayati: **daivamānuṣe** | daive[[294]](#footnote-293) dharmādau pūrvakṛtavihitapratiṣiddhaviṣaye cātmanaḥ kāryakarmaphalaṃ yadi phalaṃ[[295]](#footnote-294) karmakriyā dṛṣṭārthā nayānayayoḥ | tathā ca śrutiḥ:

 vidhir vidhānaṃ niyatisvabhāvaḥ kālo brahmeśvaraḥ karma daivam

 bhāgyāni puṇyāni bhūtāntaryogaḥ paryāyanāmāni purākṛtasya |

smṛtir api |

 daivam ātmakṛtaṃ vidyāt karmavat paurvadehikam |

 smṛtaḥ puruṣakāras tu kriyate yad ihāparam || iti |

**daivamānuṣasyeti** prāpte mṛtavaśād daive mānuṣasyāpi kāraṇatā vivakṣitā | asmin kārye idaṃ[[296]](#footnote-295) kriyāphalam āyattam | na daivaṃ puruṣakārarahitaṃ phalaṃ dadāti | avaśyaṃ hi tena puruṣaprayatno 'pekṣitavyaḥ | na ca puruṣakāro daiveneti | daivāc ca puruṣakāranirapekṣāt phalasyāpi puruṣasaṃnipāto bhaved api garbhasya | asati garbhe niyamair daivasaṃnipātāt phalasaṃbhavo 'numeyaḥ | evaṃ puruṣaprayatnād api yadi daivanirapekṣā syāt | yato vyāyāme sati sarvadā sarveṣāṃ syāt | naitad asti | tasmād ubhayaṃ kāraṇam | tathā ca vyāsa āha |

 ārambhā mānuṣāḥ sarve nidānaṃ karmaṇor dvayoḥ |

 daive puruṣakāre ca parato 'nyan na vidyate || iti | (MBh 10.2.2)

samānatantre 'pi: "daivaṃ nayānayayor mānuṣaṃ karmalokaṃ pālayati" iti (cf. KAŚ 6.2.6–7) |

 atra daivakāraṇā āhuḥ | daivam evātra kāraṇam | dṛśyante hi jaḍaklībapaṅgvādayaḥ kuṇayaḥ[[297]](#footnote-296) puruṣakārarahitā api sukhino niṣpratīkārā anyopādhikakarmaphalaṃ[[298]](#footnote-297) labhamānāḥ | tathālaṃpratīkārā apy[[299]](#footnote-298) avyaṅgaśūrāḥ pravīṇāś ca śāstre dakṣāś ca duḥkhino[[300]](#footnote-299) yatamānāś ca | tathā puruṣakāranirapekṣaṃ daivamātrābhidhānād dhanādhigamāśaninipātādibhir[[301]](#footnote-300) iṣṭāniṣṭaphalam utpādyamānam upalabhante | evaṃ ca kṛtvā paralokahetavaḥ kriyārambhopadeśāḥ[[302]](#footnote-301) sutarām arthavanto bhavanti | tathā ca "yatnena pūrvakṛtānīhopabhuñjīmahe, iha kṛtāny api parata upabhokṣyāmahe" iti vijānanto 'vicikitsā manuṣyāḥ | dharma[[303]](#footnote-302) evaṃ prayatitavyam | tathā codāharanti |

 jānāmi dharmaṃ na ca tat karomi

 pāpaṃ na jānāmi na me pravṛttiḥ |

 dhātrā nisṛṣṭo 'smi yathā tathāhaṃ

 nātaḥ paraṃ śāsayitāsti kaścit || iti |

 puruṣakāriṇo hy āhuḥ | puruṣakāra evātra kāraṇaṃ kṛṣitvam analasaḥ kurvan svavyāpāraphalaṃ kartṛkaraṇakāryaṃ[[304]](#footnote-303) kṛṣyādiṣu prāpnuyāt | tathā coktam |

 karmaivehānasādhūnām ālabhyānupasevitā |

 karma kṛtvā hi puruṣo bhuṅkte caiva na cātti na[[305]](#footnote-304) ||

saty api cānnasaṃbhave na hy abhuñjantas tṛpyanti | tadā tatra cābhyavahārair yat samanantaraṃ ca phalaṃ tannimittaphalotpāda iti nyāyaḥ | tasmād atrādṛṣṭavyāpāraḥ | evaṃ ca kṛtvārthavantaḥ kriyārambhopadeśā bhavanti[[306]](#footnote-305) | tathā cāhuḥ |

 pratihanti munir yena daivam āpatitaṃ kvacit |

 śītoṣṇe ca tathā varṣam utthāpayati hanti ca ||

evam āsthitebhya ubhayaṃ kāraṇam, anyatarābhāve phalābhāvāt | kvacit tu kecit prādhānyena vartanta iti tat parigṛhyate | kṛto 'pi puruṣakāro balavatā daivenābhibhūto viśīryate | ārdram iva dārv alpāgnau prakṣiptaṃ na jvalati | evaṃ yadi durbalaṃ daivaṃ mahatā yatnena puruṣakāreṇa puraskṛtaṃ phalati yathārdram[[307]](#footnote-306) api dāru mahaty agniskandhe prakṣiptam | nāgnis tadāpayāti[[308]](#footnote-307) |

 daivaṃ[[309]](#footnote-308) puruṣakāreṇa durbalaṃ hy upahanyate |

 daivena cetanaṃ karma viśiṣṭenopahanyate ||

ity eva parikalpyāha |

 **tayor** daivapuruṣakārayor **daivam** ev**ācintyaṃ** | **tu**śabdo 'vadhāraṇārthaḥ | aparijñātasvarūpam | kasmin kāle tannimittena phalaṃ dāsyatīty evam acintyam | śāstrād ṛte cāsya parijñānād[[310]](#footnote-309) evāvicāryatvāt prayoktum aśakyatvād aśakyam iti | tatra daivaṃ niṣphalam | manuṣyeṣu puruṣakāro vakṣyate kriyā, prakṛtatvāt | vittaṃ[[311]](#footnote-310) ca **kriyā mānuṣe** | kiṃcij jñānaṃ kṛṣyādibhiḥ śakyaṃ cintayitum "īdṛśaṃ mayā kṛṣyādi kartavyam etaiḥ sādhanair daivādibhir eva ca, tasya cedṛśaṃ phalam" iti | tad evaṃ[[312]](#footnote-311) prārabdhaṃ yadāraṃbham adhyāvasāneṣu vivatsate[[313]](#footnote-312) | tena daivaṃ samādheyam, na vipannānām apy evaṃ kartavyam iti | yāvat phalavedanam ity ato daivasyācintyatvān na tatpareṇāsitavyam | manuṣyakarma cintayitvā yad yat kāryaṃ tad anuṣṭheyam | yatkiṃcanakārī hi vinaśyatīti |

 [[**daivamānuṣasaṃpannā yātrā sarvārthasādhikā |**

 **tasyām atiśaye daivaṃ vartate pauruṣaṃ samam || 7.205-a ||** ]][[314]](#footnote-313)

 śaktitrayayogāt puruṣakāreṇa ca yuktasya pararāṣṭravijayacikīrṣā yatra[[315]](#footnote-314) **daivamānuṣasaṃpannā** bhavati saiva **sarvārthasādhikā** bhavati | tathāpi **tasyām** **atiśayaṃ[[316]](#footnote-315)** **daivaṃ** pra**vartate[[317]](#footnote-316)** | atiriktaḥ puruṣakāra eva bhavatīty arthaḥ | na hi vijigīṣor daivam antareṇa, tadā yātavyasya vyasanaṃ daivaṃ mānuṣaṃ bhavati | **pauruṣaṃ samaṃ** daivena nātivyūḍhaṃ[[318]](#footnote-317) dvayor vā samaṃ tulyam || 7.205-a ||

*kiṃ ca |*

 **daivena vidhināyuktaṃ mānuṣyaṃ yat pravartate |**

 **parikleśena mahatā tadarthasya samādhakam || 7.205-b ||**

tad ayuktaṃ daivena[[319]](#footnote-318) vidhānena parāṅmukhe daivamānuṣe puruṣakāraḥ pravartate aṣṭavidhakarmaṇi, tan **mahatā kleśena arthaṃ** phalaṃ sādhayati, niṣphalaṃ vā bhavati | ataḥ kleśenāpy asiddho vā daivāpekṣo bhūtvā na parituṣyet || 7.205-b ||

 **puruṣārthas tu daivena saṃyukto yaḥ pravartate|**

 **akleśena sa sarveṣāṃ mantrārthānām eva sādhakaḥ || 7.205-c ||**

**puruṣārthakaḥ** puruṣakaraḥ | sa eva yadātyantaguṇe[[320]](#footnote-319) daive 'nuṣṭhīyate tadā kleśena vinaikāntena samagraphalasādhako bhavati || 7.205-c ||

 *asya dārḍhyārtham udāharaṇaṃ ślokadvayena* |

 **kecid yuddham api kṣetraṃ yuktaṃ puruṣakarmaṇā |**

 **daivahīnāya tu phalaṃ kasyacit saṃprayacchati || 7.205-d ||**

 **kecit kṣetrasya bhṛtam ity uktaṃ puruṣakarmaṇā || 7.205-e ||**

punaḥpunardṛṣṭeṣu śodhitaṃ yathāvac coktam ityādyupakārakalakṣaṇena daivena hīnāya phalaṃ na dadātīti || 7.205-d-e ||

 **saṃyuktasyāpi daivena puruṣakāreṇa varjitam |**

 **vinā puruṣakāreṇa phalaṃ kṣetraṃ prayacchati || 7.205-f ||**

**saṃyuktasyāpi daiveneti** | daivayogas tu tasmāt phalādānād anumīyate | evaṃ ca pūrvasya[[321]](#footnote-320) tadābhāvaḥ daivabhāvaḥ |

 anye tv āhuḥ | daivaṃ yathākālaṃ paryāptaṃ dṛṣṭādyupalambhād eva kṛtatvān kṛtam iti yathā tat puruṣakārābhāvaṃ darśayati bījavarjitam ity abījam || 7.205-f ||

 **candārkādyā grahā vāyur agnir āpas tathaiva ca |**

 **iha daivena sādhyante pauruṣeṇa prayatnataḥ || 7.205-g ||**

**candrārkās** tāvad grahāḥ puruṣāṇāṃ prakṛtadharmādharmasaṃjñakena **daivena** sukhaduḥkhopabhoganimittaṃ **sādhyate** | aniṣṭasthānaprāptāś ca pauruṣeṇa[[322]](#footnote-321) śāntyādikāraṇaprakāreṇa samatām āpadyante | iha sthānasthitā avyabhicārānuguṇāḥ kriyante[[323]](#footnote-322) || 7.205-g ||

 **saha vāpi vrajed yuktaḥ saṃdhiṃ kṛtvā prayatnataḥ |**

 **mitraṃ hiraṇyaṃ bhūmiṃ vā saṃpaśyaṃś trividhaṃ phalam || 7.206 ||**

 **pārṣṇigrāhaṃ ca saṃprekṣya tathākrandaṃ ca maṇḍale |**

 **mitrād athāpy amitrād vā yātrāphalam avāpnuyāt || 7.207 ||**

 **hiraṇyabhūmisaṃprāptyā pārthivao na tathaidhate |**

 **yathā mitraṃ dhruvaṃ labdhvā kṛśam apy āyatikṣamam || 7.208 ||**

 **dharmajñaṃ ca kṛtajñaṃ ca tuṣṭaprakṛtim eva ca |**

 **anuraktaṃ sthirārambhaṃ laghumitraṃ praśasyate || 7.209 ||**

 **prājñaṃ kulīnaṃ śūraṃ ca dakṣaṃ dātāram eva ca |**

 **kṛtajñaṃ dhṛtimantaṃ ca kaṣṭam āhur ariṃ budhā || 7.210 ||**

 **āryatā puruṣajñānaṃ śauryaṃ karuṇaveditā |**

 **sthaulalakṣyaṃ ca satatam udāsīnaguṇodayaḥ || 7.211 ||**

puruṣajñānaṃ lokajñānam | puruṣaviśeṣajño[[324]](#footnote-323) 'nurūpam upakārī bhavati[[325]](#footnote-324) | anuvartate śūraḥ kāryakṣamo bhavati | kāruṇyaguṇasmayena karuṇāvedī dayālumanā lobhena parirakṣati | sthūlalakṣaḥ prabhūtasyāpy artham eṣāṃ sarvakālaṃ kṣamate || 7.211 ||

 **kṣemyāṃ sasyapradāṃ nityaṃ paśuvṛddhikarīm api |**

 **parityajen nṛpo bhūmim ātmārtham avicārayan || 7.212 ||**

tādṛśīm api **bhūmim** avilambamānaḥ **parityajet** | **kṣemyā** āṭavikādibhir anabhibhavanīyā | nityam asya pradhānam ubhayam | bahusasyādevamātṛkā ca paśuvṛddhikārī ca jāṅgalarūpatvād bahuphalapatratṛṇatvāc[[326]](#footnote-325) ca | evaṃguṇā hi bhūmir vaṇikkṛṣīvalabahulā bhavati, durbhikṣavyādhirahitā kāntāramanuṣyātmabharaṇā ceti | caturthyā prakṛtiparityāge cobhayam | na tato jñāpayati na sahasāyudhānāṃ prakṛtiṃ parityajet tasyām avasthāyām, kiṃ tu tāṃ parityajed yā manyeta sākṣye śeṣāṃ prakṛtibhiḥ pratyādātum iti | yathā tu na mitrakośadaṇḍaparityāge nāviśeṣaṃ pratikṣaṇaṃ yāṃ manyeta tadā guṇavatīm api bhūmiṃ tyajet || 7.212 ||

 **āpadarthe dhanaṃ rakṣed dārān rakṣed dhanair api |**

 **ātmānaṃ satataṃ rakṣed dārair api dhanair api || 7.213 ||**

kṛcchraprakārasādhyo 'yaṃ niyamo bhavati | **āpadarthe** | yathā maśakārthe dhūmo maśakān apanetum iti jñāyate, tannimittaṃ **dhanaṃ rakṣet**, nānyatra dhanarakṣāyāḥ kāryam asti | dattabhuktaphalaṃ[[327]](#footnote-326) hi dhanam iti | tathā hi tena pratīkṣya yānam āsanaṃ daṇḍaṃ bibharti, upajapyān upagṛhṇātīti | dhanenāpi **dārā** rakṣyāḥ | **dāra**grahaṇaṃ praṇidhisaṃbandhipratyupalakṣaṇārtham | **ātmā** tu rakṣyaḥ | anyena prakāreṇātmānaṃ rakṣitum asamarthaḥ sarvasvaṃ dattvā dārān api kāle parityajya vāgyataḥ sthito dāradhanādi varjayitvā dharmaṃ kariṣyati | ye tu dhanadārānurodhena vinaśyati na teṣāṃ dhanadārādi dṛṣṭam, nāpy adṛṣṭam, dharmādharmānācaraṇāt | na ca kaumāradāratyāgitvam | na tyāgapratiṣedhasyāyaṃ ca vā jayati | rājadharmaprakaraṇe 'pi cāyam[[328]](#footnote-327) ukto dṛṣṭārthatvād anyasyāpi draṣṭavyaḥ |

 nanu ca rājā rājyaṃ prāpya mahādhano 'śvamedhādi kariṣyati, atulaṃ ca sukham anukariṣyati, atas tu lokaḥ saṃkruṣṭaṃ kiṃ kariṣyati |

 naiṣa doṣaḥ | alpasyāpi pāvanāni karmāṇi santi, adhanasyāpi japādayaḥ | viśeṣanimittāni dhanāny eva | na cedam asyām avasthāyāṃ lokasaṃkruṣṭam iti | na ca sahasaitat kāryam || 7.213 ||

*yataḥ* |

 **saha sarvāḥ samutpannāḥ prasamīkṣyāpado bhṛśam |**

 **saṃyuktāṃś ca niyuktāṃś ca sarvopāyān sṛjed budhaḥ || 7.214 ||**

āpado daivamānuṣāṇi vyasanāni | tāni prakṛtiviṣayāṇi yugapadupajātāny atyartham[[329]](#footnote-328) api yathā syus tathā | **saṃyuktāṃś ca** sāmapuraḥsaraṃ dānam, sāmapūrvakaṃ bhedam, sāma dānabhedasahitam,[[330]](#footnote-329) daṇḍam eva vā dānam eva vetyādikān[[331]](#footnote-330) sarvopāyān **visṛjed budha** iti | yatra yat prāptaṃ tat **samīkṣya** vicārya prayuñjītety arthaḥ, na tu viṣaṇṇa āsīta || 7.214 ||

*katham ity apekṣāyām āha |*

 **upetāram upeyaṃ ca sarvopāyāṃś ca kṛtsnaśaḥ |**

 **etat trayaṃ samāśritya prayatetārthasiddhaye || 7.215 ||**

"sādhayet kāryam ātmanaḥ" iti pāṭhāntaram | tatra **upetāram** ātmānaṃ prāpya kāryaṃ mitravat sādhayet | **sarvopāyāḥ** samastā[[332]](#footnote-331) vyastā eva | ayam api[[333]](#footnote-332) **upeya**sāmānyanirdeśam āha | **samāśritya** aṅgīkṛtya | samarthacintanenaitat samāvṛtaṃ[[334]](#footnote-333) bhavati | kim artham **upāyāḥ** samarthenānumatāḥ samarthas tathā kiṃ yuktam iti vicāryeyatā kenopayenaiṣām idaṃ prāpnuyād iti | kṛtsnaśa iti trayaviśeṣaṇam, kṛtsnam ity arthaḥ | evaṃ ca yo yad upāyasādhyo yadā yathā yuktas tatra tadā tathā prayuñjīta savkāryasiddhyartham upāyam | etāsām[[335]](#footnote-334) avasthānāṃ cānantyāt sarvaṃ tantreṇāśakyaṃ vaktum iti samāsenoktam, ataḥ parīkṣām upācaret | upetya viśeṣabhāvato 'py āha |

 sa tu yukto hi saṃdhatte yukta ātmaparākramaḥ |

 tāv ubhau nayasaṃpannau steno 'py ayasamanvitaḥ || iti || 7.215 ||

 [[336]](#footnote-335)**evaṃ sarvam idaṃ rājā saha saṃmantrya mantribhiḥ |**

 **vyāyamyāplutya madhyāhne bhoktum antaḥpuraṃ viśet || 7.216 ||**

**evaṃ** yathoktaṃ **rājā** vṛttam **idaṃ sarvam** āpady anāpadi vātmaśaktyapekṣayā vā kasyām avasthāyāṃ kiṃ kartavyam iti **mantribhiḥ saha** vicārya, madhaṃdinam uktakālaṃ madhyaṃdinaṃ **vyāyāmaṃ** kṛtvopacāryaṃ snānaṃ ca | snānam akramoktam api punā rājyārtham ucyate maṅgalācāre yuktānām | rājā snānaparigrahārthaṃ bhojanādiyutaṃ tadgṛhe pūrvaṃ snānāpekṣayā **antaḥpuraṃ** yāyād iti viśeṣārtham[[337]](#footnote-336) upasaṃhāraḥ | vivikte deśe || 7.216 ||

 **tatrātmabhūtaiḥ kālajñair ahāryaiḥ paricārakaiḥ |**

 **suparīkṣitam annādyam adyān mantrair viṣāpahaiḥ || 7.217 ||**

**tatra** antargatagṛhe | **ātma**rakṣā**bhūtā** ātmasamāḥ | **kālajñāḥ** vayoviśeṣāvasthādipratiniyatakāle bhakṣyabhojyadānādiviśeṣajñāḥ | **ahāryāḥ** abhedyāḥ viśvasanīyāḥ | **paricārakāḥ** svaravaidyādayaḥ | etair gṛhitaṃ sarvaṃ **parīkṣitam** adanīyam **annādyam adyāt** | parīkṣā kuśalair vaidyair agnicakorādibhiḥ kartayā | viṣādisaṃsṛṣṭasya śuṣkasyāśuddhatā bhavati, vaivarṇyaiḥ sugandopaghātaś ca, atimlānatāgnau prakṣiptasya, vetivetiśabdaḥ, vaivarṇyaṃ jvālāsu[[338]](#footnote-337) | īkṣite ca tasmin vayasāṃ vipattiḥ | darśanena mriyate yatra kokilaḥ, mlāyati jīvaṃjīvakaḥ, cakorasyākṣiṇī vinaśyato viṣaṃ pradarśyāpi, bhavati muṣkasyāvagrahaḥ sveda ityādi | **mantraiś** ca **viṣāpahaiḥ** parijaped vyāpādikāsu || 7.217 ||

 **viṣaghnair udakaiś cāsya sarvadravyāṇi yojayet |**

 **viṣaghnāni ca ratnāni niyato dhārayet sadā || 7.218 ||**

**viṣaghnair udakaiś cāsya sarvadravyāṇi** rājaupayikāni vastrādīni viśodhayet | **viṣaghṇāni ratnāni** garuḍodīrṇanāgadamaṇiprabhṛtīni[[339]](#footnote-338) | **niyataḥ** pratyaye nityaṃ bhojanakālād anyadāpi **dhārayet** || 7.218 ||

 **parīkṣitāḥ striyaś cainaṃ vyajanodakadhūpanaiḥ |**

 **veṣābharaṇasaṃśuddhāḥ spṛśeyuḥ susamāhitāḥ || 7.219 ||**

**parīkṣitā** vicāritā upadhābhiḥ śīlaśaucācāraiḥ **striyo** dāsyaḥ paricārikā **vyajanodakadhūpanaiḥ** karaṇabhūtaiḥ saṃ**spṛśeyur** upacareyur veṣādisaṃyuktāḥ suveṣāḥ snānena kṛtvā | **samāhitā** apravikṣiptamanasaḥ | **veṣābharaṇaṃ[[340]](#footnote-339)** kapaṭaveṣaḥ keśanakhādy evaṃ vicārya[[341]](#footnote-340) | kadācit tatrāyudhāni kṛtvā viśrabdhaṃ hanyuḥ | ābharaṇāni ca viṣadigdhair ābharaṇaiḥ spṛśeyur iti || 7.219 ||

 **evaṃ prayatnaṃ kurvīta yānaśayyāsanāśane |**

 **snāne prasādhane caiva sarvālaṅkāreṣu ca || 7.220 ||**

**evaṃ** viṣodakāñcanādinādau **prayatnaṃ kuryāt** | **snānaṃ** śiraḥsnānaṃ | gandho rocanādi | **āsanam** atra pradarśanārtham | tatra hy upaviṣṭo yathā tatra mahān yatnaḥ kriyate evaṃ yānādāv api kartavyaḥ || 7.220 ||

 **bhuktavān viharec caiva strībhir antaḥpure saha |**

 **vihṛtya tu yathākālaṃ punaḥ kāryāṇi cintayet || 7.221 ||**

tasminn evāntargṛha ātmavinodāya **strībhir** navoḍhabhāryādibhir yathāsukhaṃ krīḍeta[[342]](#footnote-341) | **yathākālam** iti yāvad viharaṇakālam iti cottareṇa saṃbandhanīyam | **vihṛtya** viśrāntaḥ, kālopapannāni **kāryāṇy** ekākī mantribhiś ca saha punar vicārayet || 7.221 ||

 **alaṃkṛtaś ca saṃpaśyed āyudhīyaṃ punar janam |**

 **vāhanāni ca sarvāṇi śastrāṇy ābharaṇāni ca || 7.222 ||**

antaḥpurān niṣkramya, **ālaṃkṛta** **āyudhīyaṃ** paśyet tasyācchāyikāṃ dadyāt | **punar** iti vacanāt pūrvāhṇe dṛṣṭam api nityaṃ darśanīyam | āyudhajīvinām āyudhādau yatno bhavati | **sarvāṇi ca vāhanāni** | teṣāṃ darśanam apy upacayavijñānārtham, niyuktānāṃ ca tatra viseṣādhānārtham | daṇḍapradhānaṃ jīvibhṛtyāvekṣaṇam abhīkṣṇam ubhayatas tataḥ || 7.222 ||

 **saṃdhyāṃ copāsya śṛṇuyād antarveśmani śastrabhṛt |**

 **rahasyākhyāyināṃ caiva praṇidhīnāṃ ca ceṣṭitam || 7.223 ||**

tarivarṇikasyoktam api saṃdhyopāsanam ucyate | prajākāryaṃ punaḥ kaṃcit kālam atikrāmed iti, uttarakriyānantaryārthaṃ vā | **antarveśmani** | **rahasi** prāsādādau bhavam, tasy**ākhyāyinaḥ** paurā vā kecit prāpta**praṇidhayaḥ**, teṣāṃ **ceṣṭitam** | ceṣṭā vyavahāraḥ | kiṃ dṛṣṭaṃ śrutaṃ kṛtaṃ ceti teṣāṃ cāsmin kāle darśanam iṣyate | parair anavabodhanārthaṃ svasthasya cārthakāryakālaniyamenāpatitaṃ varteta |

 yathā cotpāditaṃ kāryaṃ saṃpaśyen no 'bhitāpayet |

 kṛcchrasādhyam atikrāntam asādhyaṃ vāpi jāyate || iti || 7.223 ||

 **gatvā kakṣāntaraṃ tv anyat samanujñāpya taṃ janam |**

 **praviśed bhojanārthaṃ ca strīvṛto 'ntaḥpuraṃ punaḥ || 7.224 ||**

tasmād gṛhānte **kakṣāntaraṃ gatvā** taṃ ca rahasyākhyāyinaṃ visṛjya strībhiḥ paricārikābhiḥ[[343]](#footnote-342) parivṛto **'ntaḥpuraṃ** **punaḥ praviśet** || 7.224 ||

 **tatra bhuktvā punaḥ kiṃcit tūryaghoṣaiḥ praharṣitaḥ |**

 **saṃviśet tu yathākālam uttiṣṭhec ca gataklamaḥ || 7.225 ||**

**kiṃcid** ity avyayam | **tūryāṇi** veṇuvīṇāpaṇavamṛdaṅgabherīśaṃkhādīni | teṣāṃ **ghoṣair** mṛdubhiḥ śrutisukhaiḥ **praharṣito** **yathākālaṃ saṃviśed** ya ucitakālas taṃ tan[[344]](#footnote-343) nayed iti | **gataklamaḥ** vigatāśeṣaduḥkhaḥ kāryadarśanāy**ottiṣṭhet** || 7.225 ||

 **etad vidhānam ātiṣṭhed arogaḥ pṛthivīpatiḥ |**

 **asvasthaḥ sarvam etat tu bhṛtyeṣu viniyojayet || 7.226 ||**

**etad** iti yad anukrāntaṃ "madhaṃdine 'rdharātre vā" (MDh 7.151) iti | tasyāpy evaṃvṛttaṃ vyāpāras tena svayam upatiṣṭhet | **avastho bhṛtyeṣu viniyojayed** viyuñjītety arthaḥ | yāvac chaknuyāt tāvad eva | evaṃ prativihitasvatantrakṛtātmarakṣāvyāpāraḥ prajām ātmanaś ca kāryaṃ karoti || 7.226 ||

**iti mānave dharmaśāstre bhṛguproktāyāṃ saṃhitāyāṃ**

**rājadharmo nāma saptamo 'dhyāyaḥ ||**

**iti śrībhaṭṭavīrasvāmisūnor bhaṭṭamedhātithikṛte**

**manubhāṣye saptamo 'dhyāyaḥ ||**

1. M G: tatkṛtaḥ [↑](#footnote-ref-0)
2. M G: svādhyāyavidhi- [↑](#footnote-ref-1)
3. DK (4: 810) suggests: nirmitaḥ niṣkṛṣya utpāditaḥ yataḥ niṣkṛṣyotpādane [↑](#footnote-ref-2)
4. M G J: brāhmaṇajātyutkṛṣṭā [↑](#footnote-ref-3)
5. DK: mātrāśrayatvāt [↑](#footnote-ref-4)
6. M G: prāyo [↑](#footnote-ref-5)
7. M G: antiko [↑](#footnote-ref-6)
8. M G: durupasarpinaraḥ [↑](#footnote-ref-7)
9. DK (4: 812): śrīparyāyo [↑](#footnote-ref-8)
10. M G 1st ed.: vindati [↑](#footnote-ref-9)
11. M G 1st ed.: hy apekṣyamāṇaḥ; G 2nd ed.: ity upepkṣyamānaḥ [↑](#footnote-ref-10)
12. M G: krameṇāpi [↑](#footnote-ref-11)
13. J: rājā [↑](#footnote-ref-12)
14. M G: svatantravirodhāpatteḥ [↑](#footnote-ref-13)
15. DK (4: 813) gives the reading of Rājanītiprakāśa: yaṃ dharmaṃ yāṃ vyavasthāṃ [↑](#footnote-ref-14)
16. DK (4: 813) gives the reading of Rājanītiprakāśa: sthāpayet tāṃ na [↑](#footnote-ref-15)
17. DK (4: 813) gives the reading of Rājanītiprakāśa: saunikair [↑](#footnote-ref-16)
18. DK (4: 813) gives the reading of Rājanītiprakāśa: narṇikā dhanikair uparodhanīyāḥ [↑](#footnote-ref-17)
19. DK (4: 813) gives the reading of Rājanītiprakāśa: spṛhādoṣādinā [↑](#footnote-ref-18)
20. M G J: yāgadānādi- [↑](#footnote-ref-19)
21. M G: -grahaṇa- [↑](#footnote-ref-20)
22. M G 1st ed.: anubandham anujñātrāparijñāyety [↑](#footnote-ref-21)
23. DK (4: 684) suggests: śāsyaṃ [↑](#footnote-ref-22)
24. M G J: śūlyākriyante [↑](#footnote-ref-23)
25. M G: nīpo [↑](#footnote-ref-24)
26. M G: vidyāśaktatayoś [↑](#footnote-ref-25)
27. M G J place after krodhanaḥ the sentence: samatvena daṇḍapātanena śatrau mitre ca **vardhate** | [↑](#footnote-ref-26)
28. DK (4: 690): -anuraktaḥ [↑](#footnote-ref-27)
29. M G: nyāyapravṛttiḥ; J: nyāyapravṛttaḥ (I follow DK 4: 390) [↑](#footnote-ref-28)
30. M G J: vṛttanyāyaḥ [↑](#footnote-ref-29)
31. M G: tatkārye pradhānaṃ [↑](#footnote-ref-30)
32. M G omit: samānābhyudayapratyavāyāḥ suhṛdaḥ snigdhāḥ [↑](#footnote-ref-31)
33. DK (4: 809) suggests: svadharmaniṣṭhānāṃ [↑](#footnote-ref-32)
34. M G: svadharmāpannāḥ [↑](#footnote-ref-33)
35. M G 1st ed.: eṣām akaraṇān nu; G 2nd ed.: eṣākaraṇān nu; DK (4: 809): deyam [↑](#footnote-ref-34)
36. M G: vijñāyante [↑](#footnote-ref-35)
37. M G: -apakaraṇeṣu [↑](#footnote-ref-36)
38. DK (4: 873) suggests adding: saha [↑](#footnote-ref-37)
39. M G J: -āviśeyus (I follow the emendation suggestd by DK 4: 874) [↑](#footnote-ref-38)
40. M G J: dvitīyaślokārthārthavādaḥ (I follow the emendation suggestd by DK 4: 874) [↑](#footnote-ref-39)
41. M G DK (4: 876): vidyāṃ; but the commentary appears read vidyāt and to give vidyām as a pāṭha. [↑](#footnote-ref-40)
42. M G: sadyopadeśāt [↑](#footnote-ref-41)
43. M G: tv upayujyate; DK: hy apayujyate (perhaps a typo) [↑](#footnote-ref-42)
44. DK: -kāryāya [↑](#footnote-ref-43)
45. M G: -vāditrāṇām [↑](#footnote-ref-44)
46. DK (4: 1572): amātyādayo [↑](#footnote-ref-45)
47. M G J: kāmasya; I follow DK 4: 1573. [↑](#footnote-ref-46)
48. DK: abhiṣaṅgaṃ [↑](#footnote-ref-47)
49. M G J: avajñāyeta; I follow DK 4: 1575. [↑](#footnote-ref-48)
50. M G: lakṣaḥ paricayaḥ [↑](#footnote-ref-49)
51. DK (4: 1575): haret, and suggests emending to sarvahare; see sarvaharaḥ in the next sentence. [↑](#footnote-ref-50)
52. M G DK: vyasana- [↑](#footnote-ref-51)
53. M G: āśaṅkya [↑](#footnote-ref-52)
54. DK (4: 1576) suggests: ago [↑](#footnote-ref-53)
55. M G J DK (4: 1250): cāṣṭau, but the commentary reads vā. [↑](#footnote-ref-54)
56. M G: prakurvīta parīkṣitān [↑](#footnote-ref-55)
57. M G: bhṛtyavidhijñānaṃ [↑](#footnote-ref-56)
58. KAŚ (1.9.1) and Bhāruci read: pragalbhaḥ, which is probably the original reading. [↑](#footnote-ref-57)
59. M G 1st ed.: udghāṭakaḥ; G 2nd ed.: udghaṭanaṃ [↑](#footnote-ref-58)
60. M G: sarvaṃ [↑](#footnote-ref-59)
61. M G: avikṣiptaḥ [↑](#footnote-ref-60)
62. M G: parivrājikāntaḥpure [↑](#footnote-ref-61)
63. M G: pramādam [↑](#footnote-ref-62)
64. M G: -pramādaḥ [↑](#footnote-ref-63)
65. M G J: arthapramādakartṛsaṃnidhātṝn; I follow the conjecture of DK (4: 1250) representing the KAŚ vocabulary and the reading in MDh 7.60. [↑](#footnote-ref-64)
66. DK (4: 1251) suggests reading: rājamahiṣīviṣayā rājaviṣayā ca [↑](#footnote-ref-65)
67. M G J: cārayati; I follow DK (4:1251) [↑](#footnote-ref-66)
68. M G add: kathaṃ mevatu [↑](#footnote-ref-67)
69. M G: phalavāṃś cānapekṣamāṇasya [↑](#footnote-ref-68)
70. M G 1st ed.: mahaty alam upodeti; G 2nd ed.: mahat phalam upodeti [↑](#footnote-ref-69)
71. DK (4: 1772) notes that this commentary is quite corrupt. See Bhāruci's commentary on this verse, which is followed by Medhātithi. [↑](#footnote-ref-70)
72. M G: cintyapratikarma [↑](#footnote-ref-71)
73. M G add: ca [↑](#footnote-ref-72)
74. M G J: yāni nyāyasthānāni [↑](#footnote-ref-73)
75. M G J DK: ātmasaṃdhāraṇaṃ parasaṃdhāraṇena (I follow Bhāruci) [↑](#footnote-ref-74)
76. Bhāruci reads here: svārakṣyaḥ [↑](#footnote-ref-75)
77. M G J DK: paśavaḥ [↑](#footnote-ref-76)
78. Bhāruci reads: śatrudveśi (ī?) sītāprāyaḥ [↑](#footnote-ref-77)
79. M G J DK: guptigocaraḥ [↑](#footnote-ref-78)
80. M G J DK: daṇḍakaragraha (I follow Bhāruci) [↑](#footnote-ref-79)
81. M G: tasmād [↑](#footnote-ref-80)
82. M G: vāṇijyam uktadaṇḍa [↑](#footnote-ref-81)
83. M G: devatāsamaṃ vidyāvatāṃ [↑](#footnote-ref-82)
84. M G: avitānāṃ; J DK: uditānāṃ [↑](#footnote-ref-83)
85. M G J DK -daṇḍopādhikam; see Bhāruci and KAŚ 13.5.14 for the reading adopted. [↑](#footnote-ref-84)
86. M G: apratyatīkaṃ [↑](#footnote-ref-85)
87. M G omit: tena [↑](#footnote-ref-86)
88. M G: avyayahetāv; DK (4: 1252) bhayasaṃnidhāv avasāda- [↑](#footnote-ref-87)
89. DK: apy utsāhavantaḥ [↑](#footnote-ref-88)
90. M G: kāryakāle [↑](#footnote-ref-89)
91. M G: rājñe [↑](#footnote-ref-90)
92. M G: ākāra- [↑](#footnote-ref-91)
93. M G: śuci- [↑](#footnote-ref-92)
94. DK (4: 1672): amuṣitasmṛtiḥ (but see Bhāruci on this verse) [↑](#footnote-ref-93)
95. M G: api saṃdiṣṭaṃ [↑](#footnote-ref-94)
96. M G: uktadūtaguṇānāṃ [↑](#footnote-ref-95)
97. M G: saṃpādanāya tatprayojanam [↑](#footnote-ref-96)
98. M G: yathā dūtaḥ [↑](#footnote-ref-97)
99. M G add: na [↑](#footnote-ref-98)
100. The commentary here is corrupt. See DK (4: 1453) for suggestions for improvement. [↑](#footnote-ref-99)
101. DK (4: 1453) suggests: parivṛtam; M G J add: dhanurdurgam; clearly this is an error. It appears that the commentary on dhanurdurga is missing. [↑](#footnote-ref-100)
102. M G J: durgam; I follow the suggestion of DK. [↑](#footnote-ref-101)
103. M G: vacanakaraṇādayas [↑](#footnote-ref-102)
104. M G 1st ed.: -bhāvanān [↑](#footnote-ref-103)
105. M G 1st ed. omit: tān [↑](#footnote-ref-104)
106. M G J: arthād upadhāśuddhaiḥ (I follow DK 4.1108 suggestion) [↑](#footnote-ref-105)
107. M G: karādeṣv [↑](#footnote-ref-106)
108. M G: adhikṛtā- [↑](#footnote-ref-107)
109. M G: vāphala- [↑](#footnote-ref-108)
110. M G: vakṣyamāṇam [↑](#footnote-ref-109)
111. M G: vyathate [↑](#footnote-ref-110)
112. M G add: ca [↑](#footnote-ref-111)
113. M G: -śravaṇasyapy [↑](#footnote-ref-112)
114. M G: dharma- [↑](#footnote-ref-113)
115. This phrase is found in one ms. in G, and it is presupposed in J's translation, although he does not give it in his edition. Omitted in DK (4: 394). [↑](#footnote-ref-114)
116. G takes this verse as part of Manu asigning it the number 87, while J (correctly, I think) takes it as Medhātithi's citation: see the commentary on pretya at the end. It is not found in my critical editon of the MDh. Thus from this point there is a discrepancy in the numbering in G and J. DK also seem to take the verse as Manu's and places the section (pretyeti ... until the end) BEFORE this verse. [↑](#footnote-ref-115)
117. M G: bhāvaḥ prasāda [↑](#footnote-ref-116)
118. M G J: -āhatasya [↑](#footnote-ref-117)
119. M G: -balenāpekṣā- [↑](#footnote-ref-118)
120. M G 1st ed. add: yathā [↑](#footnote-ref-119)
121. M G J: parety (I follow DK 4: 2777) [↑](#footnote-ref-120)
122. M G J: svarga ucyate, taking the latter as part of that sentence. Generally, however, Medhātithi begins his answer to an objection with ucyate (so also DK 4: 2777). [↑](#footnote-ref-121)
123. In M G J the passage reads: vakṣyamāṇayuddhaniyamāpekṣaḥ svargaḥ | na hi teṣāṃ niyamānām anyat prayojanam asti | "na kūṭair āyudhaiḥ" (MDh 7.90) ityādinā tyaktarājyasyāpi śaktapraṇipātena tadanujīvanasaṃbhavāt bhavet | tasmād arhas tatphalasaṃbhavaḥ | atha vā niścite parājaye nirāśasya (M G add: yad) yuddhāvataraṇam tac ca svargāyaiva | asmād eva vacanān nātmatyāganiṣedhasya viṣayo 'yam | Here I follow DK 4: 2777. [↑](#footnote-ref-122)
124. M G J: tāṃś ca devāpi (I follow DK 4: 2777) [↑](#footnote-ref-123)
125. M G: darśayati [↑](#footnote-ref-124)
126. M G: mriyante [↑](#footnote-ref-125)
127. M G places this sentence after bhṛtiparikrītasyāsvatantrasya. [↑](#footnote-ref-126)
128. M G: -āsvatasya [↑](#footnote-ref-127)
129. M G J: kurviti (I follow DK 4: 2777) [↑](#footnote-ref-128)
130. M G: pratiṣedhāpekṣaḥ [↑](#footnote-ref-129)
131. M G J: duṣkṛtasya hatas (I follow DK 4: 2780) [↑](#footnote-ref-130)
132. M G: prayojakāc [↑](#footnote-ref-131)
133. DK (4: 2819) gives a different reading for this sentence: tathā ca hīnāḥ dhanaṃ prāpya taddhanaṃ mamārdham iti prayuñjate | [↑](#footnote-ref-132)
134. DK (4: 2819) suggests: saṃbhūyajaye [↑](#footnote-ref-133)
135. DK (4: 2780): calet [↑](#footnote-ref-134)
136. M G: yathāyavyayaṃ [↑](#footnote-ref-135)
137. M G: evamādi- [↑](#footnote-ref-136)
138. M G J: ityādi; my reading conjectural following the parallel readings in this passage. [↑](#footnote-ref-137)
139. M G: manvāno [↑](#footnote-ref-138)
140. M G J: bālapramādam; DK (4. 1110) sugests pāla-, and this is actually the reading of Bhārucit who is followed here by Medhātithi. [↑](#footnote-ref-139)
141. M G J: yāvantas teṣām suhṛdāv (I follow DK 4: 1404) [↑](#footnote-ref-140)
142. DK (4: 1404) suggests: daṇḍaih sa bāndhavaiḥ saha [↑](#footnote-ref-141)
143. M G: rakṣati dhanaṃ [↑](#footnote-ref-142)
144. DK (4: 1405): rakṣitṛsamūhaḥ [↑](#footnote-ref-143)
145. M G DK: adhikāri- [↑](#footnote-ref-144)
146. DK (4: 1406) suggests adding: yāni [↑](#footnote-ref-145)
147. M G: sabalena [↑](#footnote-ref-146)
148. M G: kārpaṭikādibhiḥ [↑](#footnote-ref-147)
149. DK (4: 1408) suggests: bhakṣayanti [↑](#footnote-ref-148)
150. DK adds: vā [↑](#footnote-ref-149)
151. M G: svalpetad [↑](#footnote-ref-150)
152. M F: mūlāchedo; J: mūlācchedo [↑](#footnote-ref-151)
153. M G: parimāṇāniyama- [↑](#footnote-ref-152)
154. J: mṛnmayānāṃ [↑](#footnote-ref-153)
155. DK (4: 1339) suggests: aparuddha uddharaṇe [↑](#footnote-ref-154)
156. M G omit: tat- [↑](#footnote-ref-155)
157. M G: nākheditā [↑](#footnote-ref-156)
158. M G: abhipretam [↑](#footnote-ref-157)
159. M G: brāhmaṇāś [↑](#footnote-ref-158)
160. M G: yata [↑](#footnote-ref-159)
161. DK (4: 945): -vādanaḥ [↑](#footnote-ref-160)
162. M G 1st ed.: mantrāñcāṅgaṃ [↑](#footnote-ref-161)
163. J omits: imāny aṅgāni . . . guptamantraś ca syāt; for this passage see KAŚ 1.15.42f. [↑](#footnote-ref-162)
164. M G: parivartitavārttāvinikāḥ [↑](#footnote-ref-163)
165. M G: sadasadgrāhīrūpavārttādayo [↑](#footnote-ref-164)
166. M G: narendravidyāś ca [↑](#footnote-ref-165)
167. M G omit: itareṣāṃ grahaṇam [↑](#footnote-ref-166)
168. DK (4: 1776) suggests: śukādayo 'pasārāsattve [↑](#footnote-ref-167)
169. M G: anumantum [↑](#footnote-ref-168)
170. M G J: sārthaṃ [↑](#footnote-ref-169)
171. M G J: yenārthajātenopadiśyate tat tadā dūṣayati; DK (4: 1011) omits one yena. Here Medh is copying Bhāruci's commentary on this verse verse, which itself is based on Kauṭilya's Arthaśāśtra 1.17.31. [↑](#footnote-ref-170)
172. M G J DK 4: 1777: -matiśuddhāṃ; I follow the reading of DK (4:977) based on Bhāruci. [↑](#footnote-ref-171)
173. M G: devīm grahalīno; J: devīm grahalīno; DK (4:977) devīgrahalīno; I follow Bhāruci. \*J and DK (4: 1777) connects devīṃ with nāpariśuddhām. [↑](#footnote-ref-172)
174. M G J: bhadraseno mātuḥ śayanāntargataḥ rājānaṃ jaghāna | kupuruṣaśaṅkhaviṣadigdhena nūpureṇāvantyaṃ (M G omit: rājānaṃ jaghāna). My reading is based on DK (4:977). [↑](#footnote-ref-173)
175. M G: mekhalāyāḥ [↑](#footnote-ref-174)
176. M G J DK: vā parasparābhiceṣṭitaṃ; my reading is based on Bhāruci. [↑](#footnote-ref-175)
177. M G: akṛtārambha- [↑](#footnote-ref-176)
178. J DK (4: 1777): cānuvacane; for this and following readings, see Bhāruci. [↑](#footnote-ref-177)
179. M G J DK (4: 1777): arthādhikṛtānāṃ matipravṛttinirodho [↑](#footnote-ref-178)
180. M G J DK: anuvacanam [↑](#footnote-ref-179)
181. M G: svakarmasaṃśaya-; Bhāruci reads: -saṃśraye [↑](#footnote-ref-180)
182. M G: -gṛhapatika- [↑](#footnote-ref-181)
183. M G J: paramadharmajñāḥ (this corrupt passage has been restored on the basis of KAŚ 1.11 and Bhāruci on MDh 7.154). [↑](#footnote-ref-182)
184. M G: evācchātavyaṃ [↑](#footnote-ref-183)
185. M G J: prabhūtahiraṇyāyāṃ dāsakarma [↑](#footnote-ref-184)
186. M G J: kṛṣikarmaphalaṃ tac ca [↑](#footnote-ref-185)
187. M G add: sarvapravrajitāḥ svaṃ svaṃ karmopajapeyuḥ [↑](#footnote-ref-186)
188. M G: muṇḍāntevāsi- [↑](#footnote-ref-187)
189. M G J place ca after duṣṭavadhaṃ [↑](#footnote-ref-188)
190. M G J: tasya for tad asya [↑](#footnote-ref-189)
191. M G J: vaṃśalakṣaṇavidyām (omit 'vaśyabhartavyā) [↑](#footnote-ref-190)
192. M G: -vidyāsaṅgavedyāṃ; J: -vidyāṃ saṅgavidyāṃ; DK (4: 1652): -vidyāṃ saṃsargavidyāṃ (which is found in KAŚ 1.12.1; for my reading, see Bhāruci's comentary) [↑](#footnote-ref-191)
193. M G J: mantriṇas [↑](#footnote-ref-192)
194. M G J DK: etatpañcasaṃsthāyatair [↑](#footnote-ref-193)
195. DK (4: 1652): satribhiḥ [↑](#footnote-ref-194)
196. M G J: mantriṇaḥ [↑](#footnote-ref-195)
197. M G J DK: saṃdhārayet (for my reading, see Bhāruci) [↑](#footnote-ref-196)
198. M G J: vārisaṃcāriṇasthā [↑](#footnote-ref-197)
199. M G J: ca gūḍhasaṃjñitāḥ (this verse is KAŚ 1.12.24) [↑](#footnote-ref-198)
200. M G J DK (4: 1777): cātmīyād; see Bhāruci [↑](#footnote-ref-199)
201. M G: pravartita [↑](#footnote-ref-200)
202. M G J: rājamaṇḍalapracārako māṇḍalikaḥ [↑](#footnote-ref-201)
203. M G: tayo [↑](#footnote-ref-202)
204. DK (4: 1853) suggests adding: iti [↑](#footnote-ref-203)
205. M G: nigrahasamarthanasaṃhatayor [↑](#footnote-ref-204)
206. M G J: prakṛtā (reading follows DK 4: 1854) [↑](#footnote-ref-205)
207. M G J: arimitraṃ mitraṃ tu; I follow DK (4: 1855) suggestion. [↑](#footnote-ref-206)
208. M G J: ariṃ bhūmyantaraṃ [↑](#footnote-ref-207)
209. M G: coktau [↑](#footnote-ref-208)
210. M G: ekāntatāpy ucyate [↑](#footnote-ref-209)
211. DK (4: 2070) suggests: upekṣaṇam [↑](#footnote-ref-210)
212. DK (4: 2134) suggests: utsāhayuktāḥ [↑](#footnote-ref-211)
213. M G: viṣayānantaratvam [↑](#footnote-ref-212)
214. M G J: yānadvaividhyam yānasyāsatyāṃ (I follow DK 4: 2137) [↑](#footnote-ref-213)
215. DK (4: 2189): ayaṃ [↑](#footnote-ref-214)
216. DK (4: 2189): caitad iti [↑](#footnote-ref-215)
217. M G: vyapadeśārthaṃ (the commentary gives this reading as a variant) [↑](#footnote-ref-216)
218. M G J: arthapīḍānivṛttis [↑](#footnote-ref-217)
219. M G: śaknoty [↑](#footnote-ref-218)
220. M G: dvaidhībhāvaḥ [↑](#footnote-ref-219)
221. M G omit: balīyān eva . . . iti dṛśyate [↑](#footnote-ref-220)
222. DK (4: 2200) suggests asmi for api [↑](#footnote-ref-221)
223. M G add: balīyān eva hi vyasane balaṃdvidhā karotīti dṛśyate [↑](#footnote-ref-222)
224. DK (4: 2200) sugges -hānaṃ for -homaṃ [↑](#footnote-ref-223)
225. M G: duścaritāni kīrtanam [↑](#footnote-ref-224)
226. M G J: saṅghādināpi (I follow the suggestion of DK 4: 2200) [↑](#footnote-ref-225)
227. M G J: yathā syāt (I follow DK 4: 2200) [↑](#footnote-ref-226)
228. M G J omit: na (I follow the suggestion of DK 4: 2200) [↑](#footnote-ref-227)
229. M G J: mitratvādhikyam (I follow DK 4: 2200) [↑](#footnote-ref-228)
230. M G J: maṇḍalair (I follow DK 4: 2200) [↑](#footnote-ref-229)
231. M G J: tato (I follow the suggestion of DK 4: 2201) [↑](#footnote-ref-230)
232. M G add: vimṛśyakārīti [↑](#footnote-ref-231)
233. M G place diṅmātram uktam at the beginning of the commentary on verse 180. [↑](#footnote-ref-232)
234. M G J: itarair ivopāyair (I follow DK 4: 2200) [↑](#footnote-ref-233)
235. DK 4: 2202 suggests deleting na. [↑](#footnote-ref-234)
236. DK (4: 2571): yadā apacikīrṣati [↑](#footnote-ref-235)
237. M G: vyasana- [↑](#footnote-ref-236)
238. M G omit: -gatam [↑](#footnote-ref-237)
239. M G: evāṣṭabhyāhūya [↑](#footnote-ref-238)
240. M G: vidhivad vedaṃ [↑](#footnote-ref-239)
241. M G J: yavasasenādimattā; my reading is conjectural, following the DK 4: 2572. [↑](#footnote-ref-240)
242. DK (4: 1509) suggests omitting: senā (as it is, there are seven items) [↑](#footnote-ref-241)
243. DK suggests: senāpatiprakṣepaṇam [↑](#footnote-ref-242)
244. M G: kṛtsnaṃ [↑](#footnote-ref-243)
245. M G: -sthāpita- [↑](#footnote-ref-244)
246. M G omit: na kāryaḥ [↑](#footnote-ref-245)
247. M G: sūcivyūhaḥ [↑](#footnote-ref-246)
248. DK (4: 2663) suggests emending this to: pakṣakakṣorasyaiḥ [↑](#footnote-ref-247)
249. DK (4: 2663) suggests emending this to: bhayena [↑](#footnote-ref-248)
250. M G: kaṭamakaravarāhair [↑](#footnote-ref-249)
251. DK (4: 2664) suggests emending this to: pūrvavyūhād [↑](#footnote-ref-250)
252. M G: yavasaṃpatra-; DK (4: 2664) suggests emending yava to java, and śatru to jatru, and making a longer compound: -parasparāvaruddha- [↑](#footnote-ref-251)
253. DK (4: 2664) suggests emending dhanasyā- to balasyā- [↑](#footnote-ref-252)
254. M G: eva and connects with bhavati. [↑](#footnote-ref-253)
255. M G omit: saṃbodhanāya [↑](#footnote-ref-254)
256. M G omit: śaṅkhe [↑](#footnote-ref-255)
257. M G add: tatra [↑](#footnote-ref-256)
258. M G: śaraiḥ [↑](#footnote-ref-257)
259. M G: nānusaraṇādau [↑](#footnote-ref-258)
260. M G: pṛṣṭhadeśārthaḥ [↑](#footnote-ref-259)
261. M G: triṣu [↑](#footnote-ref-260)
262. Here I follow the reading of DK (4:2665); the reading in the editions are garbled. M G: bahūn asthapater bhayapratibodhanārtham avahitebhedātari jano viśvasto; J: bahūn sthapater bhayapratibodhanārtham avahitebhedād arijano viśvasto [↑](#footnote-ref-261)
263. M G J: nāmamatrāṃ [↑](#footnote-ref-262)
264. DK (4: 2665) suggests: viśeṣo yathāsaṃbhavaṃ vā [↑](#footnote-ref-263)
265. I follow DK; M G J read: vyūhadurgādyam aśve [↑](#footnote-ref-264)
266. M G: ye 'mī kathitāḥ; DK (4: 2666) suggests: ye 'grānīkasthitāḥ [↑](#footnote-ref-265)
267. DK (4: 2666) reads: māraṇā- [↑](#footnote-ref-266)
268. M G J: eva; I folow DK (4: 2667). [↑](#footnote-ref-267)
269. M G: śavaceṣṭāṃ [↑](#footnote-ref-268)
270. M G J make this phrase part of the commentary on verse 194. [↑](#footnote-ref-269)
271. M G: -jalāśraya- [↑](#footnote-ref-270)
272. M G: prākārayantrair [↑](#footnote-ref-271)
273. M G J: abhimata- (see DK 4: 1934) [↑](#footnote-ref-272)
274. M G: dṛṣṭaḥ svapna- [↑](#footnote-ref-273)
275. M G: mahājanakathā [↑](#footnote-ref-274)
276. J: dānaṃ vidhānaṃ [↑](#footnote-ref-275)
277. M G DK (4: 1935): asādhakas tadā (DK suggests asaṃbhavaḥ) [↑](#footnote-ref-276)
278. DK (4: 1935) thinks the phrase kiṃ punā rūpeṇa saha is spurious. [↑](#footnote-ref-277)
279. M G: iti yuṣmākam eva [↑](#footnote-ref-278)
280. DK suggests: yadāsaṃdigdhaḥ parājayaḥ [↑](#footnote-ref-279)
281. J: parihārārthaṃ [↑](#footnote-ref-280)
282. M G place this phrase at the end of the commentary on verse 200 [↑](#footnote-ref-281)
283. M G: yasmin [↑](#footnote-ref-282)
284. M G: vihitānuṣṭhānino [↑](#footnote-ref-283)
285. M G: paurajanapadabalatānām [↑](#footnote-ref-284)
286. DK (4: 2820) suggests: teṣāṃ mayā kṣāntam [↑](#footnote-ref-285)
287. M G omit: vā [↑](#footnote-ref-286)
288. M G omit: iti; DK (4: 2821) reads: eṣāṃ paurādīnām abhiprāyaṃ [↑](#footnote-ref-287)
289. M G: -ādara- [↑](#footnote-ref-288)
290. M G: kāle yuktaṃ [↑](#footnote-ref-289)
291. M G place after kālopapannam the phrase: kriyamāṇam abhimatānām arthānāṃ sukhāvahaṃ bhaved anyathā ca duḥkhayatīty arthaḥ. [↑](#footnote-ref-290)
292. M G J: samarthād arthakarmakāryaphalaṃ; I follow DK (4: 2402) suggestion. [↑](#footnote-ref-291)
293. M G J: adhikaṃ (I follow DK) [↑](#footnote-ref-292)
294. M G J: daiva- (I follow DK) [↑](#footnote-ref-293)
295. M G: phala- [↑](#footnote-ref-294)
296. M G add: sarvaṃ [↑](#footnote-ref-295)
297. M G omit: kuṇayaḥ [↑](#footnote-ref-296)
298. M G omit: -phalaṃ [↑](#footnote-ref-297)
299. M G add: kuṇayo [↑](#footnote-ref-298)
300. M G: cāduḥkhino [↑](#footnote-ref-299)
301. M G: daivamātrābhidhānādināśavināśavinipātādibhir [↑](#footnote-ref-300)
302. M G: -padeśāt [↑](#footnote-ref-301)
303. M G: manuṣyadharma [↑](#footnote-ref-302)
304. M G: -kārya- [↑](#footnote-ref-303)
305. M G: bhuṅkte vai balavān iti [↑](#footnote-ref-304)
306. M G: -padeśo bhavati [↑](#footnote-ref-305)
307. M G omit: yathā [↑](#footnote-ref-306)
308. M G: tadaiva yāpayati [↑](#footnote-ref-307)
309. M G: devaṃ [↑](#footnote-ref-308)
310. DK (4: 2403) suggests, correctly I think, cāsyāparijñānād [↑](#footnote-ref-309)
311. DK (4: 2403) suggests, correctly I think, vidyate (citation from the verse) [↑](#footnote-ref-310)
312. M G: eva [↑](#footnote-ref-311)
313. M G: vivakṣyate; DK (4: 2403) suggests vipadyate [↑](#footnote-ref-312)
314. This verse is omitted in the editions, but the following commentary appears to presuppose it. This and the followng three verses seems to be part of Medhātithi's Manu, even though I have relegated them to an Appendix in my critical edition. [↑](#footnote-ref-313)
315. The reading should probably be yātrā, which is in the verse. [↑](#footnote-ref-314)
316. The reading should probably be atiśaye, as in the verse. [↑](#footnote-ref-315)
317. DK (4: 2403) suggests, correctly I think, na pravartate. [↑](#footnote-ref-316)
318. M G J: nātivyūhaṃ [↑](#footnote-ref-317)
319. M G: daive ca [↑](#footnote-ref-318)
320. M G: yadātyantaguṇadaive; J: yadāpaṃcatuṇe daive; DK (4:2403) suggests yadātyantānuguṇe daive [↑](#footnote-ref-319)
321. M G: sarvasya [↑](#footnote-ref-320)
322. M G J: cāpauruṣeṇa [↑](#footnote-ref-321)
323. M G J put puruṣāṇāṃ . . . kriyante at the beginning of the commentary after verse 211. [↑](#footnote-ref-322)
324. M G J: puruṣajñānalokajñānapuruṣaviśeṣajño [↑](#footnote-ref-323)
325. DK (4: 2404) places this under 7.205g, but at (4: 2170) places a version of it under 7.211 [↑](#footnote-ref-324)
326. M G J: abahu- [↑](#footnote-ref-325)
327. M G: tattvabhukta- [↑](#footnote-ref-326)
328. M G J: nāyam (see DK 4: 978) [↑](#footnote-ref-327)
329. M G J: yugapadupajātānīty artham (see DK 4: 1935) [↑](#footnote-ref-328)
330. DK (4: 1935) suggests adding: vyuktāṃś ca [↑](#footnote-ref-329)
331. M G J: dānam evetyādikān (see DK) [↑](#footnote-ref-330)
332. M G: samasta- [↑](#footnote-ref-331)
333. DK (4: 1935) suggests: upeyam iti for ayam iti [↑](#footnote-ref-332)
334. DK (4:1935) suggests samāśritaṃ. [↑](#footnote-ref-333)
335. M G J: upāya etānām; I follow DK (4:1935). [↑](#footnote-ref-334)
336. M G add before the verse: dvitīyo bhāgaḥ | [↑](#footnote-ref-335)
337. M G: viśeṣārthārtham [↑](#footnote-ref-336)
338. M G J: vaivarṇyajvālāsu; I follow DK (4:947). [↑](#footnote-ref-337)
339. DK (4:979) suggests nāgamaṇi in place of nāgadamaṇi. [↑](#footnote-ref-338)
340. J: -bharaṇaṃ [↑](#footnote-ref-339)
341. DK (4:979) suggests vicāryaṃ [↑](#footnote-ref-340)
342. DK (4: 947): krīḍet [↑](#footnote-ref-341)
343. M G: paricāribhiḥ [↑](#footnote-ref-342)
344. DK (4: 948) suggests: tatra [↑](#footnote-ref-343)